Laylat al-Qadr Viley Reyakee Kobai Kamaai Ereyge Alaamaaiythah - Vaguthu\n9 މަސް ކުރިން ( މެއި 25, 2019 )\nﷲ ސުބުޙާނަހޫ ވަތަޢާލާ ވަނީ އެހެން ހުރިހާ އުއްމަތްތަކުގެ މައްޗަށް މިއުއްމަތް މާތްކުރައްވާ އެހެން އުއްމަތަކަށް ނުދެއްވާ ޝަރަފުތަކެއް ދެއްވާފައެވެ. ﷲ ސުބުޙާނަހޫ ވަތަޢާލާ އެހެން އުއްމަތްތަކަށް ފޮތްދެއްވިއެވެ. ނަމަވެސް އެހެން އުއްމަތްތަކަށް ނުދެއްވާ މަތިވެރި ސޫރަތެއް މިއުއްމަތަށް ދެއްވިއެވެ. ސޫރަތުލް ފާތިޙާއެވެ. އަދި އެހެން އުއްމަތްތަކަށް ރޯދަހިފުން ފަރުޟުކުރެއްވިއެވެ. ނަމަވެސް އެހެން އުއްމަތްތަކަށް ނުދެއްވާ މަތިވެރި ރެޔެއް އެއިލާހު އެމަހުގައި ލެއްވިއެވެ. އެއި ލައިލަތުލް ޤަދުރި ވިލޭރެއެވެ. އެރޭގެ މާތްކަން ހުރި މިންވަރީ އެރެޔަކީ ﷲތަޢާލާގެ ފޮތް ބާވާލެއްވުނު ރެޔެވެ. އަދި އެފޮތުގައި ޚާއްޞަ ސޫރަތެއް އެރޭގެ ނަމުގައި ﷲ ލެއްވެވިއެވެ.\nއެހެންކަމުން މިލިޔުމުގައި އަލި އަޅުވާލެވެނީ އެރެޔަކީ ކޮބައިކަމާއި އަދި އެރޭގެ މާތްކަމާއި އަދި އެރޭގެ ޢަލާމާތްތަކުގެ މައްޗަށެވެ.\nލައިލަތުލް ޤަދުރި (لَيْلَةُ القَدْرِ) ގެ މާނަ:\nލައިލަތުލް (ރޭގަނޑު) ޤަދްރި (ޝަރަފު) އަދި (މިންވަރު) އަދި (މާތްކަން) މިމާނަތަކެވެ.\nއެރެޔަށް މިނަންތައް ދެވުނު ސަބަބުތައް ކަމުގައި ޝެއިޚު އިބުނު ޢުޘައިމީން ރަޙިމަހުﷲ ބަޔާންކުރައްވަނީ:\nހ. އެރޭގެ ޝަރަފާއި މަތިވެރިކަމަށްޓަކައެވެ. ﷲގެ ފޮތް ބާވާލައްވާ މަލާއިކަތްބޭކަލުންނާއި ޖިބްރީލު ޢަލައިހިއްސަލާމް ބިމަށް ފައިބާ ވަޑައިގަންނަވައެވެ.\nށ. އެރޭ ހުރިހާ އަޅުތަކުންގެ މިންވަރު އަންނަން އޮތް އަހަރަށް ކަނޑައެޅުއްވި އަންނަން އަހަރުގެ ކަންކަން ލިޔުއްވިގެންދެއެވެ.\nނ. އަދި ބުނެވޭ ގޮތުން އެރޭގެ އަޅުކަން މަތިވެރިވެގެންދިޔުމުގެ ސަބަބުންނެވެ. އެއީ އެރޭ ރޭއަޅުކަން ކުރާ މީހާގެ ހުރިހާ ފާފަ ފުއްސެވުމާއި އަދި އަޅުކަމުގެ ސަވާބަށް އެއްހާސް މަހުގެ (ގާތްގަނޑަށް 83 އަހަރުގެ) ސަވާބު ދެއްވެވެއެވެ.\nލައިލަތުލްޤަދުރި ވިލޭރޭ ޖަހާފައިއެވަނީ ދިވެހިންގެ ތެރޭގައި އެގޮތަށް ނަން މަޝްހޫރުވެފައިވުމުގެ ސަބަބުންނެވެ.\nއެރެޔަކީ ރޯދަމަހުގެ ފަހު ދިހައެއްގެ އޮނަހިރި ރޭތަކުންގެ ތެރެއިން ރެއެއްކަމުގައި ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. އަދި އެރޭގެ ޢަލާމާތްތަކާއި ބެހޭ ހުރިހާ ޙަދީޘެއް ޖަމާކުރެއްވުމަށްފަހު އިމާމު ނަވަވީ އަދި އިމާމު އިބުނު ތައިމިއްޔާ ރަޙިމަހުމުއްﷲ ބަޔާންކުރައްވަނީ އޮނަހިރި ރޭތަކުގެ ތެރެއިން ރޭތަކުގެ މެދުގައި އެކި އަހަރު ލައިލަތުލް ޤަދުރި ނަޤުލުވާކަމުގައެވެ. އެންމެ ވަރުގަދަ ބަހަކީ މިއެވެ. އެހެން ކަމުން އެންމެ މޮޅު އިތުރީ ހުރިހާ ފަހުދިހައެއްގައި ގަދައަޅައި މަސައްކަތްކުރުމެވެ.\nހ.އެރެޔަކީ އެރޭގައި ޤުރުއާން ބާވާލައްވާ ﷲ ބަރަކާތް ލައްވާފައިވާ ރެޔެކެވެ.\nށ. އެރޭގައި މީސްތަކުންގެ އުމުރުއާއި އަދި ރިޒުޤު ކަނޑައަޅައި ލިޔުއްވެއެވެ.\nނ. އެހެން ރޭތަކަށްވުރެ އެރޭގެ އަޅުކަން މަތިވެރިކުރެއްވިއެވެ.\nރ. ﷲގެ ރަޙުމަތާއި ފާފަފުއްސެވުމާއި ހެޔޮކަމާއެކު ޖިބްރީލު ޢަލައިހިއްސަލާމް އާއި އެކު މަލާއިކަތް ބޭކަލުން ބިމަށްފައިބާވަޑައިގަންނަވައެވެ.\nޅ. އެރެއަކީ ހުރިހާ ނުބައިކަމަކުން ސަލާމަތްވެގެންވާ ފަތިސްވަންދެން ހެޔޮކަން އެކުލެވިގެންވާ ރެޔެކެވެ.\nއ. އެރޭގެ ނަމުން ސޫރަތެއް ﷲ ތަޢާލާ ބާވާލެއްވިއެވެ.\nއ. އެރޭ ރޭއަޅުކަން ކުރިމީހާގެ އިސްވެ ދިޔަ ހުރިހާ ފާފައެއް ފުއްސަވައިދެއްވައެވެ.\nޝެއިޚު އިބުނު ޢުޘަޢިމީން ރަޙިމަހުﷲ އަންނަނިވި ޢަލާމާތްތައް ބަޔާންކޮށްދެއްވާފައިވެއެވެ.\nހ. އެރޭގެ އަލިކަމާއި އުޖާލާކަން ގަދަވުން: މިއަލިކަން ބޮޑަށް ފާހަގަކުރެވޭނީ މިޒަމާނުގެ ކަރަންޓު އަލި ނެތް ހިސާބުގައިވާ މީހުންނަށެވެ. ސަބަބަކީ އެއީ ރޭގަނޑުގެ ތެރެއިން ފަނޑު ހަނދުވަރުގެ އަލިކަމެއްފަދަ އަލިކަމެއްކަމުގައި އައިސްފައިވެއެވެ.\nށ. އެރޭ ހިތަށް ހަމަޖެހުން ލިބުން: އެރޭގައި މުއުމިނުންގެ ހިތަށް ހިތްހަމަ ޖެހުން ލިބި އެހެން ރޭތަކަށްވުރެ ހިތަށް ފަސޭހަކަން ލިބިގެންދާނެއެވެ. ސަބަބަކީ ﷲ ސުބުޙާނަހޫ ވަތަޢާލާ ޤަދްރު ސޫރަތުގައި އެރޭ ފަތިހާ ހިސާބަށް ސަލާމަތްތެރިކަން ވާކަމަށް ވަޙީކުރައްވާފައިވެއެވެ.\nނ. އެރޭގައި މަޑުމަޑު ވައިރޯޅިވުން: އެރޭގައި ތޫފާންތަކާއި އަދި ގަދަފަދަ ވައިގެ ރޯޅިތައް ނައުން ހިމެނެއެވެ. އަދި ހޫނު ގަދަނުވުމާއި އަދި ފިނިނުވުންވެސް ހިމެނެއެވެ. އެހެނީ އެފަދައިން ޙަދީޘްގައި ޒިކުރުވެފައިވެއެވެ. އަދި އެރޭގެ މޫސުން ރީތިވާނެއެވެ.\nރ. އަދި އެރޭ ބައެއް މުއުމިނުންނަށް އެރެއަކީ ލައިލަތުލް ޤަދްރި ވިލޭރޭކަމަށް ހުވަފެނުން ފެނިދާނެ: ދަލީލަކީ އިބުނު ޢުމަރު ރަޟިޔަﷲ ޢަންހުގެ ޙަދީޘް ބަސްފުޅެވެ. އެއީ ޞަޙީޙް ބުޚާރީ އާއި މުސްލިމުގައި ބައެއް ޞަޙާބީ ބޭކަލުންނަށް ފެނުނު ކަމަށް އައިސްފައިވާ ޙަދީޘެކެވެ.\nބ. އެހެން ރޭތަކަށްވުރެ އެރޭގެ ރޭއަޅުކަމުގައި ހިތްހަމަ ޖެހުން ލިބުން.\nޅ. އަދި އެރޭ ގިނަ މަލާއިކަތް ބޭކަލުން އެހެން ރޭތަކަށްވުރެ ގިނައިން ފައިބައިވަޑައިގަންނަވާނެ: އެހެނީ ޞައްޙަ ހަދީޘްގައި އެރޭ ބިންމަތީގައިވާ ހިލަކޮޅުތަކުގެ އަދަދަށްވުރެ ގިނައިން މަލާއިކަތް ބޭކަލުން ފައިބާ ވަޑައިގަންނަވާނެ ކަމަށް އައިސްފައިވެއެވެ.\nކ. އަދި އެރޭގެ ފަތިހު އިރުއަރާއިރު ދޯދިނުހުރުން: ސަބަބަކީ އެރޭގެ އަލިކަމާއި ނޫރުގެ ސަބަބުން އިރުގެ ދޯދިތައް ފަނޑުވެފައިވާ ފަދައިން ކަމުގައި އިމާމު ނަވަވީ ޒިކުރު ކުރައްވާފައިވެއެވެ.\nއެރޭގެ ވާނެކަމާމެދު ބުނާ ސާބިތުނޫން ޢަލާމާތްތައް\nހ. އެރޭ ލޮނުފެން މީރުފެނަށް ވާނެކަމަށް ބުނާބުނުން. މިއީ ސާބިތުވެގެންވާ ކަމެއްނޫނެވެ.\nށ. އެރޭ ބިންމައްޗަށް ގަސްތައް ވެއްޓި އަދި ފަހުން ތެދުވާނެކަމަށް ބުނުން.\nނ. އަދި ކުއްތާ ނުގޮވާނެ ކަމަށް ބުނާބުނުން.\nރ. އަނދިރިތަންތަންވެސް އަލިވެފައިވާ ކަމަށް ބުނާބުނުން.\nއަދިވެސް އެރެޔާއި މެދު ސާބިތުނޫން ވަރަށް ގިނަވާހަކަތައް ދެކެވެއެވެ. ދަލީލެއްގެ މަތިން މެނުވީ އެފަދަ އެއްވެސް ވާހަކައެއް ޤަބޫލުނުކުރެވޭ ހުއްޓެވެ.\nޙައިޟުވެރިންނާއި ވިހައިގެން އުޅޭމީހުންނާއި ދަތުރުވެރިންނާއި އަދިވެސް އެނޫން އުޒުރުވެރީންނަށް އެރޭގެ ނަސީބު އެބައިމީހުން އާންމު ހާލަތުގައި ކޮށްއުޅުނު މިންވަރުގެ މަތިން ދެއްވޭނެކަމަށް ސަލަފުންގެ ބޭކަލުން ރިވާކުރައްވައެވެ. އަދި އެރޭ ވީހާވެސް ގިނައިން ހެޔޮޢަމަލުކޮށް އަދި ޤުރުއާން ކިޔަވާ ދުޢާކޮށް ހެދޭތޯ ފަހު ދިހައެއްގެ ހުރިހާ ރެޔެއްގައިވެސް ގަދައަޅައި މަސައްކަތްކުރަން ޖެހެއެވެ. ވީމާ އެރޭގެ މާތްކަން ލިބޭ ބަޔެއްކަމުގައި އަޅުގަނޑުމެން އެންމެން ލައްވާށިއެވެ.\nوفقنا الله جميعا و ارزقنا احياء ليلة القدر في هذا رمضان و تقبل صيامنا و قيامنا. آمين.\nوالله أعلم. وصلى الله وسلم على محمد و آله وصحبه وسلم.\nމެއި 25, 2019 02:49\nالحمد لله رب العالمين. والصلاة والسلام على أشرف الأنبياء والمرسلين. މިފެށުނީ ރަމަޟާން މަހުގެ ފަހުދިހައިގެ ރޭތަކެވެ. މާއްދީ އެންހާ ކަންކަން ދޫކޮށްލުމަށްފަހު ލައިލަތުލްޤަދްރި ވިލޭރޭގެ މަތިވެރި ޘަވާބު ހޯދުމަށް މަސައްކަތްކުރަމާތޯއެވެ. ޔާ ﷲ ލައަލަތުލް ޤަދުރި ވިލޭރޭގެ ޘަވާބާއި ދަރުމަ އަޅަމެންނަށް މިންވަރު ކުރައްވާދޭނވެ! އާމީން


FAM | Mihaaru\nއޭއެފްސީން ފުރުސަތު ގެއްލުނު މައްސަލަ ބަލަނީ\nރާއްޖޭގެ ފުޓްބޯޅަ ކްލަބްތަކަށް އޭއެފްސީ ކަޕުގައި ކުޅުމުގެ ފުރުސަތު ގެއްލުނު ސަބަބުތަކާއި އިސްލާހުކުރަން ޖެހޭ ކަންކަން ބެލުމަށް ކުޅިވަރާ ބެހޭ ވަޒީރު އަހުމަދު މަހުލޫފު ނިންމަވައިފި އެވެ.\nއޭއެފްސީ ޖާގަ ގެއްލުން: ޒިންމާ ނުނެގުމާއި އިހުމާލު\nއޭއެފްސީން 2004 ވަނަ އަހަރު ތައާރަފް ކުރި އޭއެފްސީ ކަޕަކީ ރާއްޖޭގެ ކްލަބްތަކަށް ބައިނަލްއަގްވާމީ މައިދާނުގައި ކުޅުންތެރިންގެ ހުނަރު ތަރައްގީ ކުރުމަށާއި މާލީ ގޮތުން ފައިދާ ހޯދަން ލިބުނު ރަނުގެ ފުރުސަތެކެވެ. ރާއްޖޭގެ ދެ ކްލަބަށް މި މުބާރާތުން ފުރުސަތު ލިބޭތީ ނިސްބަތުން ގިނަ ކުޅުންތެރިންތަކެއް ވަނީ މި މުބާރާތުގެ ތެރެއިން އެހެން...\n"ފުރުސަތު ގެއްލުނީ ކްލަބްތަކުން ލިޔުން ހުށަނޭޅުމުން"\nއަންނަ އަހަރުގެ އޭއެފްސީ ކަޕުން ރާއްޖޭގެ ކްލަބްތަކަށް ފުރުސަތު ގެއްލުނީ ކްލަބްތަކުން އޭއެފްސީ އަށް ލިޔެކިޔުންތައް ހުށަހަޅާފައިނުވާތީ ކަމަށާއި އެ ފުރުސަތު ލިބޭތޯ އަދި ވެސް...\nރާއްޖެ އަށް އޭއެފްސީ ކަޕުން ފުރުސަތު ގެއްލިއްޖެ\nއޭއެފްސީގައި ކްލަބްތައް ރަޖިސްޓްރީކުރަން ދިން މުއްދަތުގައި އެފްއޭއެމާއި ރާއްޖޭގެ ކްލަބްތަކުން އެކަންކޮށްފައިނުވާތީވެ ރާއްޖޭގެ ކްލަބްތަކަށް އަންނަ އަހަރުގެ އޭއެފްސީ ކަޕުން...\nNovember 08, 2018 10\nމި އަހަރުގެ އެފްއޭ ކަޕް ވެސް ކެންސަލްކޮށްފި\nފުޓްބޯޅަ ސީޒަން ދިގުލައިދާތީވެ އެކަމަށް ހައްލެއް ހޯދުމަށް ކްލަބްތަކާ ކުރި މަޝްވަރާތަކަށް ފަހު މި އަހަރު އެފްއޭ ކަޕް ނުބާއްވަން ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ނިންމައިފި އެވެ.\nސްވާފުން ވަކިވާނީ ކަމުގެ ދެކޮޅު ބަލާފައި: ބައްސާމް\nސައުދީ އަރަބިއާ އިސްކޮށް އޮވެ އަލަށް އުފެއްދި ސައުތު ވެސްޓް ފުޓްބޯލް އެސޯސިއޭޝަން (ސްވާފް) އިން ރާއްޖެ ވަކިވުމާމެދު ގޮތެއް ނިންމާނީ މިކަމާ ގުޅުން ހުރި ހުރިހާ ކަމެއްގެ ދެކޮޅު ބަލާފައި އެކަށީގެންވާ މަޝްވަރާތަކަކަށް ފަހު ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nވިނަ ދަނޑުތަކަކީ ޗެމްޕިއަނުންނަށް ދޭ އިނާމެއް!\nފީފާގެ އެހީގެ ދަށުން ވިނަ ދަނޑުތަކެއް އަޅަން އިއްޔެ އިއުލާންކުރި 18 ރަށް ކަނޑައެޅީ މި ދެ އަހަރުގެ މިނިވަން ޗެމްޕިއަންޝިޕުގެ ނަތީޖާ އަށް ބެލުމަށް ފަހު ކަމަށާއި ކޮންމެ އަހަރަކު ވެސް އެ ޕްރޮޖެކްޓް ކުރިއަށްގެންދާނެ ކަމަށް އެފްއޭއެމުން ބުނެފި އެވެ.\nކްލަބްތަކުން ހަރަދުކުރި ގޮތް ބަލާނަން: އެފްއޭއެމް\nސަރުކާރުން އިސްނަގައިގެން ފުޓްބޯޅަ ކްލަބްތަކަށް މާލީ އެހީތެރިކަން ފޯރުކޮށްދިނުމަށް އެސްއޯއީ އެސިސްޓަންޓްސް ޕްރޮގްރާމުގެ ނަމުގައި ފުޓްބޯޅަ ކްލަބްތަކަށް އެހީވުމަށް ދިން ފައިސާ އެ ޓީމުތަކުން ހަރަދުކުރި ގޮތް ބަލާނެ ކަމަށް އެފްއޭއެމުން ބުނެފި އެވެ.\nގައުމީ ޓީމަށް ފައިސާ ދިނުން ލަސްވަނީ ކީއްވެ؟\nގައުމީ ފުޓްބޯޅަ ޓީމުގެ ކުޅުންތެރިންނަށް މުސާރަ އާއި ބޯނަސް ލަސްވަމުން އަންނަނީ އެފްއޭއެމުން ތަފްސީލް ފޮނުވުން ލަސްވުމުން ކަމަށް ކުޅިވަރާ ބެހޭ މިނިސްޓްރީގެ ސީނިއާ އޮފިޝަލަކު ވިދާޅުވެއްޖެ އެވެ.\nOctober 09, 2018 53\nގައުމީ ފުޓްބޯޅަ ޓީމުގެ ކުޅުންތެރިން މާޔޫސްވެފައި!\nސާފް ސުޒުކީ ކަޕް ކާމިޔާބުކުރި ފަހުން އެފްއޭއެމާއި ސަރުކާރުގެ ފަރާތުން އެއްވެސް އަޅާލުމެއް ނެތް ކަމަށާއި އަދި މުސާރަ އާއި ބޯނަސް ވެސް ހަމަނުޖެހޭ ކަމަށް ބުނެ ގައުމީ ފުޓްބޯޅަ ޓީމުގެ...\nOctober 09, 2018 15\nގައުމީ ފުޓްބޯޅަ އެކެޑަމީ މި އަހަރު ފަށާނަން: ބައްސާމް\nސަރުކާރުގެ ހަރަދުގައި ހުޅުމާލޭގައި އަޅާ ބައިނަލްއަގްވާމީ ފެންވަރުގެ ގައުމީ އެކެޑަމީ (ޓްރެއިނިން ސްކޫލް) މި އަހަރު ތެރޭ ފަށާނެ ކަމަށް އެފްއޭއެމްގެ ރައީސް ބައްސާމް އަދީލް ޖަލީލް...\nOctober 08, 2018 5\nއަންހެން ފުޓްބޯޅަ ކުރިއަރުވަން ޕްލޭނެއް އެކުލަވާލަނީ\nރާއްޖޭގެ އަންހެން ފުޓްބޯޅަ ކުރިއަރުވަން ޕްލޭނެއް އެކުލަވާލައިފާވާ ކަމަށާއި ބޭރު ފަރާތްތަކުގެ ބޮޑެތި އެހީތަކާ އެކު އަންހެން ފުޓްބޯޅަ ކުރިއަރުވަން ގިނަ މަސައްކަތްތަކެއް ކުރިއަށް އޮތް އަަހަރުތަކުގައި ކުރާނެ ކަމަށް އެފްއޭއެމުން ބުނެފި އެވެ.\nOctober 06, 2018 10\nގައުމީ ޓީމަށް ވަރުގަދަ މެޗުތަކެއް ހޯދައިދެނީ\nއަންނަ އަހަރު ގައުމީ ފުޓްބޯޅަ ޓީމަށް މެޗުތައް ހަމަޖައްސާއިރު އެންމެ ބޮޑަށް ބަލާނީ ވަރުގަދަ ޓީމުތަކާ ދެކޮޅަށް ކުޅުމަށް ކަމަށް އެފްއޭއެމުން ބުނެފި އެވެ.\nOctober 05, 2018 19\nއަށް ޒޯނެއްގައި ޑިވެލޮޕްމަންޓް މަސައްކަތް ފަށަނީ\nރާއްޖޭގެ އަށް ޒޯނެއްގައި ފުޓްބޯޅައިގެ ޑިވެލޮޕްމަންޓް އޮފީސްތަކެއް ގާއިމްކޮށް ފުޓްބޯޅަ ތަރައްގީކުރުމުގެ މަސައްކަތް ކުރިއަށް އޮތް ތިން މަސް ދުވަހުގެ ތެރޭ ފެށުމަށް އެފްއޭއެމުން ނިންމައިފި އެވެ.\nމައްސަލަ ހައްލުވާނީ ކްލަބްތައް ހަރުދަނާވެގެން: ބައްސާމް\nދިރާގު ދިވެހި ޕްރިމިއާ ލީގުގައި ވާދަކުރާ ކްލަބްތަކަށް ދިމާވެފައިވާ މައްސަލަތަކަށް ހައްލެއް އޮތީ ކްލަބްތައް ހިންގުން ހަރުދަނާކޮށްގެން ކަމަށާއި އެ މަސައްކަތް އެފްއޭއެމުން މިހާރަށް ވުރެ ރަނގަޅަށް ކުރިއަށް އޮތްތާގައި ކުރާނެ ކަމަށް އެ އެސޯސިއޭޝަނުގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nOctober 01, 2018 6\nތަށި ފުރަތަމަ ގެންދާނީ ކެޕްޓަން އަކްރަމްގެ ރަށަށް\nސާފް ސުޒުކީ ކަޕް ކާމިޔާބުކުރި ގައުމީ ފުޓްބޯޅަ ޓީމުގެ ކުޅުންތެރިން ނިސްބަތްވާ ރަށްރަށަށް ތަށި ގެންދާ ދަތުރުގައި އެންމެ ފުރަތަމަ ތަށި ގެންދާނީ ޓީމުގެ ކެޕްޓަން އަކްރަމް އަބްދުލް ގަނީ (އަކޫ)ގެ އުފަން ރަށް ނ. މާފަރަށް ކަމަށް އެފްއޭއެމުން ބުނެފި އެވެ.\nSeptember 23, 2018 3\nރަށްރަށަށް ސާފް ތަށި ގެންދަން އަންނަ ހަފްތާގައި ފަށަނީ\nސާފް ސުޒުކީ ކަޕް ކާމިޔާބުކުރި ގައުމީ ފުޓްބޯޅަ ޓީމުގެ ކުޅުންތެރިން ނިސްބަތްވާ ރަށްތަކަށް ތަށި ގެންދިއުމާ ބެހޭ މަޝްވަރާތައް ކުރިއަށްދާ ކަމަށާއި އަންނަ ހަފްތާ ތެރޭގައި އެކަން ފެށޭނެ ކަމަށް އެފްއޭއެމުން ބުނެފި އެވެ.\nSeptember 17, 2018 36\nކުޅުންތެރިން ނިސްބަތްވާ ރަށްރަށަށް ތަށި ގެންދަނީ\nސާފް ސުޒުކީ ކަޕް ކާމިޔާބުކުރި ގައުމީ ފުޓްބޯޅަ ޓީމުގެ ކުޅުންތެރިން ނިސްބަތްވާ ރަށްތަކަށް ތަށި ގެންދާނެ އިންތިޒާމް އެފްއޭއެމުން ހަމަޖައްސާނެ ކަމަށް އެ އެސޯސިއޭޝަނުގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nމި ޓީމު ގައުމު ފަހުރުވެރިކޮށްދޭނެ: ބައްސާމް\nސާފް ސުުޒުކީ ކަޕްގެ ފައިނަލުގައި މިއަދު އިންޑިއާގެ 23 އަހަރުން ދަށުގެ ޓީމާ ދެކޮޅަށް ރާއްޖޭގެ ގައުމީ ޓީމުން ރަނގަޅު ކުޅުމެއް ދައްކައި ގައުމު ފަހުރުވެރިވާވަރުގެ ކުޅުމެއް ދައްކާނެ ކަމުގެ އުއްމީދު އެބައޮތް ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nވަރުގަދަ ކޮރެއާ އަތުން ރާއްޖެ ބަލިވެއްޖެ\nއޭޝިއަން ގޭމްސްގެ އަންހެން ފުޓްބޯޅަ އިވެންޓުގައި ރާއްޖެ ކުޅުނު ދެ ވަނަ މެޗުގައި މިއަދު ދުނިޔޭގެ ރޭންކިންގެ 15 ވަނައިގައި އޮތް ދެކުނު ކޮރެއާ އަތުން 8-0 އިން ބަލިވެއްޖެ އެވެ.\nފުރަތަމަ މެޗުން އިންޑޮނީޝިއާ އަތުން ރާއްޖެ ބަލިވެއްޖެ\nމި ފަހަރުގެ އޭޝިއަން ގޭމްސްގެ އަންހެން ފުޓްބޯޅަ އިވެންޓުގައި ރާއްޖެ ކުޅުނު ފުރަތަމަ މެޗުން ގޭމްސް ބާއްވާ ގައުމު އިންޑޮނީޝިއާ އަތުން 6-0 އިން ބަލިވެއްޖެ އެވެ.\nގޭމްސްގެ ތަޖުރިބާގެ ފައިދާ ސާފްގައި ކުރާނެ: އާތީ\nއިންޑޮނީޝިއާގައި ބާއްވާ އޭޝިއަން ގޭމްސްގައި ބައިވެރިވުމުން ގައުމީ އަންހެން ފުޓްބޯޅަ ޓީމަށް ރަނގަޅު ތަޖުރިބާތަކެއް ލިބިގެންދާނެ ކަމަށާއި އޭގެ ބޭނުން ސާފް ޗެމްޕިއަންޝިޕްގައި ހިފޭނެ ކަމަށް ޓީމުގެ ކޯޗު މުހައްމަދު އާތިފް (އާތީ) ބުނެފި އެވެ.


03 hours 22 mins ago\n03 hours 45 mins ago\nބަރުގޮނު އެޅުން: ކަންބޮޑުވާންޖެހޭވަރުގެ ޢާންމު އުނދަގުލެއް!؟\nޢާންމު އުނދަގޫ ކުރުމަކީ މީހަކަށް ނުވަތަ ބަޔަކަށް އުނދަގޫވާގޮތަށް ކަންތައްތައް ކުރުމެވެ. ބުނާ ބަހެއްގެ ސަބަބުން ނުވަތަ ކުރާ ކަމެއްގެ ސަބަބުން އަނެކާއަށް އުނދަގޫވުން ނުވަތަ ހިތުތެރޭގައި ބިރުވެރިކަން އުފެދުމުގެ ސަބަބުން އެހެން މީހުންނަށްވާ އުނދަގުލާ ދުއްތުރާ ތަކަކީވެސް ޢާންމު އުނދަގޫ ކުރުމޭ ބުނެވިދާނެއެވެ.\nއެފަދަ ކަންކަމަކީ މުޖުތަމަޢުގެ ހުރިހާ ފަރުދުން ގުޅިގެން މަސައްކަތް ކޮށްފިނަމަ ޙައްލު ކުރެވިދާނެ ކަންކަމެވެ.\nޢާންމު އުނދަގޫ ކުރުމުގެ މައްސަލައަކީ އަޅުގަނޑުމެންގެ މި މުޖުތަމަޢުގައިވެސް މިހާރު ވަރަށް ޢާންމުވެފައިވާ ކަމެކޭ ބުނުމަކުން ދޮގަކަށް ނުވާނެއެވެ. އެހެންމީހުންގެ އިޙްސާސްތަކަށާއި ކަންކަމަށް ބެލުމެއްނެތި އުނދަގޫވާނެފަދަ ތަފާތު ކަންކަން ކުރުމާއި މީހުންގެ ހިތުތެރޭގައި ބިރުވެރިކަން އުފެދޭގޮތަށް ކުރާކަންތައްތަކަކީ އޭގެ ސަބަބުން ޢާންމު އުނދަގޫތަކުގެތެރޭގައި ހަމަޔަޤީނުންވެސް ހިމެނޭނެ ކަންތައްތަކެވެ.\nމުޖުތަމަޢުގައި ހިނގާ މިފަދަ ބައެއް މައްސަލަތަކަށް ބަލާއިރު އަވަށްޓެރިންނަށް އުނދަގޫވާގޮތަށް ތަފާތު ކަންތައްތައް ކުރުމާއި ހިނގާބިނގާވެ އުޅޭ މީހުނަށް އުނދަގޫކުރުމާއި މަގުހިނގާ ބައެއް މީހުންނާ މައްލަވަކުރުން ފާހަގަ ކޮށްލެވެއެވެ. އަދި ފުރައްސާރަ ކުރުމާއި ހިނގާފަދާ މީހުންގެގައިގާ ޖެހިގަތުންފަދަ ކަންކަމަކީވެސް ޢާންމު އުނދަގުލުގެ ގޮތުގައި އަޅުގަނޑުމެންގެ މުޖުތަމަޢުގައި ހިނގާ ކަންކަމެވެ.\nހަމަމިއާއެކު އެހެންމީހުނަށް އުނދަގޫވާގޮތަށް ބާރަށް ވާހަކަދެއްކުމާއި ހަޑިހުތުރުބަހުން ދޭދޭ މީހުން މުޢާމަލާތު ކުރުމާއި މުޖުތަމަޢާއި ނުގުޅޭ ގޮތްގޮތަށް ހެދުން އެޅުންފަދަ ކަންކަމަކީވެސް އަޅުގަނޑުމެންގެ މި މުޖުތަމަޢުގައި މިހާރު ޢާންމެވެފައިވާ ޢާންމު އުނދަގޫތަކުގެ ތެރޭގައި ހިމެނޭ ކަންކަމެވެ.\nޚާއްޞަ ގޮތެއްގައި ބަރުގޮނު އެޅުމަކީ މިހާރު އަޅުގަނޑުމެންގެ ކަށީގައި ހިފާފައިވާ ނުރަނގަޅު ޢާންމު އުނދަގުލަކަށް ވަނީ ވެފައެވެ. ވެހިކަލެއް މަގަށް އުނދަގޫވާގޮތަށް މަޑުކޮށްލާ ވަގުތުތަކުގައި ބަރުގޮނުގެ އަޑުން މުޅި ޖައްވު ގުގުމާލުމަކީ އާދައަކަށް މިވަނީ ވެފައެވެ. އަދި މިގޮތަށް އެންމެ ސިކުންތަކަށްވެސް މަޑުކޮށްލަން ޖެހިއްޖެ ނަމަ، ބަރުގޮނުގެ އަޑު އިއްވާ ނުލައިފިނަމަ، އެއީ ޒަމާނީ މީހަކަށް ނުވަތަ އަދުގެ ޒުވާނަކަށްވެސް ނުވާ ކަހަލައެވެ.\nމިގޮތަށް ބަރުގޮނު އަޅާއިރު، ކުރިމަތީގައި މަޑުކޮށްގެން އޮތް ވެހިކަލުން ފައިބަނީ ނުވަތަ އެ ވެހިކަލަށް އަރަނީ ޢުމުރުން ދުވަސްވީ މީހެއްތޯ، ބަލިމީހެއްތޯއެއް ބެލުމެއް ނޯވެއެވެ. އަދި ކައިރި ގޭބިސީތަކުގައި ތިބި ކުޑަކުދިންނާއި ޢުމުރުން ދުވަސްވީ މީހުންނަށް ވާނޭ އުނގަދުލަކާމެދު އެއްވެސް ވަރަކަށް ވިސްނުމެއް ނުހުންނަ ކަހަލައެވެ. މިގޮތަށް ބަރުގޮނު އެޅުމުގެ ހުމުގައި މިހާރު ޖެހިފައިވަނީ ހަމައެކަނި އަޅުގަނޑުމެން ދިވެހިންނެއް ނޫނެވެ.\nމި ރާއްޖޭގައި އުޅޭ ބޭރު ކަރަކަރައިގެ މީހުންވެސް މެއެވެ. މިކަމުގައި ހަމައެކަނި ބަރުގޮނު އަޅާ މީހުންގެ ވާހަކަ ދައްކާލާފަ ހުއްޓާލެވޭކަށް ނެތެވެ. ހަނި މަގުތަކުގައި މަޑުކޮށްލައިގެން ވާހަކަ ދައްކަން މަޑުކޮށްލައިގެން ތިބޭ މީހުން ފެންނަނީވެސް މަދެއްކޮށް ނޫނެވެ. އެހެން މީހުންވެސް އެ މަގުތަކުން ދުއްވާ، ހިނގާބިނގާވެ އުޅޭނެކަން ހިތަށް އަރުވާލުމުން ނުވަތަ ތިމާއަށް އެފަދަ ހާލަތެއް މެދުވެރި ވެއްޖެ ނަމަ، ވާނެ އުނދަގުލާއި ދުއްތުރާ ހިތަށް އަރުވާލާ ނަމަ ހަމަ ޔަޤީނުންވެސް މިފަދަ ކަންތައް އަޅުގަނޑުމެންގެ މި ކުޑަ މުޖުތަމަޢުން ފުހެލެވޭނެކަމީ ޝައްކެއް އޮތް ކަމެއް ނޫނެވެ.\nކޮންމެއަކަސް މިއީ އަޅުގަނޑުމެންގެ ތެރެއިން ފެންނަ ނުރަނގަޅު އާދައެއްކަމަކު، މިއީ ރަނގަޅު ނުކުރެވޭނެ އާދައެއް ނޫނެވެ. ބޭނުންވަނީ ކެތްތެރިކަމާއެކު އަނެކާއަށް އިޙްތިރާމް ކުރަން ދަސްކުރާށެވެ. ޢަމަލާއި ބަހުންނެވެ.


Raajje in Lanka ah dhiya5meehaku covid ah positive vejje | Mihaaru\nސްރީލަންކާގެ ވެރިރަށް، ކޮލަމްބޯގެ މަގެއް. އެގައުމަށް ރާއްޖޭން ދިޔަ ފަސް މީހަކު އިއްޔެ ކޮވިޑަށް ޕޮޒިޓިވް ވި\nރާއްޖެއިން ލަންކާއަށް ދިޔަ ފަސް މީހަކު ކޮވިޑަށް ޕޮޒިޓިވް ވެއްޖެ\n11 ސެޕްޓެމްބަރ 2020 - 18:44 1 comment\nލަންކާގެ ޑިޕާޓްމަންޓް އޮފް ގަވަމެންޓް އިންފޮމޭޝަަންއާ ހަވާލާދީ ނޫސްތަކުން ބުނީ އެ ގައުމުން އިއްޔެ އަލަށް ފެނުނު ކޮވިޑް ކޭސްތަކުުގެ ތެރޭގައި ރާއްޖެއިން އެގައުމަށް ދިޔަ ފަސްމީހަކު ހިމެނޭ ކަމަށެވެ. އެކަމަކު އެ ފަސްމީހުންނަކީ ދިވެހިން ކަމެއް ނުވަތަ އެހެން ގައުމެއްގެ މީހުން ކަަމެއް ނުބުނެ އެވެ.\nއިއްޔެ ފެނުނު ކޭސްތަކާ އެކު އެ ގައުމުގައި ކޮވިޑް ޖެހުނު މީހުންގެ ޖުމްލައަކީ މިހާރު 3152 އެވެ. އޭގެ ތެރެއިން 2955 މީހަކު މިހާރު ވަނީ އެބަލިން ރަނގަޅުވެފަ އެވެ.\nސްރީލަންކާގެ ގައުމީ އެއާލައިން، ސްރީލަންކަން އަކީ ކޮވިޑް-19 ފެތުރުން ކޮންޓްރޯލްކުރަން ރާއްޖޭގެ ބޯޑަރުތައް އަލުން ހުޅުވައިލި ފަހުން އެންމެ ފުރަތަމަ ދަތުރުކުރަން ފެށި އެއާލައިންތަކުގެ ތެރެއިން އެއް އެއާލައިނެވެ. ރާއްޖެއަށްދަތުރުކުރާ ޓޫރިސްޓުން ވެސް ބައެއް ފަހަރު ދެގައުމުގައި ޗުއްޓީ ހޭދަކުރެ އެވެ.\nއާބާދީގައި 20 މިލިޔަނަށް ވުރެ ގިނަ މީހުން ތިބި ލަންކާގައި ކޮވިޑް ވަރަށް ބޮޑަށް ކޮންޓްރޯލްކުރެވިފައި ވިޔަސް ރާއްޖޭގައި އެބަލި ވަނީ ވަރަށް ބޮޑަށް ފެތުރިފަ އެވެ. ރާއްޖޭން އެބަލި ޖެހުނުކަން އެނގޭ މީހުންގެ އަދަދު މިހާރު ވަނީ 9،000 އާ ގާތުގަ އެވެ.\nއިތުރު ލިޔުންތައް ސިއްހަތު ސްރީ ލަންކާ ޕަބްލިކް ހެލްތު ސްރީ ލަންކަން އެއާލައިން ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު


Beyrun Raajje Ahna Ehmen Qurantine Vaakah Nujeheyne - HPA - Vaguthu\nރާއްޖެއިން ބޭރުން ރާއްޖެ އަންނަ އެންމެން ކަރަންޓީން ވާން ނުޖެހޭ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ)އިން ބުނެފިއެވެ.\nއެޗްޕީއޭއިން މިހެން ބުނީ ކޮވިޑް-19ގެ އައު ވޭރިއަންޓެއް ފެތުރެމުންދާތީ އެފްރިކާގެ ހަތް ގައުމަކުން ރާއްޖެ އަށް މީހުން އައުން މަނާ ކުރުމުން ބައެއް މީޑިއާތަކުން ރާއްޖެ އިން ބޭރުން އަންނަ ހުރިހާ އެންމެން ކަރަންޓީން ވާން ޖެހޭ ކަމަށް ޚަބަރު ފަތުރަމުން ދާތީއެވެ.\nދެކުނު އެފްރިކާ އިން ފެނުނު ކޮވިޑް-19 އައު ވޭރިއަންޓް އޮމިކްރޮން އާއި ގުޅިގެން އާންމު ރައްޔިތުންގެ ސިއްހަތާއި ރައްކާތެރިކަމަށްޓަކައި، އިއްޔެގެ މެންދުރު 12:00 އިން ފެށިގެން ވަކި ގޮތެއް އަންގަންދެން ބައެއް ފިޔަވަޅުތައް ވަނީ އަޅާފައެވެ.\nއެގޮތުން ސައުތު އެފްރިކާގެ އިތުރުން ނެމްބިއާ، މޮޒަންބީކް، ލެސޯތޯ، ބޮޓްސްވާނާ، ޒިންބާބްވޭ އަދި އެސްވަޓީނީން ރާއްޖެ އައުން މަނާކޮށްފައިވާ ކަމަށެވެ. އަދި ހަތް ގައުމުން ރާއްޖެއަށް ފަތުރުވެރިން އައުމުގެ 14 ދުވަސް ކުރިން އެހެން ގައުމެއްގައި ކަރަންޓީނުވާން ޖެހޭނެއެވެ.\nއަދި ހަތް ގައުމުން ރާއްޖެއަށް އާދެވޭނީ ހަމައެކަނި ދިވެހިންނާއި ވޯކްޕާމިޓް ހޯލްޑަރުންނަށް ކަމަށް ވެސް އެ އިއުލާނުގައި ވަނީ ބުނެފައެވެ. ނަމަވެސް އެ މީހުން, ރާއްޖޭގައި 14 ދުވަހުގެ ކަރަންޓީނު މުއްދަތެއް ފުރިހަމަކޮށް ހަށިގަނޑުގައި ކޮވިޑް ނެތް ކަން ކަށަވަރު ކުރުމަށް ޓެސްޓް ކުރަން ޖެހޭނެއެވެ.\nމީގެއިތުރުން 12 ގަޑިއިރަށްވުރެ ގިނައިރު އެ ހަތް ގައުމުގެ ތެރެއިންން ގައުމެއްގައި ޓްރާންސިޓް ވެފައިވާ މީހުން ވެސް ރާއްޖޭގައި ކަރަންޓީނު ވާންޖެހޭނެއެވެ.\nމިފިޔަވަޅުތައް ފިޔަވައި އިތުރު އާފިޔަވަޅެއް، ބޭރުން އަންނަ މީހުންނާއިމެދު މިހާރު އަޅާފައެއް ނެތެވެ.\nނޮވެމްބަރު 29, 2021 06:59\nއާނއެކޭ، އަމުދުން ބޮޑުންގެ ދަރިން ކަރަންޓީނުވާނެ ކަމެއް ނެތޭ، އޭރުންތާއޭ އެމީހުންގެ ގެންނަ ބަލިތައް މިރާއްޖޭގެ ނިކަމެތި ރައްޔިތުންނަށް ޖެހި ރައްޔިތުން ގަނަތެޅޭނީ.\nނޮވެމްބަރު 29, 2021 08:12\nއެހެން ވީމަ ފްލައިޓް ތެރެއިން ކޮންޓެކްޓު ނުވާނެތާ ދޯ.\nނޮވެމްބަރު 29, 2021 11:02\nހަމަނުޖެހޭ ސިޔާސަތު ކަނޑައަޅަން އެއްވަނައިގެ ވެރިންތަކެއް ތިބި ޤައުމެއް މީ. އާ ވޭރިއަންޓް މިހާރު ދުނިޔޭގެ ވަރަށް ގިނަ ޤައުމުތަކުން ފެނިއްޖެ. އެކަމަކު މީހުން އެތެރެވުން މަނާކުރީ ދެކުނު އެފްރިކާގެ ގައުމުތަކުން. މަޖާ ދޯ؟


Dr. Hassan Hameed: Moodhu vinain Haluvidhaa hadhaane goi - One Online\nޑރ. ހަސަން ހަމީދު: މޫދުވިނައިން ހަލުވިދާ ހަދާނޭ ގޮތް\nފިހާރަތަކުގައި ހުންނަ ހަލުވިދާނަރު ހޫނު ފެނަށް އަޅައި ހޫނުކުރުމުން ގިރިގެން ދެއެވެ. ދެން ފިނިވުމުން ފެން އޮލަވެއެވެ. ހަލުވިދާ ފަދަ އޮލަ، އެތެރެ ސާފު، މަޑު ދިޔައަށް އިނގިރޭސިބަހުން ވެސް އަދި ދިވެހި ބަހުން ވެސް ކިޔަނީ ޖެލް އެވެ. ހަލުވިދާނަރަކީ އެއްވެސް ރަހައެއް ހުންނަ އެއްޗެއް ނޫނެވެ. އެހެންކަމުން، ފެން ކެކޭ އިރު، އެއަށް އަޅާ އެއްޗެއްގެ ރަހަ ގަދައަށް ހަލުވިދާގައި ހިފާނެއެވެ.\nހަލުވިދާ އަކީ ޖެލް އެއް ކަމުގައި ވިއަސް، ހަލުވިދާ ނަރަށް ޚާއްޞަ ނަމެއް އިނގިރޭސި ބަހުގައި ވެއެވެ. އެއީ ރަތް ކުލައެއް ހުންނަ މޫދުވިނައަށް މެލޭ ބަހުން ކިޔާ ”އާގަރ-އާގަރ“ އެވެ. ބައެއް މީހުން ”އެއިގާ-އެއިގާ“ ވެސް ކިޔައެވެ. ހަލުވިދާ ނަރު އުފައްދަނީ މޫދު ވިނައިންނެވެ. މިޒަމާނުގައި ހަލުވިދާނަރުގެ ބަދަލުގައި ކުދި ޕެކެޓްގައި ބަންދުކޮށްފައި ހުންނަ ހަލުވިދާކުނޑި ހުރެއެވެ. އެހެންކަމުން މީގެ ކުނޑިއާއި ނަރަށް އެންމެ ރަނގަޅުގޮތަކީ ހަލުވިދާ ކިޔުމެވެ.\nމި މަޒުމޫނުގައި އަޅުގަނޑު ދަންނަވާލާނީ، ރާއްޖޭގައި، މޫދުވިނައިން ހަލުވިދާ އުފައްދާނޭ ގޮތެވެ. ގިނަ ބަޔަކަށް، ފިހާރަތަކުން ގަންނަ ހަލުވިދާއަކީ ރާއްޖޭގެ މޫދުތަކުގައި ގިނައިން ހެދޭ ވިނައަކުން ނަގާ އެއްޗެއް ކަމެއް ނޭނގޭނެއެވެ. ހަލުވިދާ އަކީ އަގުހެޔޮ އެއްޗެއް ކަމުން، ރާއްޖޭގައި އުފައްދައި ވިއްކޭނީ ވަކި ޚާއްޞަ އެއްޗެއްގެ ގޮތުގައެވެ. ކަނޑުގެ ލޮނުގަނޑުން އުފައްދާ ލޮނު ވެސް ވިއްކާ ފަދަ ގޮތަކަށް ބްރޭންޑް ކޮށްގެންނެވެ. ގަންނަ މީހާއަށް ގަނެވުނީ މާމޮޅު އެއްޗެއްކަމާއި އޭގެ ތަޖުރިބާ ތަފާތުވާނޭކަމުގެ ފިކުރު އެމީހާގެ ކިބައިގައި އުފައްދައިގެންނެވެ.\nގިނަ މުދައްރިސުންނަކީ ވަރަށް ފޫހިގޮތަކަށް ކިޔަވައިދޭ ބައެކެވެ. އެމީހުން ކިޔަވައިދޭ އެއްޗަކާ ދަރިވަރުންގެ ޢާއްމު ދިރިއުޅުމާ އެއްވެސް ގުޅުމެއް ނުހުންނާނެއެވެ. އާއްމު ދިރިއުޅުމާއި ކިޔަވައިދޭ އެއްޗަކާ ގުޅާލާކަށް ނޭނގެއެވެ. މި ބައިމީހުން ހަމައެކަނި ޓެކްސްޓް ފޮތުގައިވާ އެއްޗެއްގެ މައްޗަށް ފިލާވަޅުތައް ބިނާކުރެއެވެ. މި ސުންނަތާ އެއްގޮތަށް ކަން ހިނގަމުން ދަނިކޮށް، މަޖީދިއްޔާގައި އަޅުގަނޑު ކިޔަވަން އުޅުނު ދުވަސްވަރު އަޝްރަފް ނަމަކަށް ކިޔާ އޮޅުދޫކަރައިގެ މުދައްރިސަކު ކެމިސްޓްރީ ކިޔަވައިދޭން އަތުވެއްޖެއެވެ. ކެމިސްޓްރީއަކީ ތަފާތު ތަކެތީގެ ސިފަތަކާއި އެކަތި އަނެއް އެއްޗަކާ އެކުވެ ގުޅުމުން ވާގޮތްތަކާ ބެހޭ ޢިލްމެވެ. އަޝްރަފްއަކީ ތަފާތު އެތައް އެއްޗެއް އުފައްދާ ގޮތާއި، އެކަމުގައި ކެމިސްޓްރީގެ ދައުރު ވަރަށް ރަނގަޅަށް އެނގޭ މީހެކެވެ. ފިލާވަޅުތައް ފަށާނީ ވެސް ކޮންމެ ވެސް އެއްޗެއް އުފައްދާފައި ހުންނަ ގޮތާ ބެހޭގޮތުންނެވެ. ދެން އޭގެ ކެމިސްޓްރީ އެވެ.\nއޭނާ ކިޔައިދިން ކަންތައްތަކުގެ ތެރެއިން އަޅުގަނޑު ހަނދާން ހުންނަ އެއް ކަމަކީ ހަލުވިދާ ހަދާގޮތެވެ. އޭނާ ބުނީ ހަލުވިދާ ހަދަނީ ވަކި ބާވަތެއްގެ މޫދު ވިނައަކުން ކަމާއި އެއީ އެ ވިނަ އުފެދިފައިވާ ސެލްތަކުގެ ބޭރު ފަށަލައިގައި ހުންނަ އެއްޗެއް ކަމެވެ. ދެން އޭނާ ޢާއްމުކޮށް އެނަގާ ވިނަތައް ސިފަކޮށްދިނެވެ. ދެތިން ދުވަހެއްގެ ފަހުން، ކިލާހުގެ ބައެއް ކުދިން، މޫދަށް ގޮސް، އޭނާ ބުނި ފާޑުގެ ވިނަ ނެގިއެވެ. އެ ދުވަސްވަރު، މާލޭގެ ހުޅަނގު ފަރާތުގައި، މާފަންނު ސަހަރާއިން ފެށިގެން އުރަފަތާ ހަމައަށް އޮންނާނީ ވިނަފަޅާފައި އޮންނަ މޫދެވެ. މި ސަރަޙައްދުގެ ދިގުމިނުގައި 600 ފޫޓު ހުންނާނެއެވެ. ފުޅާމިނުގައި 2000 ފޫޓު ހުންނާނެއެވެ. ބައެއް ދުވަސްވަރު، ރާޅާއެކު، ބައެއް ބާވަތުގެ ވިނަ ފުނި ފުންޏަށް ގޮނޑުދޮށަށް ލައްގައެވެ.\nދެން، ހޮވި ވައްތަރުގެ ވިނަ މުދައްރިސަށް ދެއްކުމުން، އޭނާ ބުނީ މިއަށް ކިޔަނީ ޗައިނާ މޮސްކަމާއި މިއީ ހަލުވިދާ އުފައްދަން ވަރަށް ރަނގަޅު ވިނައެއް ކަމެވެ. އޭނާ ބުނިގޮތަށް ކަންތައް ކުރުމުން، އެ ވިނައިން ހަލުވިދާ އުފެއްދުނެވެ. ހެދިގޮތަކީ، ރަނގަޅަށް ދޮވެ، އަވީލައި، ހަފުތާއެއްގެ ތެރޭގައި ހުދުވުމުން، ފެނުކެއްކީއެވެ. ކެއްކި ފެން ހަލުވިދާއަށް ވެއެވެ.\nފަހުން އަޅުގަނޑަށް އެނގުނު ގޮތުގައި، ވަރަށް ގިނަ ބާވަތުގެ ވިނައިން ހަލުވިދާ ނުވަތަ އާގަރ-އާގަރ އުފެއްދޭނެއެވެ. ތިރީގައި މިވަނީ މިފަދަ ބައެއް ވިނައެވެ. މިކަހަލަ ކިތައް ބާވަތުގެ ވިނަ ތިރަށުގެ މޫދުގައި ހުރޭތޯއެވެ؟\nފޮޓޯގައިވާ ވިނަ ނޫނަސް ގިނަ މޫދު ވިނަތަކުގައި، ހަލުވިދާ އުފެއްދުމަށް ބޭނުންވާ ބައި ހިމެނޭނެއެވެ. ބައެއް ވިނައިގައި މި މާއްދާ ގިނަައީއެވެ. ކުރިން ދެންނެވިހެން ހަލުވިދާ އަކީ ޙަޤީޤަތުގައި މި މޫދުވިނައިގެ ސެލްތަކުގެ ބޭރު ފަށަލައިގައި ހުންނަ ނިކަން ދިގު މޮލިކިއުލްތަކެކެވެ. މޮލިކިއުލް ކިޔަނީ ދޭއް ނުވަތަ އެއަށްވުރެ ގިނަ ޒައްރަކުން އުފެދިފައިވާ އެއްޗެއްގެ ކެމިކަލް ސިފަ ހުންނަ އެންމެ ކުދި ބަޔަށެވެ. ހަލުވިދާ މޮލިކިއުލްއަކީ ނިކަން ބޮޑު މޮލިކިއުލެކެވެ. ހަލުވިދާގެ ސިފަ އަންނަނީ މިކަމުގެ ސަބަބުންނެވެ. ވިސްނައިގަންނަން ފަސޭހަ އެއްގޮތަކީ އަންނިވި މިސާލުންނެވެ. ފެން މޮލިކިއުލަކީ ޓޭބަލް ޓެނިސް ބޯޅައެއް ކަމަށް ވިސްނަވާށެވެ. ހަލުވިދާ މޮލިކިއުލް އަކީ މިފަދަ 40 ބޯޅަ އިސްފިރޭނު ފަދަ އެއްޗަކުން ގުޅާފައިވާ ބޯޅަތަކެއްކަމަށް ވިސްނަވާށެވެ. ދެން މި ދެބާވަތުގެ ދިވަހަވަރަކަށް ”މޮލިކިއުލް“ ތެއްޔަކަށް އެޅުއްވުމަށް ފަހު އެއް އެތި، އަތުން ނަގަން މަސައްކަތް ކުރައްވާށެވެ. ޓޭބަލް ޓެނިސް ބޯޅަތައް ފަސޭހައިން ވަކިވަކިން އަތުން ނެގޭނެއެވެ. ނަމަވެސް، ހަލުވިދާ މޮލިކިޔުލެއް ނަގަން ހިފައިފި ނަމަ، މުޅި ތެލީގައި ހުންނަ ހުރިހާ ޓެނިސްބޯޅަތަކާ ލާ މެހިފައިވާތީ ނެގޭނީ ހުރިހާ ބޯޅަ އެއްފަހަރާއެވެ. ހަލުވިދާގެ އޮލަކަމުގެ ސިއްރަކީ މިއީއެވެ.\nހަލުވިދާ މޮލިކިޔުލް އަކީ 85 ދަރަޖައަށް ހޫނުކުރުމުން ދިޔާވާ އެއްޗެކެވެ. ގަނޑުވަނީ 32 ވަރަކަށް ދަރަޖައިގައެވެ. އެހެންކަމުން، މޫދުވިނައިން ހަަލުވިދާ ވަކިކުރެވޭނެ ގޮތަކީ 85 ދަރަޖައަށް ނުވަތަ އެއަށް ވުރެ މައްޗަށް ހޫނުކުރުމުންނެވެ. އެއިރުން، މޫދުވިނައިގެ ސެލްތަކުން ހަލުވިދާ މޮލިކިއުލްތައް ދިޔާވެގެން ފެނުގެ ތެރެއަށް ގިރޭނެއެވެ. ދެން ފެން ފުރާނައިގެން މޫދުވިނަތައް ވަކިކޮށްލަނިކޮށް، ހަލުވިދާ ހެދުނީއެވެ. ދެން އޮންނާނީ ކޮންމެވެސް ގޮތަކުން ހަލުވިދާ އޮލަކޮށް ފިނިކޮށްގެން ނަރަށް ހެދުމެވެ. ނުވަތަ ކުނޑިއަށް ހެދުމެވެ. މަތީގައި ބަޔާން ކުރި ގޮތަށް ހަދައިފި ނަމަ، ރަނގަޅަށް ލޮނާއި ހިތި ނުފިލާ ހުރުމުގެ ސަބަބުން ހަލުވިދާގައި ލޮނު ރަހަ އާއި ހިތި ރަހަ ހުރުން އެކަށީގެން ވެއެވެ. ތިރީގައި މި ބަޔާން ކުރަނީ ހިތިރަހަ ކަނޑުވާ ގޮތާއި ކުލަ ފިލުވާ ގޮތެވެ.\nރާއްޖޭގައި ޢާއްމުކޮށް ވިއްކަން ހުންނަ ހަލުވިދާނަރު ހަދާގޮތް\nއެންމެ ފުރަތަމަ، ވިނަތައް، ފެނަށް އަޅައި، ދެތިން ގަޑިއިރުވުމުން، ވިނަތަކުން ލޮނު ރަހަ ކެނޑެންދެން ފެނުން ދޮންނާށެވެ. ދެން އެއަށް ފަހު، އެއް ހަފުތާ ވަންދެން އަވީލާށެވެ. އެއީ ވިނަތަކުގެ ފެހިކަން ކެނޑި ހުދުވަންދެންނެވެ. އެއަށް ފަހު އެއް ކިލޯ ވިނައަށް ތިން ލީޓަރު ފެން އެޅުމަށް ފަހު، އެއް މޭޒުމަތީ ސަމުސާ ރާހުތް އަޅައި، ތިން ގަނޑިއިރު ވަންދެން މަޑު ހޫނުގައި ފެންގަނޑު އެއް ލީޓަރަށް ކުޑަވަންދެން ކައްކާށެވެ. ދެން މިއަަށްފަހު، އުއި ފޮތިގަނޑަކުން ހޫނުފެން ފުރާނާށެވެ. ހަލުވިދާ ވަނީ މި ހޫނު ފެނަށް ގިރިފައެވެ. ދެން ތަބަކަށް އަޅައި، ގަނޑުކުރާށެވެ. ރަނގަޅަށް ގަނޑުވުމުން ނަގައި، ކެފޭ ވަރުވުމުން ބައި އިންޗި ފުޅާ، ދިގުމިނުގައި އެއް ފޫޓު ހުންނަ ވަރަށް ކަފައި، އެ ކެފިބައިތައް އަވީލާށެވެ. އަވީލުމުން ފެންތައް ވަކިވާނެއެވެ. ދެން އަނެއްކާ ގަނޑުކޮށް، އަވީލާ ހެދުމުން ނުވަތަ ފަހު ފިޔަވަޅު ތަކުރާރުކުރުމުން، ރާއްޖޭގައި ވިއްކަން ހުންނަ ހަލުވިދާނަރު ހަދާ ނިމުނީއެވެ.\nމި ދެންނެވުނީ އެންމެ ފުރަތަމަ ހަލުވިދާ ނަރު ހެދިގޮތެވެ. މިގޮތް ހޯދުނީ ޖަޕާނު މީހަކު މީގެ ތިންސަތޭކަ ފަންސާސް އަހަރު ކުރިން، މޫދުން ގެނައި ވިނަތަކަކުން ސޫޕެއް ހަދައި ބާކީބައި ބެހެއްޓުމުން ޖެހިގެން އައި ދުވަހު އެ ހަލުވިދާއަށް ވެފައި ވުމުންކަމަށް ބުނެއެވެ. މި ޖެލްގެ ބޭނުންތަކާއި ފައިދާތައް މީނާއަށް ވިސްނި، މިކަން މޮޅަށް ކުރާނޭ ގޮތް ތަޖުރިބާތަކަކުން ހޯދީއެވެ.\nއިސްވެ ބަޔާން ކުރެވުނު ގޮތަށް ވުރެ މޮޅަށް ހަލުވިދާ ހަދާނޭ ގޮތް\nމޫދުވިނަތައް ވަހާއި ލޮނު ރަހަ ކެނޑެންދެން ސާފު ފެނުން ދޮވުމަށް ފަހު، އަށްޓެއްގެ ނުވަތަ ކުނަލެއްގެ މަތީގައި ހަފުތާއެއް ވަންދެން އަވީލާށެވެ. މިއަށް ފަހު، އަނެއްކާ ސާފު ފެނުން ވަހާއި ރަހަ ކެނޑެންދެން ދޮވުމަށް ފަހު، ކޮންމެ ލީޓަރެއްގެ ފެނަށް އެއް ސައިސަމުސާ ރާހުތް އެޅި ފެނުން ދޮވެ، މަޑު ރީނދޫކުލައެއް އަރައި މުޅިން ހިކެންދެން އަވީލާށެވެ.\nމިއަށް ފަހު، ހުރިހާ ވަހެއް ރަހައެއް ކެނޑެންދެން ސާފުފެނުން ދޮންނާށެވެ. ދޮވުމަށް ފަހު، ކޮންމެ 50 ގްރާމް ތެތް ވިނައަށް 500 ލީޓަރު ފެނުގެ މަގުން، ފެން އަޅައި، 85 ދަރަޖައަށް ވުރެ ހޫނު މަތި ނުވާ ވަރަށް ހޫނުކުރާށެވެ. ހޫނުކުރަންވާނީ، ކުޑަ އަޅިބޮނޑިއެއް ފެނަށް ލައިގެންނެވެ.\nކައްކާ ނިމުމުން، ސާފު ފެނުން ދޮވެ، ފެނުގައި ބަހައްޓައިގެން ފަސްގަނޑިއިރު އަވީލާށެވެ. މިއަށް ފަހު ފެން ބަދަލުކޮށް، ރޭގަނޑު ފިނީގައި ބެހެއްޓުމަށް ފަހު، އަނެއް ދުވަހު އެވީ ކައްކާށެވެ.\nމޫދުން ނަގާފައިވާ ވިނަ. އެތައް ބާވަތެއްގެ ވިނައިން ހަލުވިދާ ހެދޭނެ ---\nރަހަ ކަޑުވަން ވިނަ ފެނަށް އަޅާފައި ---\nއަވީގައި ޖެހުމުން ވަރަށް ގިނަ ތަކެތީގެ ކުލަ ވެއްޓޭ ---\nކުރިން ބަޔާން ކުރެވުނު ފިޔަވަޅުތައް އެޅުމަށް ފަހު، ދެން އެވީ މޫދުވިނަ އެޅި ފެން ކައްކާށެވެ. ކައްކަން އެންމެ ރަނގަޅުވާނީ ޕްރެޝަރ ކުކަރ ކިޔާ މަތި ޖެހި ތެއްޔެވެ. މިބާވަތުގެ ތެލި ނެތްނަމަ، އާދައިގެ ތެއްޔެއްގައި ދެ ގަނޑިއިރުވަންދެން ކައްކައި، ހޫނުކޮށް ހުއްޓައި އުއި ފޮތިގަނޑަކުން ފެން ފުރާނާނީ އެވެ. މިހާރު ވިނަތަކުގެ ސެލްތަކުގައި ހުރި އާގަރ ހުންނާނީ ފެނަށް ގިރިފައެވެ. ދެން މަތިޖަހާ ބެހެއްޓުމުން ހައެއްކަ ގަނޑިއިރު ވުމުން ގަނޑުވާނެއެވެ. ދެން އެވީ، ކުރިން ބަޔާން ކުރެވުނު ގޮތަށް އައިސް އަލަމާރިއެއްގެ ގަނޑުކުރާ ބަޔަށް ލައި، ދެން އެއަށް ގަނޑުވުމުން ނަގާށެވެ. މިހެން ހެދުމުން ހަލުވިދާއާ އެކުވެފައިވާ ސާފު ފެން ދިޔާވާނެއެވެ. މި ފެން އުކާލުމަށް ފަހު، ބޭނުން ނަމަ، ހަލުވިދާތައް ފުޅިއަކަށް އަޅައި މަތިޖަހައިގެން އައިސް އަލަމާރީގައި ގެންގުޅެވޭނެއެވެ. ނޫންނަމަ، އަވީލައި ހިއްކައިގެން ކުރިން ބަޔާން ކުރިގޮތަށް، ނަރު ނުވަތަ ހަލުވިދާ ކުނޑި ހެދޭނެއެވެ.\nރާއްޖޭގެ ބޮޑެތި ފަޅުތަކުން ކުޑަ ކާރުޚާނާއެއް ހިންގުމަށް މޫދު ވިނަ ލިބޭނެއެވެ. ބައެއް ޤައުމުތަކުގައި ހަލުވިދާ ހެދުމަށްޓަކައި، ފަޅުގައި ވައު ދަމައިގެން މޫދުވިނަ ހައްދައެވެ. މިއީ ރާއްޖޭގައި ވެސް ކުރެވިދާނޭ ކަމެކެެވެ.\nހަލުވިދާއަކީ ގިނަ ބޭނުންތަކެއް އެކުލެވޭ އެއްޗެކެވެ. ހަލުވިދާއިން ހަދާ ޖެލީތަކާއި އެހެނިހެން ކާ ތަކެއްޗަށް ގިނަ ބަޔަކު ވަރަށް ފަރިތަވާނެއެވެ. މިތަކެތީގައި ތެރޭގައި އައިސްކްރީމް ވެސް ހިމެނެއެވެ. އައިސްކްރީމްގައި ހުންނަ އޮލަކަން ގެނައުމަށް ހަލުވިދާ ބޭނުން ކުރެއެވެ. ކޭކު، ޑޯނަޓް، ޗީޒުކޭކު ފަދަ ތަކެތި ހެދުމަށާއި އެތަކެތީގެ ބޭރު ޒީނަތްތެރިކުރުމަށް ވެސް ހަލުވިދާ ބޭނުން ކުރެއެވެ. ހަލުވިދާއަކީ މައިގަނޑު ގޮތެއްގައި ފައިބަރު ކިޔާ ގޮހޮރުން ހަޖަމު ނުކުރެވޭ އެއްޗެކެވެ. އެހެންކަމުން، ބައެއް މީހުން ހިކެން ވެގެންނާއި، ބަނޑު ހަރުވުމުން ހަލުވިދާ ޢާއްމުކޮށް ކައި އުޅެއެވެ. ބަނޑުހައިވުން ކެނޑުނަސް، ފަލަވުމެއް އެ ކާނާއަކު ނުވާނެއެވެ.\nދިވެހީން އެންމެ ފަރިތަ ނުވާނީ، އޯކިޑް ފަދަ ގަސްތައް ޓިޝޫ ކަލްޗަރ އިން ގިނަކުރުމަށާއި ލެބޯރަޓަރީ ތަކުގައި، ތަފާތު ޖަރާސީމު ގިނަކުރަން ކުރާ ހަލުވިދާގެ ބޭނުމަށެވެ. ޖަރާސީމާ ބެހޭ އެއްވެސް ލެބޯރަޓަރީއެއް ހަލުވިދާ އާ ނުލައި ހިންގުމަށް ދަތިވާނެއެވެ. ދަތްތައް ޖަހާއިރު، ހިރުގަނޑުގެ ބައްޓަން ނެގުމަށް ވެސް ހަލުވިދާ ބޭނުން ކުރެއެވެ. އަދި މި ނޫނަސް އެތައް ބޭނުމެއް ހަލުވިދާއިން ކުރެއެވެ.\nއެޑިޓަރުގެ ނޯޓު: ޑރ. ހަސަން ހަމީދު އަކީ ދިވެހިރާއްޖޭގެ ގައުމީ ޔުނިވަސިޓީގެ ޗާންސެލާ އެވެ. ހަސަން ހަމީދަކީ ތަފާތު ދާއިރާތަކުން ރައްޔިތުންގެ އިލްމުވެރިކަން އިތުރުކުރުމަށް އިލްމީ، މަޒުމޫނުތައް ލިޔުއްވަމުން ގެންދަވާ ބޭފުޅެކެވެ. މި ލިޔުމުގެ އަސްލު ޝާއިއު ކުރައްވާފައި ވަނީ ޑރ. ހަސަން ހަމީދު އޭނާގެ ބްލޮގުގަ އެވެ.


Ras Online - ހުރިހާ ފިކުރެއްގެ އެންމެންނާ ގުޅިގެން މަސައްކަތްކުރާނަން: ނާދިރު (ޗިޅާ)\nހުރިހާ ފިކުރެއްގެ އެންމެންނާ ގުޅިގެން މަސައްކަތްކުރާނަން: ނާދިރު (ޗިޅާ)\nޒަހީނުއްދީން ސަޢީދު 8 އޭޕްރީލު 2021 - 17:18\nކައުންސިލަރު ކަމަށް އިންތިޚާބުވެވަޑައިގެންފިނަމަ ހުރިހާ ފިކުރަކާއެކު އެންމެންނާއި ގުޅިގެން މަސައްކަތް ކުރައްވާނެ ކަމަށް އައްޑޫ މަަރަދޫ ދާއިރާއަށް އަމިއްލަ ގޮތުން ވާދަކުރައްވާ އަހުމަދު ނާދިރު (ޗިޅާ) ވިދާޅުވެއްޖެއެވެ.\n"ރަސް އޮންލައިން" އަށް ދެއްވި އިންޓަވިއު އެއްގައި ވާހަކަ ދައްކަވަމުން އައްޑޫ މަަރަދޫ ދާއިރާއަށް އަމިއްލަ ގޮތުން ވާދަކުރައްވާ އަހުމަދު ނާދިރު (ޗިޅާ) ވިދާޅުވީ ކައުންސިލަރު ކަމަށް ރައްޔިތުން އޭނާ އިންތިޚާބު ކޮށްދެއްވައިފިނަމަ އޭނާގެ ލަޔާގަތާއި ގާބިލިއްޔަތު ތަންދިން އެންމެ މަތީ ދަރަޖައަކަށް މަސައްކަތް ކުރައްވައި ނަތީޖާ ނެރެދެއްވައި ދާއިރާއަށް އުއްމީދީ ރަނގަޅު ހެޔޮ ބަދަލުތަކެއް ގެނެސްދެއްވާނެ ކަމަށެވެ. ރައްޔިތުންގެ ޚިޔާލާ މަޝްވަރާއާއިއެކު މަރަދޫ ދާއިރާއަށް ތަރައްގީ ގެނައުމަށް ސަރުކާރާއި ގުޅިގެން މަސައްކަތް ކުރައްވާނެ ކަމަށްވެސް އޭނާ ވިދާޅުވިއެވެ.\nމަރަދޫގެ ގިނަ ޒުވާނުންނާއި ރައްޔިތުންނާއި ގުޅޭ ހިތްހެޔޮ މިޒާޖެއްގެ އަހުމަދު ނާދިރު (ޗިޅާ) އަކީ ތަފާތު އެކި ދާއިރާތަކުގައި މަސައްކަތް ކުރައްވައި ތަޖުރިބާ ހޯއްދަވާފައިވާ ގާބިލް ބޭފުޅެކެވެ. އެގޮތުން ޓޫރިޒަމް ދާއިރާގައި7އަހަރު ޗިޅާ މަސައްކަތް ކުރައްވާފައިވާއިރު މަސްވެރިކަމުގެ ދާއިރާއާއި ކޮންސްޓްރަކްޝަން ދާއިރާގެ އިތުރުން ރެސްޓޯރެންޓް ވިޔަފާރީގައިވެސް ތަޖުރިބާ ހޯއްދަވައި އޭނާގެ ގާބިލްކަމާއި ހިންގުންތެރިކަން ވަނީ ސާބިތުކޮށްދެއްވާފައެވެ.\nމީގެ އިތުރުން ޒުވާން އުމުރުގައި ގޯދިއްޔާ ޖަމިއްޔާ ހިންގުމުގައި އިސްރޯލެއް އަދާކުރެއްވި ޗިޅާ ފާހަގަކުރެވެނީ ކުޅުންތެރިއެއްގެ ހައިސިއްޔަތުން ކުޅިވަރުގެ ދާއިރާއިން ރަށައް ރީތިނަން ހޯދައިދީފައިވާ ފަރާތެއްގެ ގޮތުގައެވެ. އަމިއްލަ ޖީބުން ޚަރަދުކޮށް ރައްޔިތުންގެ ތަރައްގީއަށް ކުރާ ކަންކަމުގައި އިސްނަގައިގެން މަސައްކަތް ކުރުމުގައި ނަމޫނާ ދައްކާފައިވާ ޗިޅާ ވަނީ މަރަދޫ ރައްޔިތުންގެ ލޯތްބާއި ތާއިދު ހޯއްދަވާފައެވެ. މަރަދޫ ދާއިރާއަށް ކުރިމަތިލާފައިވާ ކެންޑިޑޭޓުންގެ ތެރެއިން ޗިޅާ ފިޔަވައި އެމަގާމަށް ގާބިލް އެހެން ދެވަނަ ފަރާތެއް ނެތްކަން އެދާއިރާގެ ގިނަ ރައްޔިތުން ގަބޫލުކުރެއެވެ.


ނ.ކެނދިކުޅުދޫ މެޖިސްޓްރޭޓް ކޯޓު ފުރަތަމަ ސަފުހާ\nކުށުގެ ތުހުމަތުގައި ބަންދުކުރެވޭ މީހުންގެ ބަންދާމެދު ގޮތެއް ނިންމުމަށް ބާއްވާ މަޖިލީސް ދުވަސްތަކާއި ގަޑިތަށް\nކުށުގެ ތުހުމަތުގައި ބަންދުކުރެވޭ މީހުންގެ ބަންދާމެދު ގޮތެއް ނިންމުމަށް ބާއްވާ މަޖިލީސް ކުރިއަށް ގެންދިއުމަށް މިލަދުންމަޑުލު ދެކުނުބުރީ ނ.ކެނދިކުޅުދޫ މެޖިސްޓްރޭޓް ކޯޓުން ކަނޑައަޅާފައިވާ ގަޑިތައް އާންމުކޮށް އަންގައި އިޢުލާން ކުރީމެވެ. މިގަޑިތައް ޖެހުމުގެ 01:30 (އެއްގަޑިއިރާއި ތިރީސްމިނެޓް)ގެ ކުރިން ބަންދާއިމެދު ގޮތެއް ނިންމުމަށް އެދޭފޯމާއި އެހެނިހެން ލިޔުންތައް ކޯޓަށް ހުށަހަޅަންވާނެއެވެ.\nރަސްމީ ދުވަސްތަކުގައި 12:00 އިން 13:30 އަށް\nހުކުރު ދުވަސް ފިޔަވާ ބަންދު ދުވަސްތަކުގައި މެންދުރު 15:00 އިން 16:30 އަށް\nހުކުރު ދުވަހު މެންދުރުފަހު 16:00 އިން 17:30 އަށް\n* އިއުލާން ކިޔުއްވުމަށް


Club Eydhafushi ge marketing partner akah Sign O Frame\nކްލަބް އޭދަފުށީގެ ޗެއާމަން ތޮލާލް އަބްދުއްރަހްމާން އާއި ސައިން އޯ ފްރޭމްގެ މާކެޓިން އެގްޒެކެޓިވް އަހްމަދު ނިޔާޒު އެއްބަސްވުމުގައި ސޮއިކުރަނީ\nކްލަބް އޭދަފުށީގެ މާކެޓިން ޕާޓްނަރެއްގެ ގޮތުގައި ސައިން އޯ ފްރޭމް ހަމަޖައްސައިފި އެވެ.\nކްލަބް އޭދަފުށީގެ މާކެޓިން ޕާޓްނަރަކަށް ސައިން އޯ ފްރޭމް ހަމަޖައްސައި، އެއްބަސްވުމުގައި ސޮއިކުރެއްވީ މިއަދު ސައިން އޯ ފްރޭމް އޮފީހުގައި ބޭއްވި ރަސްމިއްޔާތެއްގައި ކްލަބް އޭދަފުށީގެ ޗެއާމަން ތޮލާލް އަބްދުއްރަހްމާން އާއި ސައިން އޯ ފްރޭމްގެ މާކެޓިން އެގްޒެކެޓިވް އަހްމަދު ނިޔާޒު އެވެ.\nކްލަބް އޭދަފުށިން ބުނި ގޮތުގައި މި އެއްބަސްވުމުގެ ދަށުން އެ ކްލަބަށް ސްޕޮންސާޝިޕް ހޯދުމަށާއި ބެނާ އަދި ޖޯޒީ ފަދަ ތަކެތި ޕްރިންޓް ކޮށްދިނުމުގައި ސައިން އޯ ފްރޭމުން އެހީތެރިވާނެ އެވެ. މީގެ އިތުރުން ކްލަބުން ހިންގާ ހަރަކާތްތައް ސޯސަލް މީޑިއާ ގައި މާކެޓް ކޮށްދޭނެ ދިނުމުގައި ސައިން އޯ ފްރޭމްގެ ބައިވެރިވުން ވަރަށް ބޮޑަށް އޮންނާނެ ކަމަށްވެސް އެކްލަބުން ބުންޏެވެ.\nކުޅިވަރުގެ ތެރެއިން އޭދަފުށި އެހެން ހަރުފަތަކަށް ގެންދިއުމުގެ މަގުސަދުގައި 2018 ވަނަ އަހަރު ވުޖޫދުކުރި ކްލަބް އޭދަފުށި އަމާޒުހިފާފައިވަނީ ކުޅިވަރުގެ ރޮނގުން ދެވެން އޮތް އެންމެ އުހަށް ދިއުމެވެ. އަދި އެ މަސައްކަތުގައި ވަރުބަލިވުމެއްނެތި ކްލަބްގެ ހިންގުންތެރިން ދެމިތިބޭނެކަމުގެ ޔަގީންކަން އެ ފަރާތްތަކުން ދެ އެވެ.\nއެ ކްލަބުން މިހާރުން އަންނަނީ އޭދަފުށީ ފުޓްބޯޅަ އަދި ބެޑްމިންޓަން ޔޫތު ޑިވެލޮޕްމަންޓް ޕްރޮގްރާމެއް ވެސް ހިންގަމުންނެވެ. އަދި އެފްއޭމުން ކުރިއަށްގެންދާ އެޓޯލް ޕްރޮޖެކްޓް، “ޓުވާޑްސް ފިއުޗާ” ބެނާގެ ދަށުން ކުޅުންތެރިން ތަމްރީނު ކުރަން ވެސް ދާދިފަހުން އެ ކްލަބުން ވަނީ ހަވާލުވެފައެވެ.\nފެބްރުއަރީ 21, 2020 at 9:37 am\nAslu club Eydhafushi varah hingun theri. Kurin maves heekuree mi kameh nuvaane kamah. Ekam eba vey. Shukuriyya thi club ge board ah


FARUVAA COLUMN: Komme6sikkunthakun meehaku maraala eve. | Mihaaru\nދުންފަތުގެ އިސްތިއުމާލު ކުރުމުގެ ސަބަބުން ހިތުގެ ލޭ ހޮޅިތަކުގައި ދަމިލަޖަހައި ބެދޭގޮތް ވޭ. އަދި މިކަމުގެ ސަބަބުން ލޭ ދައުރު ވުމަށް ބުރޫއަރަާނެ.\n12 އޮކްޓޯބަރ 2017 - 09:26 10 comments\nއެއީ ނުރައްކާތެރި ގާތިލެކެވެ. ކޮންމެ ހަ ސިކުންތަކުން އެކަކު މަރާލަ އެވެ. ކެމިކަލް ހަތިޔާރު ބޭނުން ކޮށްގެންނެވެ. އެ ބޮޑު މުޖުރިމުގެ ފުލީޓުގައި 4،000 އަށް ވުރެ ގިނަ ކެމިކަލް ހަތިޔާރު ހިމެނެ އެވެ. އޭގެ ތެރޭގައި އަސަރާއި ވޭނުގައި އޮވެ މަޑުމަޑުން މީހާ ފަނާކޮށްލާ އެތައް ހަތިޔާރެއް ވެސް ހިމެނެ އެވެ. ނާޒިމްގެ މެ އަށް އަމާޒުވީ މި ދެންނެވި ކަހަލަ ފަނާކުރުވަނި ހަމަލާއެކެވެ.\nޒަޚަމްވިލެއް ބޮޑުކަމުން ނާޒިމް ވެއްޓުނީ ބަލި އެނދަށެވެ. ހިތްދަތި ކަމުގައި އެތައް ދުވަހެއް ހޭދަކުރުމަށް ފަހު އުމުރުން 51 އަހަރުގައި ނާޒިމް ނިމިގެން ދިޔައީ އެވެ. ޝިޔާރާ ހުވަފަތްވެ ނިކަމެތިވީ އެވެ. ދަރިއަކު ނުލިބިގެން އެތައް ދުވަހަކު އުޅުމަށް ފަހު ލިބުނު އައިރާ ޔަތީމުވީ އެވެ. ޖައްލާދު ނިކޮޓިއާނާގެ ސަބަބުންނެވެ. އެމެރިކާ ބައްރުން ފެނުނު މަކަރުވެރި ޖައްލާދު ނިކޮޓިއާނާގެ އަސްލު ނަމަކީ ނިކޮޓިއާނާ ޓަބޭކަމް އެވެ. މިއީ ސައިންޓިފިކް ގޮތުން ދުންފަތް ގަހަށް ކިޔާނަމެވެ. މީލާދީން 1492 ވަނަ އަހަރުގައި މަޝްހޫރު ސައްޔާހު ކުރިސްޓޮފާ ކޮލަމްބަސް އަށް އެމެރިކާނުން ހަދިޔާއަކަށް ދެއްވި ގޮތް ނޭނގޭ ހިކިފަތްތަކަކީ ނިކޮޓިއާނާ ޓަބޭކަމް އެވެ.\nދެން ފެށުނީ ދުނިޔޭގެ ހަތަރު ބިތުގައި އެމީހަކަށް ހެއްދުނު ވަރަކަށް ދުންފަތް ގަސް ހައްދާށެވެ. އެކިއެކި ބޭނުމުގަ އެވެ. އިއްޒަތްތެރި ބޭބޭފުޅުންނަށް ވެދުމަށް އެރުވުމަށްޓަކަ އެވެ. ބޮލުގައި ރިއްސުމާއި ދަތުގައި ރިއްސުން ފަދަ ތަދުވުން ތަކަށް ފަރުވާއެއްގެ ގޮތުގަ އެވެ. ހާސްކަން ފިލުވާލައި ހިތްހަމަޖައްސާލަދޭ ބައިވެރިއެއް ހޯދުމުގެ ބޭނުމުގަ އެވެ. އަދި ރަނާއި ރިހީގެ ބަދަލުގައި ފައިސާގެ ގޮތުގައި ބޭނުން ވެސް ކުރުމަށެވެ.\nހުޅަނގުގެ ބައެއް މީހުން ދެކޭގޮތުގައި ދުންފަތަކީ އެބައިމީހުންގެ ކަލާނގެ އެބައިމީހުންނަށް ދެއްވި ހަދިޔާ އެކެވެ. އެހެންވެ އަޅުކަން ކުރުމުގައި އެބައިމީހުން ދިޔައީ ދުންފަތް ބޭނުން ކުރަމުންނެވެ. ހިތުގެ އެދުމާއި މުހުތާދުތައް ކަލާނގެއާ ހަމައަށް ވާސިލްކޮށްދޭ އެއްޗަކީ ދުންފަތުން އަރާ ދުންކަމުގައި އެބައިމީހުން ގަބޫލުކުރި އެވެ.\nމީސްތަކުން ދުންފަތް ވަރެއް ނެތިގެން އުޅުނުއިރު ދުންފަތުގެ ހަގީގަތް ހޯދުމަށްޓަކައި ކަމާބެހޭ މާހިރުން ދިޔައީ ކެނޑިނޭޅި މަސައްކަތް ވެސް ކުރަމުންނެވެ. މިގޮތުން ދުންފަތާ ދުރަށް ދިއުމަކީ އުނދަގޫ ކަމެއްކަން 16 ވަނަ ގަރުނުގައި ދެނެގަނެވުނެވެ. ދުންފަތުގައި ނިކޮޓިން އާއި ނުރައްކާތެރި އެހެނިހެން މާއްދާތައް ހުރިކަން 18 ވަނަ ގަރުނުގައި ހޯދުނެވެ. އަދި ދުންފަތުގެ ސަބަބުން ކެންސަރު ޖެހޭކަން 19 ވަނަ ގަރުނުގައި ހާމަވެގެން ދިޔަ އެވެ.\nނާޒިމަށް ޖެހުނީ ފުއްޕާމޭގެ ކެންސަރެވެ. އުމުރުން 21 އަހަރުން ފެށިގެން ގޮސް އެނދުމަތި ވަންދެން އޭނާ ދުވާލަކު ދޮޅުފޮށި ސިނގިރޭޓް ބޮއެ ހެދި އެވެ. އޭނާގެ ހުރިހާ ވެސް އެއްޗަކީ ސިނގިރޭޓެވެ. ނިދަން އޮށޯތުމުގެ ކުރިން ރޯކުރާނެ އެވެ. ހޭލެވުމާއެކު ރޯކުރާނެ އެވެ. ތުނބުގައި ސިނގިރޭޓެއް ޖަހައިގެން ނުހުންނައިރެއް މަދުވާނެ އެވެ.\nއަނބިދަރީންގެ ހައްގުތަކާއި ވާޖިބުތައް މަތިން ނާޒިމް ހަނދާންވީ އޭނާގެ މަރުބަލީގަ އެވެ. ސިނގިރޭޓް ފޮއްޓާއި ލައިޓަރު ނުފެނިގެން ރުޅި އައިސްގެން ޝިއާރާއާ ދިމާލަށް އެއްޗެތި ގޮވައި އަނިޔާކުރީ ކުޑަކުޑަ އައިރާ ކުރިމަތީގަ އެވެ. އެ ދަރިފުޅު ބިރުން ގޮސް ގަޔަށް ކުޑަކަމުދެވިފައި އިނީ ކިތައް ދުވަހުކަން ނާޒިމް ދެނެވެސް ނެތެވެ.\nކިހާދެރަ ހެއްޔެވެ؟ ހިތުގައި ނުޖެހޭނީ ކާކު ހެއްޔެވެ؟ ކަންބޮޑު ނުވާނީ ފަހެ ކާކު ހެއްޔެވެ؟ ތަންތަނުން ނާޒިމް ދަރަންޏަށް ނަގާފައި ހުރި ސިނގިރޭޓް ފޮށިތަކާއި ލައިޓަރުތަކުގެ އަގު މިއަދު އަދާކޮށްދޭން ޖެހުނީ ޝިޔާރާގެ ދެމައިންނަށެވެ. ނާށިގަނޑު ހިފައިގެން ސަލާންޖަހަން މަޖުބޫރުވީ އެވެ. ދުންފަތުގެ އަޅަކަށް އާއިލާގެ އެންމެ އިސް މީހާ ވުމުންނެވެ.\nވިސްނާލާކަށް ނުވޭތޯ އެވެ؟ ދުންފަތުގައި 4،000 އަށް ވުރެ ގިނަ ކެމިކަލްސް ހިމެނެ އެވެ. ދުއިސައްތަ ފަންސާހަށް ވުރެ ގިނަ މާއްދާ އަކީ ސީދާ ތިބާގެ ހަށިގަނޑަށް ގެއްލުން ހުރި ވިހަ މާއްދާތަކެވެ. ފަންސާހަށް ވުރެ ގިނަ މާއްދާ އަކީ ކެންސަރު ޖެހުމަށް މަގުފަހިކުރުވާ މާއްދާތަކެވެ. އަހަރަކު ގާތްގަނޑަކަށް ހަ މިލިޔަން މީހުން ދުންފަތުގެ ސަބަބުން މަރުވެ އެވެ. ހިސާބުކޮށް ބަލާނަމަ މިއީ ގާތްގަނޑަކަށް ކޮންމެ ހަ ސިކުންތަކުން އެކަކު ދުނިޔެ އިން ވަކިވެގެން ދިޔުމެވެ.\nދުންފަތުގެ އިސްތިއުމާލު ކުރަމުންދާ ލޮބުވެތި އަޚުންނާއި އުޚްތުންނޭވެ! ދަމާލާ ކޮންމެ ސިނގިރޭޓަކާއެކު ތިޔަ ބޮވެނީ މައްޔިތުން ކުނި ނުވާ ގޮތް ހެދުމަށްޓަކައި ބޭނުންކުރާ ކެމިކަލެއް ކަމުގައިވާ ފޯމްއަލްޑިހައިޑް އެވެ. ފަނިފަކުސާ މަރަން ބޭނުންކުރާ ވިހަ ކެމިކަލެއް ކަމުގައިވާ ހައިޑްރޮޖަން ސައިނައިޑެވެ. ބެޓެރި އުފައްދަން ބޭނުންކުރާ ކެޑްމިއަން އެވެ. ރޮކެޓް ހަކަތަ އުފައްދަން ބޭނުންކުރާ ހައިޑްރަޒިން އެވެ. ދަވާދަށް އަޅާ ތިނަރެވެ. އަދި ނިޔަފަތީގައި ޖައްސާ ތަފާތު ކުލަތައް ފިލުވާލުމަށްޓަކައި ބޭނުންކުރާ ކެމިކަލެއް ކަމުގައިވާ އެސެޓޯނެވެ.\nހައިރާންވެ ނުލައްވާށެވެ. ތިޔަ ބޭނުން ކުރެވެނީ ނުރައްކާތެރި ރޭޑިއޯއެކްޓިވް ޕްލޯނިއަމް 210 އެވެ. ކެންސަރު ޖައްސާ ނުރައްކާތެރި ނައިޓްރޯސަމިންސް މާއްދާތަކެވެ. އަމިއްލަ ނަފުޞް ހަލާކު ތިކޮށްލަނީ އަމިއްލަ އިޚްތިޔާރުގަ އެވެ. ދުންފަތުން ލިބޭ ގެއްލުންތަކުގެ ވާހަކަ ތަކަކީ ވޮށުއަލީގައި ވެސް ދައްކަން ހެޔޮވާވަރުގެ ވާހަކަތަކެއް ނޫނެވެ.\nދުންފަތުގެ އިސްތިއުމާލު ކުރުމުގެ ސަބަބުން ހިތުގެ ލޭ ހޮޅިތަކުގައި ދަމިލަޖަހައި ބެދޭގޮތް ވެ އެވެ. އަދި މިކަމުގެ ސަބަބުން ލޭ ދައުރު ވުމަށް ބުރޫއަރަ އެވެ. ދެން ކުއްލިއަކަށް ހިތް ހުއްޓި ހާޓް އެޓޭކެއް ޖެހި މި ދުނިޔެއިން ވަކިވެގެން ހިނގައިދާނެ އެވެ. ނުވަތަ ސިކުނޑީގެ ލޭ ނާރެއް ބެދި ސްޓްރޯކެއް ޖެހި ފުރާނަ އަށް ނުރައްކާ ވެދާނެ އެވެ. ނުވަތަ ނޭވާލާ ނިޒާމުގެ ވައިހޮޅިތައް ހަލާކުވެ ނޭވާ ހިއްލާފާނެ އެވެ. ނުވަތަ ނުރައްކާތެރި ކެންސަރުގެ ވަބާއާއި ކުރިމަތިލާން ޖެހިދާނެ އެވެ.\nތުންފަތާއި އަނގާއި ކަރާއި ފުއްޕާމޭގެ ކެންސަރަކީ ދުންފަތުގެ އިސްތިއުމާލް ކުރުމުގެ ސަބަބުން އާއްމުކޮށް ޖެހޭ ކެންސަރުގެ ބާވަތްތަކެވެ. މީގެ އިތުރުން ބަނޑާއި ޗިސްމޭ އާއި ކިޑްނީ އާއި މަސާނާ އަދި ރަހިމުގެ ދޮރަށް ވެސް ދުންފަތުގެ އިސްތިއުމާލު ކުރުމުގެ ސަބަބުން ކެންސަރު ޖެހިދާނެ އެވެ. އަދި ހަމަ އެހެންމެ ލޭގެ ކެންސަރަކީ ވެސް ދުންފަތުގެ އިސްތިއުމާލު ކުރުމުގެ ސަބަބުން ޖެހިދާނެ މުޞީބާތެކެވެ.\nބަނޑުގައިވާ ތުއްތު ދަރިފުޅަށް ވެސް ދުންފަތުގެ އުދަނގުލާއި ތުރާ ފޯރަފާނެ. އެގޮތުން މާބަނޑު ދުވަސްވަރު ދުންފަތުގެ އިސްތިއުމާލު ކުރުމުގެ ސަބަބުން ދަރިފުޅުގެ ބަރުދަން ލުއިވޭ.\nދުންފަތުގެ ގެއްލުން ކުރިމަތިވަނީ ހަމައެކަނި ބޮޑެތި މީހުންނަށް އެކަންޏެއް ނޫނެވެ. ބަނޑުގައިވާ ތުއްތު ދަރިފުޅަށް ވެސް ދުންފަތުގެ އުދަނގުލާއި ތުރާ ފޯރަފާނެ އެވެ. އެހެނީ މާބަނޑު ދުވަސްވަރު ދުންފަތުގެ އިސްތިއުމާލު ކުރުމުގެ ސަބަބުން ދަރިފުޅުގެ ބަރުދަން ލުއިވެ އެވެ. އަދި ދުވަސް ނުފުރާ އުފަންވެ އެވެ. ނުކުޅަދޭ ކުއްޖެއްގެ ގޮތުގަ އެވެ. ދެން އެއަށް ފަހު ވިހޭ ގޭތެރޭގައި ނުވަތަ ކުޑަ ދުވަސްކޮޅެއްގެ ތެރޭގައި ކުއްލިއަކަށް ނޭވާ ހުއްޓިގެން ދަރިފުޅު މަރުވެދާނެ އެވެ. އަދި މީގެ އިތުރުން ނުބައި ތަނެއްގައި ދަރިފުޅު ގަރުބަގަތުމާއި މާ އަވަހަށް ފެންދުލި ފަޅައިގެން ދިއުމާއި ބައިގެން ދިއުމާއި ދަރިފުޅަށް ކާނާ ފޯރުކޮށްދޭ މަސް ފަޅައިގެން ދިއުމަކީ ވެސް ދުންފަތުގެ އިސްތިއުމާލު ކުރުމުގެ ސަބަބުން ދިމާވެދާނެ ނުރައްކާތެރި ހިތާމަވެރި ހާދިސާތަކެވެ.\nދަރީން ލިބުމުގެ ނިއުމަތަކީ ވަރަށް ވެސް ބޮޑު ނިއުމަތެކެވެ. ނަމަވެސް ދުންފަތުގެ އިސްތިއުމާލު ކުރުމުގެ ސަބަބުން މި ނިއުމަތުން މަހްރޫމް ވެދާނެ އެވެ. އެހެނީ ދުންފަތަކީ ފިރިހެންމީހާގެ ދަރިފަނި އުފައްދާ މިންވަރު މަދުކުރާ އެއްޗެކެވެ. އަދިހަމަ މިއާއެކު ފިރިހެންމީހާ ޖިންސީ ގޮތުން ބަލިކަށިކުރުވާ އެއްޗެއް ވެސް މެ އެވެ.\nމި ދެންނެވި ކަންކަމުގެ އިތުރަށް ދުންފަތުގެ އިސްތިއުމާލު ކުރުމުގެ ސަބަބުން ބަނޑުގައި ގޭސް އުފެދުން އިތުރުވެ ފާރުއަޅާ ގޮތް މެދުވެރިވެ އެވެ. އަދި ފިތް ނުވަތަ ގޯލްބުލެޑާގައި ހިލަ އުފެދުމާއި ކަށި ފީވުމާއި ލޮލުގެ ފެނުމަށް ބަދަލު އައުމަކީ ވެސް ދުންފަތުގެ އިސްތިއުމާލު ކުރުމުގެ ސަބަބުން މެދުވެރިވެދާނެ ކަންކަމެވެ. ހަންގަނޑު ރޫޖެހުމާއި އަވަހަށް މުސްކުޅިވުމާއި އަންހެން ބޭފުޅުން އަވަހަށް އިއްދައިން ކެނޑުމަކީ ވެސް ދުންފަތުގެ ވަބާގައި ޖެހުމުން ވެދާނެ ގޮތްގޮތެވެ.\nދުންފަތާ މެދު ސަމާލުވެ ލައްވާށެވެ. ދުންފަތުގެ އިސްތިއުމާލު ނުކުރި ކަމުގައި ވިޔަސް ދުންފަތުގެ ދުމުގެ އަސަރާއި ވަސް ތިމާއަށް ފޯރާކަމުގައިވާ ނަމަ އޭގެ މާނަ އަކީ ދުންފަތުގެ ނުރައްކާ ތިބާއަށް ފޯރަމުންދާ ކަމެވެ.\nއަދުގެ ޒުވާނުންނޭވެ! ގަޓު ހުރި މީހަކަށް ވަނީ ނާތަހުޒީބު އާދަތަކުގައި ހިފައިގެނެއް ނޫނެވެ. އަދި ކިއެއް ހެއްޔެވެ؟ އަނގައިން ޒާތްޒާތަށް ދުން ގުޅަގުޅަ އަރުވަން އެނގުމުން ވެސް ނޫނެވެ. ސިގިރޭޓް ދަމާލާ ކޮންމެ ފަހަރަކު ތިޔަ ހަމަލާދެނީ އަމިއްލަ ނަފުސަށެވެ. އަރައި ތި ގަންނަނީ އެތައް ބައެއްގެ ހައްގަށެވެ. ހަލާކު ތި ކޮށްލަނީ ތިމާ ގަޓުވެގެން ވާހަކަ ދައްކާ އުޅުނު އަނގަ އެވެ. ބާރު ދައްކަން ފުއްޕަމުން ދިޔަ ފުއްޕާމެ އެވެ. ވަގުތު ފާއިތު ނުވަނީސް އަވަހަށް ދުންފަތުގެ އިސްތިއުމާލު ކުރުން ހުއްޓާލާށެވެ. ދުންފަތަކީ ބޮލުގެ ރިހުމާއި ދަތުގެ ރިހުމަށް އޮތް ފަރުވާއެއް ނޫނެވެ. އަދި އެއީ ހާސްކަން ފިލުވާލާ ހިތްހަމަ ޖައްސައިދޭ ބައިވެރިއެއް ވެސް ނޫނެވެ. އެހެނެއް ކަމަކު އެއީ އަވާމެންދުރެއް ކަން ރަނގަޅަށް ދަންނާށެވެ. ހަތުރެއްކަން ގަބޫލް ކުރައްވާށެވެ.\nނޯޓް: މި އާޓިކަލްގައިވާ ކެރެކްޓާސްތަކަކީ ޚިޔާލީ ނަންނަމެވެ. މައުލޫމާތު: ހެރިސަންސް ޕްރިންސިޕަލްސް އޮފް އިންޓާނަލް މެޑިސިން، ކޭސް ފައިލްސް ސައިކޭޓްރީ (ޓޯއީ، ކުލާމެން)\nއިތުރު ލިޔުންތައް ދުންފަތުގެ އިސްތިއުމާލުކުރުން ސިއްހަތު ކޮލަމް ސިނގިރޭޓް ފަރުވާ


iPhone Ah Massala Thakeh Dhimavunun IOS Ge Aa Update Eh Nerenee - Vaguthu\nއައިފޯން 13 ބާޒާރަށް ނެރުނުތާ މާގިނަ ދުވަސްތަކެއް ނުވެ އެޕަލް އިން ވަނީ އައިއޯއެސް 15 ނެރެފައެވެ. އެޕަލްގެ ފޯނުތަކަށާއި އައިޕެޑް ތަކަށްވެސް މި ފަހުގެ އައިއޯއެސް އަޕްޑޭޓް ކުރެވޭއިރު ގިނަ ބަޔަކަށް ފަސޭހަވާނެ ކަމަށް އުންމީދުކޮށްގެން ތިއްބާ އަނެއްކާ އައިއެސްގެ އާ އަޕްޑޭޓް އެއް ނެރެން އެޕަލް އަށް މަޖުބޫރު ވެއްޖެއެވެ.\nއެޕަލްގެ ފަހުގެ އަޕްޑޭޓް ބޭނުންކުރާ ފަރާތްތަކަށް ދިމާވެފައިވާ މައްސަލަތައް ހައްލުކުރުމަށް އައިއޯއެސްގެ އާ އަޕްޑޭޓެއް ނެރެން އެޕަލް އިން ނިންމާފައި މިވަނީ ފަހުގެ އައިއޯއެސް ނެރުނުތާ ދެހަފްތާ ފަހުންނެވެ.\nމިހާރު ދައުރުވަމުންދާ ރިޕޯޓްތަކަށް ބަލާއިރު އެޕަލް އިން އެންމެ ފަހުގެ އައިއޯއެސް އަޕްޑޭޓް ނެރޭނީ އޮކްޓޯބަރު 25 ވަނަ ދުވަހުގައި އެވެ. މި އަޕްޑޭޓް ލޯންޗު ކުރާނީ މިމަހު 18 ގައި ބާއްވާ ހާއްސަ އިވެންޓެއްގައެވެ. މި އިވެންޓަކީ އެޕަލްގެ އާ މެކްބުކް ވެސް ދައްކާލާނެ ކަމަށް ބެލެވެއެވެ.\nއާ އަޕްޑޭޓްގައި ޝެއާޕްލެއި އާއި އެކު ރައްޓެހިންނާއި އެކު ފޭސްޓައިމް ކުރަމުން ވީޑިއޯ ތަކާއި ފިލްމުތައް ބަލާލެވޭނެއެވެ.\nމި އަހަރު ވެގެންދާނީ އެޕަލް އަށްވެސް ގިނަ ގޮންޖެހުންތަކާއި ކުރިމަތިލާންޖެހޭ އަހަރަކަށެވެ. އެއީ އަލަށް ނެރުނު އައިފޯން އަކީ ކަސްޓަމަރުން ހީކޮށްގެން ތިބި ގޮތާއި މުޅިން އެއްގޮތް ފޯނަކަށް ނުވުމެވެ. އާ ފޯނުގައި ކުރިން ނެރުނު ފޯނާއި އަޅައި ބަލާއިރު ބޮޑު ތަފާތެއް ނެތްއިރު، މިހާރު އެންމެ ގިނަ ބަޔަކު އިންތިޒާރު ކުރަނީ 2022 ވަނަ އަހަރު ނެރޭނެ ފޯނަށެވެ.


ގާފަރު ޞިއްޙީ މަރުކަޒު\nކ. ގާފަރު ޞިއްޙީމަރުކަޒަށް ފައިބަރނެޓްވޯކް ކޭބަލް އެޅުމަށް ކޯރުކޮނުމުގެ މަސައްކަތް ކޮށްދޭނެ ފަރާތެއް ހޯދުން\nމި މަރުކަޒުގެ ނަންބަރު:(IUL)H02-HC/2021/06 ( 05 އޭޕްރިލް 2021 ) ގެ އިޢުލާނާއި ގުޅިގެން އެއްވެސް ފަރާތަކުން މަޢުލޫމާތު ސާފުކުރުމުގެ ބައްދަލުވުމަށް ހާޒިރުވެފައި ނުވާތީ، އެ އިޢުލާން ބާތިލްކޮށް އަލުން މި މަސައްކަތްކުރުމަށް އިޢުލާނު ކުރަމެވެ.\nމާލެ އަތޮޅު ގާފަރު ކައުންސިލްގެ އިދާރާއިން ކ. ގާފަރު ޞިއްޙީ މަރުކަޒަށް ފައިބަރނެޓްވޯކް ކޭބަލް އެޅުމަށް ކޯރުކޮނުމުގެ މަސައްކަތް ކޮށްދޭނެ ފަރާތެއް ބޭނުންވެއްޖެއެވެ.\nމި މަސައްކަތާއި ގުޅޭގޮތުން މަޢުލޫމާތު ސާފުކުރުމުގެ ބައްދަލުވުން އޮންނާނީ 14 އޭޕްރީލް 2021 ވާ ބުދަ ދުވަހުގެ 11:00 ގައި ކ. ގާފަރު ޞިއްޙީ މަރުކަޒުގައެވެ. މައުލޫމާތު ސާފު ކުރުމަށް ވަޑައިގަންނަވާއިރު ދިވެހި ރައްޔިތެއްކަން އަންގައިދޭ ކާޑު ގެންނެވުންއެދެމެވެ.\nއަންދާސީ ހިސާބު ހުށައެޅުން އޮންނާނީ 19 އޭޕްރީލް 2021 ވާ ހޯމަ ދުވަހުގެ 11:00 ގައި މި މަރުކަޒުގައެވެ. އަންދާސީ ހިސާބު ހުށައަޅުއްވާއިރު ބަދަލުގައި އެހެން ފަރާތަކުން ވަޑައިގަންނަވާނަމަ، އެކަން ބަޔާންކޮށް ސިޓީ ހުށައަޅަންވާނެއެވެ. މިފަދަލިއުމެއްނެތި ހުށައެޅޭ އަންދާސީ ހިސާބުތައް ބަލައިނުގަނެވޭނެ ވާހަކަ ދެންނެވީމެވެ.\nޕަބްލިޝްކުރި ތާރީޚު: 08 އޭޕްރިލް 2021\nޕަބްލިޝްކުރި ގަޑި: 0811\nސުންގަޑި: 14 އޭޕްރިލް 2021 1100


Redwave in Turkey ge mashhooru besler pasta\nރެޑްވޭވުން ތުރުކީގެ މަޝްހޫރު ބެސްލާ ޕާސްތާ\nމާލޭގައި ހުންނަ ރެޑްވޭވްގެ ފިހާރައެއް: ތުރުކީގެ މީރު ޕާސްތާ ލިބޭނެ\nތުރުކީގެ މަޝްހޫރު ޕާސްްތާ ބްރޭންޑެއް ކަމަށްވާ "ބެސްލާ ޕާސްތާ" މިހާރު ރެޑްވޭވް އިން ލިބެން އެބަހުއްޓެވެ.\nބެސްލާ ކުންފުންޏަކީ 1960 ވަނަ އަހަރު އުފެއްދި ކުންފުންޏެކެވެ. މި ކުންފުންޏަކީ ތުރުކީގައި ފާހަނގަ ކޮށްލެވޭ މަތީފެންވަރުގެ ވަރުގަދަ ކުންފުންޏެކެވެ. މި ކުންފުންޏަށް ވަނީ އެސޯސިއޭޝަން އޮފް ޕްރޮޓެކްޝަން އޮފް އޯލް ކޮންޒިއުމާސްގެ "ގޯލްޑެން ބްރޭންޑް" އެވޯޑް އަދި ތުރުކީގެ ފުޑް އެންޑް އިންޑަސްޓްރީ އެމްޕްލޮޔަސް ޔޫނިއަންގެ އެންމެ ކާމިޔާބު ކުންފުނީގެ އެވޯޑް ބެސްލާ އަށް ލިބިފަ އެވެ.\nމި ބްރޭންޑްގެ އެކި ވައްތަރުގެ ޕާސްތާ ރާއްޖެ އެތެރެކޮށް ވިއްކަނީ ރެޑްވޭވް އިންނެވެ. ބެސްލާ ކުންފުނީގެ ދަށުން އެކި ބްރޭންޑްތައް އެފެދިގެން ދިޔަ އެވެ. ނަމަވެސް ބެސްލާއަކީ މި ކުންފުނީގެ މައިގަނޑު ބްރޭންޑެވެ. މި ބްރޭންޑްގެ ފަސް ބާވަތެއްގެ ޕާސްތާ މިހާރު ރެޑްވޭވް އިން ލިބެން އެބަހުއްޓެވެ. އަދި ބެސްލާ ޕާސްތާގެ 500 ގްރާމްގެ މިޕެކެޓް ރެޑްވޭވް އިން ރީޓެއިލްކޮށް ވިއްކަމުންދަނީ 11 ރުފިޔާ އަށެވެ.\nބެސްލާ ޕާސްތާ -- ފޮޓޯ: ރެޑްވޭވް\nމި ޕާސްތާއަކީ 100 ވީޓް [ދޮރަން] އިން އުފައްދާފައިވާ އެއްޗެކެވެ. މި ޕާސްތާގެ އެލްބޯ އާއި ފުސިލީ އަދި ޕެންނޭ އާއި ޝެލްސް އަދި ސްޕެގެޓީ ޕާސްތާ ރެޑްވޭވުން ލިބެން ހުރެ އެވެ. މީގެ އިތުރުން ވެސް ބެސްލާ ކުންފުނީގެ ބްރޭންޑެއް ކަމަށްވާ ސަންޓާ ސޯފިއާ ބްރޭންޑުގެ ޕާސްތާއިން ލަޒާނިއާ ޝީޓް އަދި ޓްރައިކަލާ ޕާސްތާ ހެޔޮއަގުގައި ރެޑްވޭވް އިން ލިބިވަޑައިގަންނަވާނެ އެވެ.\nބެސްލާ ޕާސްތާއަކީ ސިއްހަތަށް ރަނގަޅު ފެންވަރު ރަނގަޅު އަދި އެހާމެ އަގުހެޔޮ ބްރޭންޑެއްކަމުގައި ރެޑްވޭވުން މައުލޫމާތު ދެ އެވެ. އެގޮތުން ޕާސްތާއަށް ލޯބިކުރާ ފަރާތްތަކަށް ބެސްލާ ބްރޭންޑަކީ ޔަގީނުން ވެސް އެންމެ ރަނގަޅު އެއް ބްރޭންޑަށް ވެގެންދާނެކަމުގައި އެ ކުންފުނިން މައުލޫމާތު ދެ އެވެ.\nވައި ސާފުކޮށްދޭ ޝާޕުގެ އެއާ ޕިއުރިފަޔާ ރެޑްވޭވުގައި\nލައްކައިން ފައިސާގެ އިނާމު ލިބޭ ރެޑްވޭވް ރޯދަ ސޭލް ފަށައިފި\nރެޑްވޭވްއަށް ޝާޕް އޭސީ ގެނެސްފި\nރެޑްވޭވްގެ ހަފްތާ ބަންދު ސޭލް ދެ ހަފްތާތެރޭ ނިމޭނެ


Monitoring ge haalathu gai 70 rah\n10 ޖޫން 2021 - 11:50:06\nކޮވިޑަށް ޕޮޒިޓިވްވާ މީހުންގެ އަދަދު ދަށްވަމުން އައި ނަމަވެސް އަދިވެސް މީހުން ދިރިއުޅޭ ގިނަ ރަށް ރަށް އޮތީ މޮނިޓަރިންގެ ހާލަތުގައެވެ. އެގޮތުން މިވަގުތު ވެސް 70 ރަށް މޮނިޓަރިންގެ ހާލަތުގައި އޮތް ކަމަށް އެޗްޕީއޭގެ އެންމެ ފަހުގެ ތަފާސް ހިސާބުތަކުން ދައްކައެވެ.\nރާއްޖޭގައި މީހުން ދިރިއުޅޭ 185 ރަށުގެތެރެއިން މޮނިޓަރިންގެ ހާލަތުގައިވާ ރަށްތަކުގެ ތެރެއިން އެންމެ ގިނަ ދުވަހު މޮނިޓަރިންއަށް ލާފައި އޮތީ ޅ. ނައިފަރެވެ. ނައިފަރު މޮނިޓަރިންއަށް ލާފައިވަނީ މާޗް މަހުގެ 23 ވަނަ ދުވަހުއެވެ.\nއޭޕްރީލް މަހު މޮނީޓަރިން ގެ ހާލަތަށް ގެނެވިފައި ވަނީ 10 ރަށެކެވެ. އެއީ އދ. މާމިގިލި، ބ. އޭދަފުށި، ކ. ހިންމަފުށި، ކ. މާފުށި، ލ. މާންދޫ، ލ. ގަން، ލ. ފޮނަދޫ، ގދ. ތިނަދޫ، އއ. އުކުޅަސް، އަދި އއ. ރަސްދޫ އެވެ.\nމޮނިޓަރިންގެ ހާލަތުގައިވާ ރަށްތަކުގެ ތެރެއިން 52 ރަށް މޮނިޓަރިންގެ ހާލަތަށް ގެނެސްފައިވަނީ މިދިޔަ މެއި މަހުގެ ތެރޭގައެވެ.\nއެއީ އައްޑޫ ސިޓީގެ ހުރިހާރަށެއްގެ އިތުރުން ފ. ފީއަލި، ފ. ނިލަންދޫ، ލ. އިސްދޫ، ލ. މާވަށް، ފުވައްމުލައް ސިޓީ، ށ. ޅައިމަގު، ރ. ހުޅުދުއްފާރު، ގދ. ގައްދޫ، ބ. ތުޅާދޫ، ވ. ފުލިދޫ، އއ. ފެރިދޫ، ، ށ. ކަނޑިތީމު، ށ. ގޮއިދޫ، ގއ. ދާންދޫ، ޅ. ހިންނަވަރު، ގއ. ގެމަނަފުށި، ދ.ބަޑިދޫ، ނ.ކެދިކުޅަދޫ، ތ.ގުރައިދޫ، ވ.ކެޔޮދޫ، ތ.ތިމަރަފުށި، ގއ.ވިލިންގިލި، ލ. ކަލައިދޫ، އއ.ބޮޑުފުޅަދޫ، ނ.މާޅެންދޫ، ކ.ދިށްފުށި، ދ.ވާދޫ، ލ.މާމެންދޫ، ގދ.ވާދޫ، ކ.ގާފަރު، ލ.ލަންދޫ، ފ.ބިލައިދޫ، ޅ.އޮޅުވެލިފުށި، ށ.މިލަންދޫ، މ.މުލި، ތ.ހިރިލަންދޫ، ތ.ކިނބިދޫ، މ.މުލަށް، ލ.ހިތަދޫ، ތ.ބުރުނި، ހދ،ނޭކުރަންދޫ، ރ.އަލިފުށި، އަދި އޮމަދޫ، އއ.ތޮއްޑޫ، ރ.ދުވާފަރު، މ.ވޭވަށް އަދި ކ.ހުރާ،، ނ.ވެލިދޫ، ބ.ކެންދޫ، ގދ.ފަރެސްމާތޮޑާ އަދި ރ. އުނގޫފާރެވެ.\nމި ހިނގާ ޖޫން މަހު މޮނިޓަރިންގެ ހާލަތަށް ގެނެސްފައިވަނީ ޅ.ކުރެންދޫ، ރ. މީދޫ، ހދ. މަކުނުދޫ، ރ. ފައިނު، އދ. ދަނގެތި ، ހދ. ހަނިމާދޫގެ އިތުރުން ކުޅުދުއްފުށި ސިޓީއެވެ.


Football Kulhen Hutta Fuluhaku Niyaavehjje ފުޓްބޯޅަ ކުޅެން ހުއްޓާ ފުލުހަކު ނިޔާވެއްޖެ – Huvadhoo News Football Kulhen Hutta Fuluhaku Niyaavehjje Huvadhoo News\nފުޓްބޯޅަ ކުޅެން ހުއްޓާ ފުލުހަކު ނިޔާވެއްޖެ\nފުޓުބޯޅަ ކުޅެން ހުއްޓާ ކުއްލިގޮތަކަށް ނިޔާވި ޕޮލިސް މީހާ ނަގައިގެން ގެންދަނީ -- ފޮޓޯ: އޭދަފުށި ޓައިމްސް\nފުޓުބޯޅަ ކުޅެން ހުއްޓާ ކުއްލިގޮތަކަށް ފުލުހަކު ނިޔާވެއްޖެއެވެ.\nމައުލޫމާތު ލިބިފައިވާ ގޮތުގައި ކުއްލި ގޮތަކަށް ކުޅެން ހުއްޓާ ނިޔާވެފައިވަނީ، ނ،ރ،ބ އަދި ޅ. އަތޮޅަށް ކަނޑައަޅާފައި ހުންނަ ޕޮލިސް ޑިވިޝަންގެ ކޮމާންޑަރު އިސްމާއީލް ނަދީމްއެވެ.\nނަދީމް ނިޔާވެފައިވަނީ، އޭދަފުށީގައި ހިންގާ ސަރުކާރުގެ އޮފީސްތަކަށް ހުޅުވާލައިގެން އިއްޔެ ފެށި މުބާރާތުގައި ރޭ ބ. އޭދަފުށީގައި ކުޅުނު މެޗުގެ ތެރެއިން ކުއްލިއަކަށް ވެއްޓިގެން ފަރުވާދެމުން ދަނިކޮށް މިއަދުގެ ވަގުތެއްގައި ކަމަށް މައުލޫމާތު ލިބިފައިވެއެވެ.\nކުޅެން ހުއްޓާ ދަނޑަށް ވެއްޓުމުން ނަދީމަށް އެންމެ ފުރަތަމަ އޭދަފުށީގައި ހުންނަ އަތޮޅު ހޮސްޕިޓަލުގައި ފަރުވާދިނުމަށްފަހު ރޭ ދަންވަރު އިތުރު ފަރުވާއަށް އައިޖީއެމްއެޗްއަށް ވަނީ ފޮނުވާލާފައެެވެ.\nއޭދަފުށީ ހޮސްޕިޓަލްއިން މައުލޫމާތު ދެއްވި ގޮތުގައި އޭނާ ނިޔާވެފައިވަނީ ސްޓްރޯކެއް ޖެހުމުގެ ސަބަބުންނެވެ. އަދި އޭނާއަކީ ހާޓް ޕޭޝަންޓެއް ކަމަށް އޭނާގެ މެޑިކަލް ރިޕޯޓުތަކުން ދައްކާ ކަމުގައި އެހޮސްޕިޓަލުން މައުލޫމާތު ދެއްވިއެވެ.


Huvadhu Atoll Uthuruburi Atoll Council – 2017 – August\nކުނިމެނޭޖް ކުރުމާއިބެހޭ މައުލޫމާތު ހޯދުމަށް ގދ. ފަރެސްމާތޮޑާއަށް ދަޖުރިބާ ދަތުރެއް ކޮށްފި\nނިމިގެންދިޔަ ޖުލައި މަހުގެ 17 އިން 20 އަށް ގއ. ވިލިނގިލީގައި ބޭއްވުނު ސާފް ދިވެހިރާއްޖެ ސަރަހައްދީ މަހާސިންތާއަށް ފަހު ގއ. އަތޮޅުގެ ހުރިހާ ރަށަކުން ކުނި މެނޭޖްކުރުމާއިބެހޭގޮތުން ޕްލޭނެއް ތައްޔާރުކުރުމަށްޓަކައި މައުލޫމާތު ހޯދުމުގެ ދަތުރެއް ގދ. ފަރެސް މާތޮޑާއަށް ކުރުމަށް ނިންމުމާއިގުޅިގެން 16 އޮގަސްޓް 2017 އިން 17 އޮގަސްޓް 2017 އަށް ގދ. ފަރެސް މާތޮޑާއަށް ގއ. އަތޮޅުގެ9ރަށުގެ ތެރެއިން ކަނޑުހުޅުދޫ ފިޔަވައި އެހެން ހުރިހާ ރަށަކުން މައުލޫމާތު ހޯދުމުގެ ތަޖުރިބާ [...]\nހުވަދުއަތޮޅުއުތުރުބުރީ 03ވަނަ އަތޮޅު ކައުންސިލްގެ 10ވަނަ ބައްދަލުވުމުން ނިންމި ކަންތައްތައް\nހުވަދުއަތޮޅުއުތުރުބުރީ އަތޮޅުކައުންސިލްގެ 10 ވަނަ ބައްދަލުވުން 08 އޯގަސްޓް 2017 ގައި ހުވަދުއަތޮޅުއުތުރުބުރީ އަތޮޅު ކައުންސިލްގެ އިދާރާގެ ޖަލްސާކުރާ މާލަމުގައި ބޭއްވިފައިވެ އެވެ. މިބައްދަލުވުމުން ނިމުނު ކަންތައްތަކަކީ:- އަތޮޅުގޭގެ ކޮޓަރި ކުލި ކަނޑައަޅައި ފާސްކުރުން. ނިންމެވި ގޮތް: އިތުރަށް މިކަމާބެހޭ ގޮތުން މަޝްވަރާކޮށް ވާހަކަ ދެއްކުމަށް ފަހު، ކޮޓަރިތައް ކެޓަރގަރައިޒްކޮށް ދެންއޮންނަ ބައްދަލުވުމަށް ހުށަހެޅުއްވުމަށް ކައުންސިލަރުންގެ އިއްތިފާގުން ފާސްކުރެވުނެވެ. ކައުންސިލަރުންނަށް އަދި އެހެން ބޭފުޅުންނަށް ވެސް ބޭނުންކުރެވޭ ގޮތަށް އިތުރުވެހި ކަލެއް ( ސައިކަލެއް) ހޯދުން [...]\nހުވަދުއަތޮޅުއުތުރުބުރީ 3ވަނަ އަތޮޅު ކައުންސިލްގެ 9ވަނަ ބައްދަލުވުމުން ނިންމި ކަންތައްތައް\nހުވަދުއަތޮޅު އުތުރުބުރީ އަތޮޅުކައުންސިލްގެ9ވަނަ ބައްދަލުވުން 01 އޯގަސްޓް 2017 ގައި ވަނީ ބޭއްވިފައެވެ. މި ބައްދަލުވުމުން ނިމުނު ކަންތައްތަކަކީ:- 150 ވަނަ ބައްދަލުވުމުން ނިންމަވާފައިވާ އޯކިޑް ލޯންޗަށް2އިންޖީނު ގަތުމަށް ނިންމަވާފައިވާ ނިންމުން ރިވައިޒުކުރުން މިކަން ނިންމެވީ: ކައުންސިލްގެ2ވަނަ ދައުރުގެ 150 ވަނަ ބައްދަލުވުމުން ނިންމަވާފައިވާ ނިންމުން ރިވައިޒްކޮށް، މިވަގުތު ބަޖެޓްގެ ހާލަތު ހުރިގޮތުން އޯކިޑް ލޯންޗުން ނަގާފައިވާ2އިންޖީނު މަރާމާތް ކުރުމަށާއި، އަދި އެކަމާއި ބެހޭ [...]\nއީޕީއޭ ގެ ވަފުދާއިއެކު އަތޮޅުކައުންސިލުން ބައްދަލުވުމެއް ބާއްވައިފި\nމިއަތޮޅަށް އައި ކާގޯ ބޯޓެއް ކޫއްޑޫ ހުޅަނގުފަރާތުން ފަރަށް އުރިފައިވާތީ ފަރަށް ލިބުނު ގެއްލުންތައް ބެލުމަށް އެންވަޔަރަންމެންޓް ޕްރޮޓެކްޝަން އެޖެންސީގެ ފަރާތުން މިއަތޮޅަށް ވަޑައިގެންނެވި ވަފުދުގެ ބޭފުޅުން 12 އޮގަސްޓް 2017 ވީ ހޮނިހިރު ދުވަހު 13.00 ގައި އަތޮޅުކައުންސިލާއި ބައްދަލުކުރައްވައިފި. އަތޮޅުކައުންސިލްގެ ޖަލްސާކުރާ މާލަމުގައި ބޭއްވި މި ބައްދަލުވުމުގައި އީޕީއޭގެ ވަފުދުގެ އިތުރުން އަތޮޅުކައުންސިލްގެ ރައީސް އަލްފާޟިލް އަޙްމަދު ފުއާދާއި ، ކައުންސިލް މެމްބަރ އަލްފާޟިލް ޙުސައިން އާދަމާއި ، އެސިސްޓެންޓް ޑިރެކްޓަރ އަލްފާޟިލް މުޙައްމަދު [...]\nވިލާ ކޮލެޖާއިއެކު އަތޮޅުކައުންސިލުން ބައްދަލުވުމެއް ބާއްވައިފި\nވިލާ ކޮލެޖްގެ ފަރާތުން ހިންގަވަމުންގެންދަވާ ކޯސްތައް މިއަތޮޅުގައި ހިންގުމާއިމެދު އަތޮޅުކައުންސިލާއި މަޝްވަރާކުރުމަށްޓަކައި އެކޮލެޖްގެ ފަރާތުން ވަޑައިގެންނެވި ވަފުދުގެ ބޭފުޅުން މިއަދު އަތޮޅު ކައުންސިލާއި ބައްދަލުކުރައްވައިފި . ވިލާ ކޮލެޖްގެ ފަރާތުން ވަޑައިގެންނެވި ވަފުދުގެ އިސްބޭފުޅެއްގެ ގޮތުގައި ވަޑައިގެންނެވީ އެކޮލެޖުގެ ވައިސް ރެކްޓަރ ޑޮކްޓަރ މުޙައްމަދު އާދިލެވެ. އަތޮޅުކައުންސިލްގައި މިއަދު ބޭއްވުނު ބައްދަލުވުމުގައި އަތޮޅުކައުންސިލްގެ ރައީސް އަލްފާޟިލް އަޙްމަދު ފުއާދާއި ، ނާއިބްރައީސް އަލްފާޟިލް އަހްމަދު ނަޒްމީން އާއި ކައުންސިލަރ އަލްފާޟިލް ހުސައިން އާދަމްގެ އިތުރުން ޑިރެކްޓަރ އަލްފާޟިލް [...]\nގއ. ނިލަންދޫ ކައުންސިލް ކަޕް ނިމުން ފާހަގަކުރުން\nގއ. ނިލަންދޫ ކައުންސިލް އިދާރާއިން ބޭއްވި މިއަހަރު ގެ ކައުންސިލް ކަޕް ” ފުޓްސެލް މުބާރާތުގެ ” ނިމުން ފާޙަގަކުރީ4އޮގަސްޓް 2017 ވީ ހުކުރު ދުވަހުއެވެ. ކައުންސިލް ކަޕް ފުޓްސެލް މުބާރާތުގެ ޗެމްޕިއަންޓީމަށް ތައްޓާއި މެޑަލް ދެއްވީ މުބާރާތުގެ ފައިނަލް މެޗަށް ފަހު ބޭއްވުނު ޚާއްޞަ ރަސްމިއްޔާތުގައި އަތޮޅު ކައުންސިލްގެ ނާއިބްރައީސް އަލްފާޟިލް އަޙްމަދު ނަޒްމީން އެވެ. މިރަސްމިއްޔާތުގައި އަތޮޅުކައުންސިލްގެ ނާއިބްރައީސްގެ އިތުރަށް އަތޮޅު ކައުންސިލްގެ ޑިރެކްޓަރ އަލްފާޟިލް މުހައްމަދު ނަޞީރު އަލީ ބައިވެރިވެ [...]\nލިލީ ލޯންޗުގެ ފަހަތު ބައި މަރާމާތުކުރަން ބަޔަކާއި ޙަވާލުކޮށްފި\nގއ. އަތޮޅުކައުންސިލްގައި ބޭނުންކުރަމުންދާ ލިލީ ލޯންޗްގެ އިންޖީން ހަރުކޮށްފައިވާ ފަހަތު ބައި ކަނޑައިގެންގޮސްފައިވާތީ ލޯންޗުގެ ފަހަތުބައި މަރާމާތުކޮށް ރަގަޅުފެންވަރަކަށް ހެދުމަށްޓަކައި ގއ. ވިލިނގިލީ ފިނޮޅު މުހައްމަދު ރަޝީދާއި6އޮގަސްޓް 2017 ގައި ވަނީ ހަވާލުކުރެވިފައެވެ. 34700.00 ރުފިޔާއަށް ޙަވާލުކުރެވުނު މިމަސައްކަތް ހަވާލުކުރުމުގެ އެއްބަސްވުމުގައި ގއ. އަތޮޅުކައުންސިލްގެ ފަރާތުން ސޮއި ކުރެއްވީ ކައުންސިލްގެ ރައީސް އަލްފާޟިލް އަޙްމަދު ފުއާދެވެ. މި އެއްބަސްވުމުގެ ދަށުން މިމަސައްކަތް5ދުވަހުގެ ތެރޭގައި ނިންމުމަށް ވަނީ ހަމަޖެހިފައެވެ.\nގއ. ގެމަނަފުށި ކައުންސިލް ޤުރްއާން މުބާރާތް ނިމުމުގެ ރަސްމިއްޔާތު ޝަރަފްވެރިކޮށް ދެއްވުން\nގއ. ގެމަނަފުށި ކައުންސިލުން ކޮންމެ އަހަރަކު އިންތިޒާމް ކޮށްގެން ބާއްވަމުންގެންދަވާ ގެމެނަފުށި ކައުންސިލް ގުރުއާން މުބާރާތް ނިންމުމުގެ ރަސްމިއްޔާތު5އޮގަސްޓް 2017 ގައި ގއ. ގެމަނަފުށީގައި ބާއްވައިފި. މިރަސްމިއްޔާތު ޝަރަފްވެރިކޮށްދެއްވީ ގއ. އަތޮޅުކައުންސިލްގެ ރައީސް އަލްފާޟިލް އަޙްމަދު ފުއާދު . އަތޮޅުކައުންސިލްގެ ރައީސްގެ އަރިހުގައި އަތޮޅުކައުންސިލްގެ ނާއިބްރައީސް އަލްފާޟިލް އަހްމަދު ނަޒްމީން އާއި ، ގއ.ވިލިނގިލީ ކައުންސިލްގެ ރައީސް އަލްފާޟިލް މުސްޠަފާ މުޙައްމަދާއި ، އަތޮޅުކައުންސިލްގެ ޑިރެކްޓަރ އަލްފާޟިލް މުހައްމަދު ނަޞީރު އަލީ އާއި ، [...]


LIVE: Israel Ge Aniyaaverikamah Halleh Neh - Vaguthu\nއިސްރާއީލްގެ އަނިޔާވެރިކަމަށް ހައްލެއް ނެތް\nއިސްރާއީލުން ގެއްލުން ދިން ޣައްޒާގެ ފޮތް ފިހާރައެއް އަލުން އިމާރާތް ކުރުމަށް 70,000 އެމެރިކާ ޑޮލަރު 'ގޮފަންޑްމީ" ޕޭޖުން ހޯދަ ދީފި\nއެ އިމާރާތް ބިމާއި ހަމަކޮށްލާފައިވަނީ އިސްރާއީލުން މިދިޔަ ހޯމަ ދުވަހު ދިން ބޮމުގެ ހަމާލާއެއްގައި. އެއިމާރާތަކީ ފަލަސްތީނުގެ ގިނަ ރައްޔިތުން ލޯތްބާއި އެކު ހިދުމަތް ހޯދަމުން އަންނަ ފިހާރައެއް.\nފަލަސްތީނުގެ ހަމާސް ޖަމާއަތުން އިސްރާއީލަށް ރޮކެޓް ހަމާލަތަކެއްދީ ބޮޑެތި ގެއްލުން ތަކެއް ދީފި\nRocket Hamalaa Thakeh Dhee Israel Ah Bodethi Gehlun Thakeh Dheefihttps://t.co/2GJdchxmfZ\nއިސްރާއީލުން ޣައްޒާގެ ކައިރި އަވަށްޓެރި ސަރަހައްދުތަކަށް ވައިގެ ހަމަލާތަކެއް ދީފި\nIsrael In Gaza Ge Kairi Sarahadhu Thakah Hamalaa Thakeh Dheefihttps://t.co/ViixnyeI4p\nއިސްރާއީލާއި ޣައްޒާ އާއި ދެމެދު ދެމުން އަންނަ ހަމަލާ ބަދަލު ކުރުންތަކާއި ގުޅިގެން ޔޫއެންގެ އިންސާނީ ހައްގުތަކާއި ބެހޭ ކައުންސިލުން ޚާއްސަ ބައްދަލުވުމެއް ބޭއްވުމަށް ތައްޔާރު ވެއްޖެ.\nއަންނަ ބުރާސްފަތި ދުވަހު ބޭއްވުމަށް ހަމަޖެހިފައިވާ މި ބައްދަލުވުމުގައި ފަލަސްތީގެ ރައްޔިތުންގެ ހައްގުތަކާއި ބެހޭ ގޮތުން މަޝްވަރާ ކުރުމަށް ވަނީ ހަމަޖެހިފައި.\nއިސްރާއީލުން ހަމާސް ޖަމާއަތުން ގެންގުޅޭ ކަމަށް ބުނާ ރޮކެޓް ލޯންޗަރުތަކަށް ހަމަލާދީފި. އިސްރާއީލުން ބުނީ އޭގެ ތެރެއިން ގިނަ ލޯންޗަރުތަކަކީ އެއީ ބިމު އަޑީގައި ގެންގުޅޭ ތަކެތި ކަމަށް.\nޣައްޒާގެ ބޯޑަރު ސަރަހައްދުގައި ހިމެނޭ އެހެން ބަޔަކަށް އިސްރާއީލުން ރޮކެޓް ހަމަލާތަކެއް ދީފި.\nމި ހަމަލާތައް ދީފައިވަނީ ބީރްޝެބާގެ ދެކުނަށާއި ނެގަވް ސަހަރާގެ އަވަށްތަކަށް ކަމަށް ރިޕޯޓްތަކުން ބުނޭ. މި ހަމަލާތަކުގައި މީހަކަށް އަނިޔާވި ކަމެއް އަދި ސާފުވެފައެއް ނުވޭ\nޣައްޒާގެ ހެލްތް މިނިސްޓްރީން ބުނީ، އިސްރާއީލުން ދެމުން އަންނަ ހަމަލާގައި މިހާތަނަށް 230 މީހަކު ޝަހީދު ކޮށްލާފައިވާ ކަމަށާއި އޭގެ ތެރޭގައި 65 ކުޑަކުދިންނާއި ޒުވާން އުމުރުގެ މީހުން ހިމެނޭ ކަމަށެވެ. މިއީ ފާއިތުވި 11 ދުވަހު ކުރިއަށް ދިޔަ ހަމަލާ ބަދަލު ކުރުމުގައި ޝަހީދުވެފައިވާ މީހުންގެ އަދަދު ކަމަށް މިނިސްޓްރީން ވަނީ ބުނެފައި\nޣައްޒާއަށް މިސައިލް ހަމަލާތަކެއް އަމާޒުވެފައިވާތީ ސައިރަން އަޅަން ފަށާފައި. މި ސައިރަނަކީ ޣައްޒާގެ ބޯޑަރު ސަރަހައްދުން ނަހަލް އޮޒް، ނިރް އޮޒް އަދި ކިއްސުފިމް އަށް އަންނާނެ ހަމަލާ އަކާއި ގުޅިގެން އަޅާ ސައިރަން\nއިސްރާއީލުން ފޮނުވާލި ހަމަލާތަކުގައި ހަމާސް ޖަމާއަތުގެ މީހުން އުޅޭ ތަންތަން ސުންނާފަތިވެފައިވާ ކަމަށް އެގައުމުގެ އަސްކަރިއްޔާއިން ބުނެފި. އެގޮތުން ހަމަލާ ދީފައިވަނީ ޓަނަލް ތަކެއްގެ އިތުރުން ކޮމާންޑް ސެންޓަރާއި ބިމު އަޑީގައި ހަދާފައިވާ ލޯންޗް ޕެޑްތަކަށް\nޣައްޒާގެ ރައްޔިތުން ސަލާމަތީކަންކަން ވަރުގަދަކޮށް، ރައްކާތެރި ސަރަހައްދުގައި ތިބުމަށް އެގައުމުގެ ހޯމް ފްރޮންޓް ކޮމާންުން އިލްތިމާސް ކޮށްފި. އެގޮތަށް އިލްތިމާސް ކޮށްފައިވަނީ މިއަދުގެ ހެނދުނުގެ ވަގުތެއްގައި އެ ސަރަހައްދަށް ހަމަލާތަކެއް ދިނުމާއި ގުޅިގެން\nއިސްރާއީލުން ޣައްޒާއަށް ދިން ހަމަލާގައި ނުކުޅެދުންތެރިކަން ހުންނަ ފިރިހެނަކާއި މާބަނޑު އަންހެއްގެ އިތުރުން ތުއްތު ކުއްޖަކު ޝަހީދު ކޮށްލައިފި\nIsrael In Hamalaa Dhee Nukulhedhey Meehakaai Maabandu Anhenaku Shaheedhu Kohlaifihttps://t.co/yMP69Q0NPc\nޣައްޒާ އިން އަނެއްކާވެސް އިސްރާއީލަށް ރޮކެޓް ހަމަލާތައް ދޭން ފަށައިފި.\nއިސްރާއީލަށް ޣައްޒާ އިން ރޭ ވެސް 80 ރޮކެޓް ހަމަލާ ފޮނުވާލި ކަމަށާއި ނަމަވެސް ފާއިތުވި ހަގަޑިއިރުގެ ތެރޭގައި އެއްވެސް ރޮކެޓް ހަމަލާއެއް ފޮނުވާލާފައި ނުވާކަމަށް އިސްރާއީލްގެ މީޑިއާތަކުން ބުނެފި.\nސިވިލް ސާވިސް ކޮމިޝަނުން ފަލަސްތީނަށް އެހީވުމަށް 1000 ޑޮލަރު ދީފި.\nCivil Service Commission In Palestine Ah Eheevumah 1000 Dollar Dheefi https://t.co/85HkjV4sWb\nBREAKING NEWS: Gaza Ah Demundhaa Hamalaathah Miadhu Huttaalun Ekasheegenvey - Report https://t.co/QaZLEQR6O1\nއިސްރާއީލުން ޣައްޒާއަށް ދޭ ހަމަލާތައް ހުއްޓާލަން ފުރަތަމަ ފަހަރަށް އެމެރިކާގެ ކޮންގްރެސްގައި ހިމެނޭ ރިޕްލިކަން މެންބަރަކު ގޮވާލައިފި. ހަމަލާތައް ހުއްޓާލަން ގޮވާލި ރިޕަބްލިކަން ޕާޓީގެ މެންބަރަކީ އިންޑިއާނާ ތަމްސީލް ކުރައްވާ މެންބަރު ޓޮޑް ޔަންގް.\nއިސްރާއީލުން ދިން ހަމަލާއެއްގައި ޣައްޒާގެ 32 އަހަރުގެ އަންހެނަކު ޝަހީދުވެއްޖެ. އޭނާ ޝަހީދުވީ އޭނާ ދިރިއުޅޭ ގެއަށް އިސްރާއީލުން ވައިގެ މަގުން ދިން ހަމަލާއެއްގައި.\nއިސްރާއީލުން ޣައްޒާއަށް ދެމުންގެންދާ ހަމަލާތައް މެދުކަނޑާލުމުގެ ވިސްނުމެއް އިސްރާއީލުން ނުގެންގުޅެއެވެ. އެމެރިކާގެ ރައީސް ޖޯ ބައިޑެން މިރޭ ވަނީ އަނެއްކާވެސް އިސްރާއީލަށް ފޯނު ކޯލެއް ކޮށްފައެވެ. އެފޯން ކޯލްގައި "ވަރަށް މަޑުމައިތިރިކަމާއިއެކު ބައިޑެން ވަނީ ހަަމަލާތައް މެދުކަނޑާލަން އޭނާ ބޭނުންވާ ވާހަކަ ނަތަންޔާހޫ ކައިރީ ބުނެފައި" ކަމަށް މީޑިއާ ރިޕޯޓްތައް ބުނެއެވެ.\nއެފޯންކޯލަށް ފަހު ނަތަންޔާހޫ ބުނީ އިސްރާއީލްގެ މަޤުޞަދުތައް ހާސިލްވަންދެން ޣައްޒާއަށް ހަމަލާތައް ދެމުގެންދާނެ ކަމަށެވެ.\nއިސްރާއީލްގެ ހަމަލާތަކުގައި މިހާތަނަށް ޣައްޒާ އިން 227 މީހަކު ޝަހީދުވެއްޖެއެވެ. އޭގެތެރޭގައި 64 ކުޑަކުދިން ހިމެނެއެވެ.\nފަލަސްތީނާއި އިސްރާއީލްގެ މަސްރަހަށް ބަލާއިރު އަދިވެސް ހަމަލާތައް ބަދަލުކުރުން އަވަހަށް ހުއްޓާލަފާނެ ކަމުގެ އެއްވެސް ނިޝާނެއް ފެންނާކަށް ނެތެވެ.\nPalestine Ge Rayyithun Ge Haalathu, Nausham Ge Enmme Thasveerakun!https://t.co/Y39LIX0g4W\nIsrael Sifain Ge Meehaku Amilla Ah Maru Vejjehttps://t.co/W9JQvQ4jST\nމެއި 20, 2021 12:17\nހައްލު އެބައޮތް. ހައްލުއޮތީ ސައުދީ ގަތަރު ޔޫއޭއީ ގެ ގަދަފަދަ ހަތިޔާރު ތިބި އަސްކަރިއްޔާގެ ބާރުގައި އިސްރާއީލްއާއި ހަނގުރާމަކޮއްގެން. އެކަން ނުކުރެވިގެން އުޅޭ ސަބަބު އެއީ ފޮރުވިފައިއޮތްކަމެއް ނޫން.. އެއީ މި ގައުމުތަކުން އެކަމާއި އަޅާލަން ބޭނުން ނުވާތީ.


MDP Jalsaa ah dhaan muvazzafunnah naangan, dhauru kuranee fake...\nއެމްޑީޕީ ޖަލްސާއަށް ދާން މުވައްޒަފުންނަށް ނާންގަން، ދައުރުކުރަނީ ފޭކް ލިޔުމެއް: ފެނަކަ\nދައުރުކުރަމުންދަނީ ފޭކް ލިޔުމެއް، މައްސަލަ ބަލަން ކަމާބެހޭ ފަރާތްތަކަށް ވާނީ ހުށަހަޅާފައި\nކ. މާލެ | 21 ފެބްރުއަރީ 2020 | ހުކުރު 19:56 | 11,644\nފެނަކަ ކޯޕަރޭޝަންގެ މެނޭޖިންގް ޑިރެކްޓަރ އަހްމަދު ސައީދު މުހައްމަދު - ޔޫސުފް ސޮފްވާން ރަޝީދު\nއެމްޑީޕީން އިންތިޒާމުކޮށްގެން ހުކުރު ދުވަހުގެ ރޭ ކާނިވަލުގައި ބާއްވާ ޖަލްސާއަށް އެއްވެސް މުވައްޒަފަކަށް ދިއުމަށް މަޖުބޫރު ނުކުރާ ކަމަށާއި، ޖަލްސާއަށް ދާންޖެހޭނެ ކަމަށް ބުނެ ދައުރުކުރަމުން ދަނީ "ފޭކް ލިޔުމެއް" ކަމަށް ފެނަކަ ކޯޕަރޭޝަނުން ބުނެފިއެވެ.\nއެމްޑީޕީން ކުރިއަށް އޮތް ލޯކަލް ކައުންސިލް އިންތިޚާބަށް ފަށާ ކެމްޕޭން ލޯންޗްކުރާ ޖަލްސާއަށް ދިއުމަށް މުވައްޒަފުންނަށް މަޖުބޫރުކުރާ ލިޔުމެއް އެތަނުގެ ލެޓަރހެޑުގައި ނެރެ ދަނީ ދައުރުކުރަމުންނެވެ. އޭގައި ވަނީ "ދިވެހިރާއްޖޭގެ ޢިއްޒަތްތެރި ރައީސުލްޖުމްހޫރިއްޔާ އޮނަރަބަލް އިބްރާހީމް މުޙައްމަދު ޞާލިޙް ބައިވެރިވެވަޑައިގަންނަވާ ވަރަށް ޚާއްޞަ ޖަލްސާއެއް 21 ފެބްރުއަރީ 2010 ވާ ހުކުރު ދުވަހުގެ ރޭގަނޑު 20:45 ގައި ކާނިވާ ސްޓޭޖް ޞަރަޙައްދުގައި ބޭއްވުމަށް ހަމަޖެހިފައިވާތީ، މިކުންފުނީގެ އެންމެހާ މުއައްޒަފުން މިޖަލްސާގައި ބައިވެރިވުމަށްޓަކައި ޖަލްސާ ފެށުމުގެ 15 މިނެޓްކުރިން ކާނިވާ ސަރަހައްދަށް ވަޑައިގަތުމަށް ދަންނަވާ" ކަމަށެވެ. އަދި މަޤްބޫލު އުޒުރަކާއި ގުޅިގެން މިޖަލްސާއަށް ހާޟިރުނުވެވޭ ފަރާތްތަކުން އެމުއައްޒަފެއް މަސައްކަތްކުރާ ޑިޕާޓްމަންޓެއްގެ އިސްވެރިޔަކަށް ދުރާލައި އެންގެވުމަށް ވަނީ ބުނެފައެވެ.\nމިކަމާއި ގުޅިގެން ފެނަކައިން ކުރި ޓްވީޓެއްގައި ބުނެފައިވަނީ އެމްޑީޕީން އިންތިޒާމުކޮށްގެން ބައްވާ ޖަލްސާއަކަށް ހާޒިރުވުމަށް ކުންފުނީގެ މުވައްޒަފުންނަށް އެންގި ކަމަށް ބުނެ، އަޞްލެއް ނެތް ލިޔުމެއް ދައުރުކޮށް ޗެނެލް 13 އިން ދޮގު ޚަބަރު ފަތުރަމުންދާތީ އެކަމަށް ސަމާލުވުމަށް އިލްތިމާސްކުރާ ކަމަށެވެ.\nއަދި މިފަދަ އެއްވެސް އެންގުމެއް އެއްވެސް މުވައްޒަފަކަށް އަންގާފައި ނުވާނެކަމުގެ ޔަޤީންކަން އަރުވާ ކަމަށެވެ. އަދި މި މައްސަލަ ކަމާބެހޭ ފަރަތްތަކަށް ހުށަހެޅުމުގެ މަސައްކަތް ކުންފުނިން ކުރަމުންދާ ކަމަށް ފެނަކައިން ވަނީ ބުނެފައެވެ.\nފެނަކައިގެ ނަމުގައި ދަރުކުރާ ލިޔުމުގައި އެ ކުންފުނީގެ ރަސްމީ ތަތްގަނޑެއް ޖަހާފައި ނުވެއެވެ. އަދި އެއްވެސް ވެރިއެއްގެ ސޮއެއް އަދި ނަމެއް ވެސް ނެތެވެ.\nއެމްޑީޕީގެ ކެމްޕެއިން ލޯންޗު ކުރާ ޖަލްސާ "ރަށްވެހި ފަތިސް" ބާއްވަން ހަމަޖައްސާފައިވަނީ ހުކުރުދުވަހުގެ ރޭ 8:45 ގައި ކާނިވަލުގައެވެ. މި ޖަލްސާ ރާއްޖޭގެ ހުރިހާ ރަށެއްގައި އެއްވަގުތެއްގައި ބޭއްވުމަށް ވަނީ ހަމަޖައްސާފައެވެ. މާލޭގައި އޮންނަ ޖަލްސާގައި ރައީސް އިބްރާހިމް މުޙައްމަދު ޞާލިޙާއި، ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދު ބައިވެރިވެވަޑައިގަންނަވައެވެ.


SunOnline: Climate Change aa gulhigen maalee gothun alhan jehey fiyavalhuthakaa behey bahdhaluvumeh\nކްލައިމެޓް ޗޭންޖާ ގުޅިގެން މާލީގޮތުން އަޅަން ޖެހޭ ފިޔަވަޅުތަކާ ބެހޭ ބައްދަލުވުމެއް\nމުހައްމަދު އައުޒަމް 04 Mar 2020, 12:26\nކްލައިމެޓް ޗޭންޖާ ގުޅިގެން މާލީގޮތުން އަޅަން ޖެހޭ ފިޔަވަޅުތަކާ ބެހޭ ގޮތުން ފެށި ބައްދަލުވުމުގެ ތެރެއިން-- ފޮޓޯ: އެންވަޔަރަމަންޓް މިނިސްޓްރީ\nކްލައިމެޓް ޗޭންޖާ ގުޅިގެން މާލީގޮތުން އަޅަން ޖެހޭ ފިޔަވަޅުތަކާ ބެހޭ ބައްދަލުވުމެއް ފަށައިފިއެވެ.\n"ކްލައިމެޓް ފައިނޭންސް މޮބިލައިޒޭޝަން އެންޑް އެކްސެސް ސްޓްރެޓެޖީ ވަރކްޝޮޕް ފޯރ ދަ އައިލެންޑް ސްޓޭޓްސް އިން ދަ އިންޑިއަން އޯޝަން'"ގެ ނަމުގައި މިއަދު ހޮޓެލް ޖެންގައި ފެށީ އެ ބައްދަލުވުން ފައްޓަވައިދެއްވީ އެންވަޔަރަމަންޓް މިނިސްޓަރު ޑރ. ހުސެއިން ރަޝީދު ހަސަންއެވެ.\nމާދަމާގެ ނިޔަލަށް ކުރިއަށް ގެންދާ އެ ބައްދަލުވުމުގައި އިންޑިއާ ކަނޑުގެ ޖަޒީރާ ގައުމަތަކުގެ ތެރެއިން ފަސް ގައުމަކުން ބައިވެރިވެއެވެ. އޭގެ ތެރޭގައި މޮރިޝަސް، ސީޝެލްސް، ސްރީލަންކާ އަދި ކޮމޮރަސް ހިމެނެއެވެ. .\nއިންޑިއާ ކަނޑުގެ ޖަޒީރާ ގައުމުތަކުން މޫސުމަށް އަންނަ ބަދަލުތަކާއި ގުޅިގެން އަޅަންޖެހޭ ފިޔަވަޅުތައް އެޅުމަށް މާލީ ގޮތުންނާއި، ޓެކްނޮލޮޖީގެ ދާއިރާއިންނާއި، އިންސާނީ އަދި އެހެނިހެން ވަސީލަތްތައް ބޭނުންވާނެ މިންވަރު ދެނެގަތުމަށްޓަކައި ދިރާސާއެއް ކުރުމަށް މިނިސްޓްރީ އޮފް އެންވަޔަރަންމަންޓާއި އ.ދގެ މޫސުމަށް އަންނަ ބަދަލުތަކާއި ބެހޭ މުއާހަދާ ޔުނައިޓެޑް ނޭޝަންސް ފްރޭމްވޯކް ކޮންވެންޝަން އޮން ކްލައިމެޓް ޗޭންޖް (ޔޫއެންއެފްސީސީސީ) ސެކެޓޭރިއެޓް އާއި ގުޅިގެން މަޝްރޫޢެއް ހިންގުމަށް ވަނީ ހަމަޖެހިފައެވެ.\nމިއީ މި މަޝްރޫޢުގެ ދަށުން ހިންގޭ މަސައްކަތު ބައްދަލުވުމެކެވެ.\nމިއަދު ފެށި އެ ބައްދަލުވުމަކީ ރާއްޖެއިން ބައިވެރިވެފައިވާ މޫސުމަށް އަންނަ ބަދަލުތަކާއި ބެހޭ މުއާހަދާ، ޔުނައިޓެޑް ނޭޝަންސް ފްރޭމްވޯކް ކޮންވެންޝަން އޮން ކްލައިމެޓް ޗޭންޖް އާއި ދިވެހިރާއްޖެ އާއި ގުޅިގެން ބޭއްވޭ ބައްދަލުވުމެކެވެ.\nއެ ބައްދަލުވުމުގެ މައިގަނޑު މަގްސަދުތަކުގެ ތެރޭގަިއ މިހާރު ތައްޔާރުކުރެވިފައިވާ "އިންޑިއަން އޯޝަންސް ކްލައިމެޓް ފައިނޭންސް މޮބިލައިޒޭޝަން އެންޑް އެކްސެސް ސްޓްރެޓެޖީ"ގެ ދެލިކޮޕީ ފާސްކޮށް، މިސްޓްރެޓްޖީ ތަންފީޒުކުރާނެ ޕްލޭނެއް އެލުލަވާލުން ހިމެނެއެވެ.


Ithuru bayaku faruvaa ah India ah furaifi\nމޯލްޑިވިއަންގެ ބޯޓު ރާއްޖެއަށް މުދާ ހިފައިގެން އައިސްފައި--\nއިތުރު ބަޔަކު ފަރުވާއަށް އިންޑިއާއަށް ފުރައިފި\n29 ޖުލައި 2020 - 21:25:01\nބަލި މީހުންނާ އެހީތެރިންނާއެކު ޖުމްލަ 60 މީހުން އިންޑިއާގެ ޓްރިވެންޑްރަމަށް ފުރައިފި އެވެ.\nކޮވިޑްއާ ގުޅިގެން އިންޑިއާގެ ބޯޑަރު ބަންދުކޮށްފައިވާތީ އެގައުމަށް މިހާރު ދަތުރުކުރަމުންދަނީ ހާއްސަ ހުއްދައަކާއެކު އެވެ. މިއީ އެގޮތަށް އިންޑިއާއަށް ފުރި ތިންވަނަ ބެޗެވެ.\nއެ ހުރިހާ ފަސިންޖަރުން އިންޑިއާއަށް ފުރާފައި ވަނީއިންޑިއާގެ ވިސާ ހަމަޖައްސާ އެ ގައުމުގެ ޕަބްލިކް ހެލްތް ގައިޑްލައިނާ އެއްގޮތަށް ކޮވިޑަށް ޓެސްޓްކޮށް ނެގެޓިވް ނަތީޖާއަކާއެކު ކަމަށް އާސަންދައިން ބުނެ އެވެ.\nއާސަންދައިން ބުނީ އިންޑިއާއިން ވެސް އެ ފަސިންޖަރުން ކޮވިޑަށް ޓެސްޓު ކުރާނެ ކަމަށާއި އަދި އެ ގައުމުގަ 14 ދުވަހުގެ ކަރަންޓީން ފުރިހަމަކޮށް ކޮވިޑަށް ޓެސްޓްކުރާނެ ކަމަށެވެ.\nމިއަދު ފުރި ބަލި މީހުންގެ ފަރުވާ ހަމަޖެހިފައިވަނީ އިންޑިއާގެ ކިމްސް ހޮސްޕިޓަލުގައި ކަމަށާއި ކަރަންޓީނުގައި ތިބޭނީ ވެސް އެ ހޮސްޕިޓަލުގައި ކަމަށް ވަނީ ބުނެފަ އެވެ. އަދި ކަރަންޓީނުގެ މުއްދަތުގައި ވެސް އެމީހުންގެ ފަރުވާކުރިއަށް ގެންދެވޭނެ ކަމަށް ބުނެ އެވެ.\nއޭގެ އިތުރުން އާސަންދައިން ބުނީ މިމަހުގެ 14 ވަނަ ދުވަހު ފުރި ބެޗުން ތިން ދިވެހިން ކޮވިޑް-19 އަށް ޕޮޒިޓިވްވުމުން، ޕޮޒިޓިވްވީ މީހުންނާއި އެމީހުންގެ ކްލޯޒް ކޮންޓެކްޓުންވަނީ، އިންޑިއާގެ ހެލްތް ޕްރޮޓޮކޯލާ އެއްގޮތަށް، އެހެން ފަރާތްތަކާ ވަކިން އައިސޮލޭޓްކޮށްފައި ކަމަށާއި އެގޮތަށް އައިސޮލޭޓްކުރިޔަސް އެމީހުންގެ ހާލު ބަލާ އެސެސްކުރުމަށްފަހު އިމަޖަންސީކޮށް ދޭންޖެހޭ ފަރުވާތައް އިންޑިއާގެ ގައިޑްލައިންތަކާ އެއްގޮތަށް ދެމުން އަންނަ ކަމަށެވެ.\nއާސަންދައިން ވަނީ ހޮސްޕިޓަލާ ގުޅިގެން ބަލިމީހުންގެ ފަރުވާގެ ކަންކަން ކުރިއަށްދާގޮތް ގާތުން ބަލަމުންމުން އަންނަ ކަމަށެވެ.


ލާރާ، ޒަރޭ، ރީހާން އަދި ހޯރަ އައްޔައާއެކު ފޯރިގަދަ އީދަކަށް ބިދަބިން! – Haftha\nThu, 28 May, 2020, 11:20 pm\nލާރާ، ޒަރޭ، ރީހާން އަދި ހޯރަ އައްޔައާއެކު ފޯރިގަދަ އީދަކަށް ބިދަބިން!\nމިއަހަރުގެ ބޮޑު އީދު މިއޮތީ ބޯމަތިވެފަ އެވެ. އެއް ބަޔަކު އަތޮޅު ތެރެއަށް އަނެއް ބަޔަކު ރާއްޖެއިން ބޭރަށް ދާން ދަތުރު ހަދަނީ އެވެ. އީދުގެ ފޯރި ގަދަ ކުރަން ރަށްތަކުގައި ވެސް މަސައްކަތް މިވަނީ ފަށައިފި އެވެ.\nއީދާއެކު އެންމެ ބޮޑަށް ބިޒީވާ، ބޮޑުބެރު ގުރޫޕް ތަކުގެ ފަރިތަކުރުންތައް ވެސް މެކުހަށް ޖަހައިފި އެވެ. އެއީ އެ ގުރޫޕްތަކަށް ވެސް އަންނަ އީދެކެވެ. ދާ ކޮންމެ ތަނެއްގައި އީދުގެ ފޯރި ގުގުމާލަން، ރާއްޖޭގައި ނަގާކިޔާ ޒުވާން ބޮޑުބެރު ގުރޫޕް، ބިދަބިން އޮތީ މިހާރުއްސުރެ ތައްޔާރަށެވެ.\nއެއީ ރާއްޖޭގެ ބޮޑުބެރު ގުރޫޕް، މަންދީރަ ބޮޑުބެރު ގުރޫޕުން ދާދި ފަހުން ވަކިވި ދެ މެންބަރުން ކަމަށްވާ މޯލްޑިވިއަން އައިޑޮލްއިން ބޮޑު މަގުބޫލު ކަމެއް ލިބުނު އަދި ވަރުގަދަ އަޑުގެ ވެރިޔާ ނައުޝާދް ލަތީފް (ޒަރޭ) އަދި މަންދީރަ ބޮޑުބެރު ގުރޫޕްގެ މައި އެއް އަޑު އަބްދުﷲ މުރުޝިދް (ލާރާ) އެވެ.\nބިދަބިން ބޮޑުބެރު ގްރޫޕުގެ މެނޭޖަރު މުހައްމަދު އާސިމް (އާއްކޮ) ބުނީ މި އީދުގައި ޒަރޭ އަދި ލާރާ ބިދަބިންއާއެކު ހާއްސަ ޕޯފާރމާސްގެ ގޮތުގައި ބައިވެރިވާނެ ކަމަށެވެ.\nއަދި އެ ގުރޫޕްގެ އެއް ހުންގާނު އަދި ބޮޑުބެރުގައި ދެވަނަ އެއް ނެތް ހޯރަ އައްޔަގެ ވަރަށް ފުރިހަމަ ސަގާފީ ހަރަކާތްތަކާއި ލަވަތައް ބިދަބިންއާއެކު އީދުގައި ދައްކާލަދޭނެ ކަމަށް އާއްކޮ ބުންޏެވެ.


Athireege Mohamed Rashaad kuhligothakah Niyaavejje | Ungoofaaru\nބަނޑޭރިގަނޑު/ހާއްސަ ލިޔުން/އަތިރީގެ މުހައްމަދު ރަޝާދު ކުއްލި ގޮތަކަށް މިއަދު ނިޔާވެއްޖެ\nއިބްރާހީމް ޒަޔާން 8 މާރޗް 2018\n2 2,847 މިނެޓެއް ނުވަނިސް ކިޔާލެވޭ\nމުހައްމަދު ރަޝާދު މަސައްކަތުގައި ހަރަކާތްތެރިވަނީ\nރ އުނގޫފާރު އަތިރީގެ މުހައްމަދު ރަޝާދު ކުއްލި ގޮތަކަށް މިއަދު ނިޔާވެއްޖެއެވެ. ހާލުދެރަވެ ހަބަރުހުސްވެގެން މިއަދު މެންދުރު 12:50 ހާއިރު އުނގޫފާރު ރީޖަނަލް ހޮސްޕިޓަލަށް ގެންދިޔައިރުވެސް ވަނީ ނިޔާވެފައިކަމަށް ހޮސްޕިޓަލާއި ހަވާލާދީ އުނގޫފާރު ކައުންސިލުން މައުލޫމާތުދިނެވެ.\nމައުލޫމާތު ލިބިފައިވާ ގޮތުން މުހައްމަދު މިއަދު އޭނާގެ ވަޒީފާއަށްވެސް ނިކުމެ މަސައްކަތުގައިވެސް ވަނީ ރަނގަޅަށް ބައިވެރި ވެފައެވެ. ވަޒީފާގައި އުޅުމަށްފަހު މެންދުރު ބްރޭކަށް މަސައްކަތް ހުއްޓާލުމަށްފަހު މުހައްމަދު ރަޝާދު ދިޔައީ ގެއަށްކަމުގައި މައުލޫމާތު ލިބެއެވެ. އަދި ގެއަށްދިޔައިރު ބޮލުގައި ރިއްސާކަމަށާއި މެއަށް ތަދެއްއަރާކަމަށް ބައެއްމީހުންގާތު ބުނެފައިވާ ކަމަށް އުނގޫފާރު ޑޮޓްކޮމްއަށް މައުލޫމާތު ހިއްސާކުރި ބައެއްމީހުން ބުނެފައި ވެއެވެ.\nމިހާދިސާގެ ހަބަރު ލިބުމާއެކު އުފާ ނިއުސްޓީމުން ހޮސްޕިޓަލަށް ދިޔައިރު އާއިލާގެ ގިނަބަޔަކާއި އުނގޫފާރު ކައުންސިލުގެ ދަށުގައިވާ ގިނަ އަދަދެއްގެ މުވައްޒަފުންނާއި ކައުންސިލް މެމްބަރުންވެސް އެވަގުތު ހޮސްޕިޓަލްގައި ތިއްބެވެ.\nއުމުރުން 56 އަހަރުގެ މުހައްމަދު ރަޝާދު ނިޔާވިއިރު އަންބަކާ4ކުދިން ދުނިޔޭގައި އެބަތިއްބެވެ.\nމުހައްމަދު ރަޝާދު އަކީ އުނގޫފާރު ކައުންސިލުން ދެމުންގެންދާ ކުނިމެނޭޖު ކުރުމުގެ މަސައްކަތުގައި މަސައްކަތްކުރާ މުވައްޒަފެކެވެ. މިއީ ފާއިތުވި 36 ވަރަކަށް ގަޑިއިރު ތެރޭގައި ކުއްލިގޮތަކަށް ނިޔާވި އުނގޫފާރުގެ ދެވަނަ ފަރާތެވެ.\n2 Comments on "އަތިރީގެ މުހައްމަދު ރަޝާދު ކުއްލި ގޮތަކަށް މިއަދު ނިޔާވެއްޖެ"\nމަރުހޫމްގެ ފުރާނަފުޅައް ހެޔޮރަހުމަށް ލައްވާށިއެ އާއިލާޔައް ކެއްތެރިކަން ދެއްވާށިއެ އާމީން\nއާއިލާއަށް ކެތްތެރިކަން ދެއްވާ, މަރުހޫމްގެ ފުރާނަފުޅަށް ހެޔޮރަހުމަތް މިންވަރު ކުރައްވާންދޭ..


Furathama Hafthaagau 87 Million Libunuiru 219 Million Rufiya Haradhukohfi - Vaguthu\nފުރަތަމަ ހަފުތާގައި 87 މިލިއަން ލިބުނުއިރު 219 މިލިއަން ރުފިޔާ ޚަރަދުކޮށްފި\nދައުލަތައް މިއަހަރުގެ ފުރަތަމަ ހަފްތާގައި އާމްދަނީގެ ގޮތުގައި 87.8 މިލިއަން ރުފިޔާ ލިބުނުއިރު ފުރަތަމަ ހަފްތާ ގައި 219.9 މިލިއަން ރުފިޔާ އެކި ކަންކަމަށް ޚަރަދުކޮށްފިއެވެ.\nމިދިޔަ އަހަރާއި ބަލާއިރު މިއަހަރުގެ ފުރަތަމަ ހަފްތާގައި ލިބުނު އާމްދަނީ ވަނީ ދަށަށް ގޮސްފައެވެ. އަދި ޚަރަދު ވަނީ ވަރަށް ބޮޑަށް އިތުރުވެފައެވެ.\nމިދިޔަ އަހަރުގެ ފުރަތަމަ ހަފްތާގައި ދައުލަތައް އާމްދަނީގެ ގޮތުގައި 234.7 މިލިއަން ރުފިޔާ ލިބުނެވެ. މިދިޔަ އަހަރުގެ ފުރަތަމަ ހަފްތާގައި ޚަރަދުވީ 81.4 މިލިއަން ރުފިޔާއެވެ.\nހިންގުމުގެ ހަރަދުގެ ގޮތުގައި 129.2 މިލިއަން ރުފިޔާ ހޭދަކުރި އެވެ. އަދި މުސާރަ އާއި ޕެންޝަނަށް 8.3 މިލިއަން ރުފިޔާ ހަރަދުކޮށްފައިވެ އެވެ.\nމިއަހަރުގެ ފުރަތަމަ ހަފްތާގައި ސަރުކާރުން ހިންގާ ތަރައްގީގެ މަޝްރޫއުތަކަށާއި އިންވެސްޓްމެންޓުތަކަށް 82 މިލިއަން ރުފިޔާ ހޭދަކުރިކަމަށް ތަފާސް ހިސާބުތަކުން ދައްކައެވެ. މިއީ މިދިޔަ އަހަރުގެ ފުރަތަމަ ހަފްތާއަށް ވުރެ ބޮޑުތަން އިތުރު އަދަދެކެވެ. މިދިޔަ އަހަރުގެ ފުރަތަމަ ހަފްތާގައި ތަރައްޤީގެ މަޝްރޫޢުތަކަށް ހޭދަކުރީ އެންމެ 1.6 މިލިއަން ރުފިޔާއެވެ.\nމި އަހަރުގެ ފުރަތަމަ ހަފުތާތެރޭގައި ދައުލަތަށް އެންމެ ބޮޑު އާމްދަނީއެއް ލިބިފައިވަނީ ޓެކްސްގެ ގޮތުގަ އެވެ. ޓެކްސް އިން 54.2 މިލިއަން ރުފިޔާގެ އާމްދަނީއެއް ލިބިފައިވެއެވެ. އަދި ޓެކްސް ނޫން އާމްދަނީގެ ގޮތުގައި 32.8 މިލިއަން ރުފިޔާ ދައުލަތަށް ވަނީ ލިބިފަ އެވެ.\nފުރަތަމަ ހަފްތާގައި ސަރުކާރުން ވަނީ ލޯނުތައް ދެއްކުމަށް 53.2 މިލިއަން ރުފިޔާ ހޭދަކޮށްފައެވެ. މިއީވެސް މިދިޔަ އަހަރުގެ އެމުއްދަތާއި އަޅާބަލާއިރު އިތުރު އަދަދެކެވެ. މިދިޔަ އަހަރުގެ ފުރަތަމަ ހަފްތާގައި ހޭދަކުރީ 48.8 މިލިއަން ރުފިޔާއެވެ.\nޖެނުއަރީ 15, 2020 14:37\nއިގްތިސޯދީ ގޮތުން ރާއްޖެ މިހިރަދަނީ ފަތުއަޑު ކިޔާފާ ކުރިއަށް. މިސަރުކާރު އައިފަހުން ރައްޔިތުން އުފަލުން އުދުހެނީ.\nޖެނުއަރީ 15, 2020 14:38\nފިނޭންސް މިނިސްޓަރު އިސްތިއުފާދީފާ ގޭގާ ހުންނަންވީނު؟\nޖެނުއަރީ 15, 2020 15:41\nސަރުކާރު ހިންގަން ނޭނގޭ ބަޔަކު ދައުލަތަކާއި ހަވާލުވީމަ ވާނެ ގޮތް.5އަހަރު ނިމޭއިރު ރާއްޖެ އެކޭ ސޯމާލިޔާ އެކޭ ތަފާތެއް ނުވާނެ. ބަލަން ނުތިބެމާ


Bidheyseenah Furusathu Nudhee , Dhivehi Zuvaanun Mahah Nikunan Jehey : Mifco Ceo - Vaguthu\nބިދޭސީންނަށް ފުރުސަތު ނުދީ، ދިވެހި ޒުވާނުން މަހަށް ނިކުންނަން ޖެހޭ: މިފްކޯ ސީއީއޯ\nމިފްކޯގެ ސީއީއޯ އިސްމާއިލް ފައުޒީ-- ފޮޓޯ: މިފްކޯ\nދިވެހިންގެ ލޭނާރު ކަމުގައިވާ މަސްވެރިކަމުގެ ސިނާއަތަށް ގިނަ ޒުވާނުން ނިކުންނަން ޖެހޭ ކަމަށާއި، މިއީ ރަނގަޅު އާމްދަނީއެއް ލިބޭ ވަޒީފާއެއް ކަމަށް މިފްކޯގެ ސީއީއޯ އިސްމާއިލް ފައުޒީ ވިދާޅުވެއްޖެއެވެ.\nނޭޝަނަލް ފެޑެރޭޝަން އޮފް މޯލްޑިވިއަން އެމްޕްލޯޔާސްއިން ބޭއްވި ވެބިނާގައި މިފްކޯގެ ސީއީއޯ ވަނީ ބިދޭސީން މަސް ދޯނި ފަހަރުގައި މަސައްކަތް ކުރަމުން އަންނަކަން ފާހަގަކުރައްވައިފައިއެވެ. އިސްމާއިލް ވިދާޅުވީ މަސް ދޯނި ފަހަރުގައި ބިދޭސީން މަސައްކަތްކުރުމަށް ފުރުސަތު ނުދީ، ދިވެހި ޒުވާނުން މަސް ދޯނިފަހަރުގައި މަސައްކަތް ކުރުމަށް ނިކުންނަން ޖެހޭ ކަމަށެވެ.\n"80 ފޫޓުގެ ދޯންޏަކަށް މިއަދު އަރާ މަސްވެރިޔާ އަށް ވެސް ތިން ޓަނު ބޭނި ނަމަވެސް ގާތްގަނޑަކަށް 22 ވަރަކަށް ދުވަހުން އެބަ ލިބޭ، 30000 ރުފިޔާގެ އާމްދަނީއެއް، މިއީ ޒުވާނުނަށް ލިބޭ ރަނުގެ ފުރުސަތެއް. މަސްވެރިކަމަކީ ޒުވާނުންނަށް ގިނަ ފުރުސަތުތަކެއް ހުރި ދާއިރާއެއް ޒުވާނުން މަސްވެރިކަމުގެ ސިނާއަތަށް ނިކުންނަން ޖެހޭ، މިއީ ރަނގަޅު އާމްދަނީއެއް ލިބޭ ވަޒީފާއެއް،" އިސްމާއިލް ވިދާޅުވިއެވެ.\nމިހާރުވެސް މަސްވެރިކަމުގެ ދާއިރާގައި 15000 ދިވެހިން ހަރަކާތްތެރިވަމުން އަންނަ އިރު އިސްމާއިލް ވިދާޅުވީ ދިވެހި މަސްދޯނި ފަހަރުގައި ބިދޭސީން ހަރަކާތްތެރިވުން އެއީ ނައްތާލަން ޖެހޭ ސަގާފަތެއް ކަމަށެވެ.\n"ޒުވާނުން މި ދާއިރާގައި ހަރަކާތްތެރިވާ މިންވަރު އިތުރުކުރަން ޖެހޭ, ގިނަ ޒުވާނުން ދެކުނުގެ އަތޮޅުތަކުގައި މަސްވެރިކަމުގައި ހަރަކާތްތެރިވަމުންދޭ އަދި އެހެން ހިސާބުތަކުގައި ވެސް އެބަ ހަރަކާތްތެރިވޭ" އިސްމާއިލް ވިދާޅުވިއެވެ.\nބިދޭސީންގެ މަައްސަލައަކީ މިހާރު ރާއްޖެއަށް ދިމާވެފައިވާ އެންމެ ބޮޑު އެއް މައްސަލަ އަށްވާ އިރު ދިވެހިންގެ ލޭނާރު ކަމުގައިވާ މަސްވެރިންގެ ގޮތުގައި ވެސް ބިދޭސީން އިންތިހާއަށް ދަނީ ހަރަކާތްތެރިވަމުންނެވެ. އަދި ގިނަ މަސް ދޯނި ފަހަރުން ބިދޭސީނަށް ފުރުސަތު ދޭކަން ވަނީ ފާހަގަވެފައެވެ.\nމިފްކޯ އޮފީސް ފަޅާލައި ތިން ލައްކައަށްވުރެ ގިނަ ރުފިޔާ ވަގަށް ނަގައިފި\nމަސްވެރިންގެ ބައިވެރިވުން އޮންނަ ގޮތަށް ޕަބްލިކް ކުންފުންޏަކަށް މިފްކޯ ހެދޭނެ: ސީއީއޯ\nޖޫން 21, 2020 10:15\nދިވެހިޒުވާނުންނައް ދޭނެ ވަޒީފާ ނުއުފެއްދުނީމަ ދެންޖެހެނީމަހައްދާށޭބުނަންތޯ ތިކަމުން އެގިގެންދަނީ ތިބާމީހުންގެ ނާގާބިލުކަން\nޖޫން 21, 2020 10:42\nކަލޯ ދިވެހިން ވެއްޖެ އެމީހުންގެ މައިންބަފައިންނާއި އަނބިދަރިން ބަލަންވެސް ބިދޭސީން ގެންނަން އޭރުން ދހެމަފިރިން ވަޒީފާގަ\nޖޫން 21, 2020 11:24\nދެން ރިސޯޓުތަކު މަސައްކަތްކުރަން ނަރު މޮޑީގެ އިންޑިއާއިން ތޯ މީހުން ގެންނަންވީ ސަރަފު ވެރި ހުރިހާވަޒީފާއަކައް ބޭރުމީހުން ދިވެހިން ނަކީ ގާބިލްކަމެއްނެތްމީހުން ޕޯޑިއަމްތަކުގަ މީހުންގެ އަބުރުކަތިލެވޭ ސިޔާސީމީހުންނަކި ގަދަރުވެރިން\nޖޫން 21, 2020 11:34\nތިބޭފުޅާއައް އެގިލައްވާތޯ ... ބިދޭސީން މަސްދޯނިފަރުގަ ހަރަކާތް ތެރިވުމަކީ ޤާނޫނުގަ ކަޑައެޅގެން މަނާ މަނާ މަނާ މަނާ މަނާ ކަމެއްކަން.... 37% ބަނަގާޅީން ދިވެހި މަސްދޯނިފަރުގަ މަސައްކަތްކުރޭ.....\nޖޫން 21, 2020 11:41\nޖޫން 21, 2020 12:17\nވ.ރަގަޅު ..ރާއްޖޭގެ މަސްވެރިކަމާއިބެހޭ ޤާނޫނު ގައ ބޭރު މީހުން ގޮވައިގެން މަސްވެރިކަން ކުރުމީ ކުށެއް..އެހެންވީމަ މިފްކޯގެ ބޯޓާއި ސައިޓް ތަކަށް މަސްކިރާއިރު ބޭރު މީހުން ތިބޭ ދޯނީގެ މަސް ނުކިރަންވީ ނުންތޯ..ރާއްޖެ ހަލާކުވެ ވަޒީފާ ނެތި ޒުވާނުން މަގުމަތިވީ ރައްޔިތުންގެ ފަރުދީ ޒިންމާއާއި؛ ސިޔާސީ ނުފޫޒާއި؛ ސަރުކާރުތަކުގެ ދޯހަޅިކަން...މީގެ ހުރިހާ ސަރުކާރެއްގެ ސިޔާސަތު ދޯހަޅި..އަހަރަމެން ސިލޯނުގަ ނުވަތަ އިންޑިއާގައި ތިބޭއިރު ވިސާގެ މުއްދަތު ހަމަވެދާނެތީ ފިތްކަޑާއިގެންދޭ..އެއީ ދާން ޖެހޭނީ ޖަލަށް.. މިޤައުމުގައި ބަގުލާދޭޝް ރައްޔިތުން ވިސާނެތަސް އުޅެނީ އެއްވެސް ބިރެއްނެތި ފްރީކޮށް..އަދި ސަރުކާރުތަކުގެ ސިޔާސަތަކީ އެމީހުންވެސް އުޅެންޖެހޭނެޔޭ..އާނ އުޅުމަކުން އެއްވެސް ޝަކުވާއެއްނެތް..އެކަމަކު ވިސާގައި އޭގެ ފީ ދައްކާއިގެން؛ ސައްހަ ވޯކް ޕަރމިޓެއްގެ ދަށުން....\nޖޫން 21, 2020 13:26\nޙުރިހާކަ މެއް ބިދޭސީންނައްދިގެންގައު މު މިވަނީހަލާ މިކަ މާވިސްނަންވެއްޖެތަންކޮޅެއްބޮޑައް ގައު މުމމމ މިޔޮއްހަލާކުވަނީ ވިސްނަންވެއްޖެ ބޭރު މީހުން މަދުކުރަންވީ ދިވެހިންނިކަ މެތިވަނީ މިކަ މައްއްވަސްހައްލެއްބޭނުންވޭ\nޖޫން 21, 2020 13:33\nޙައްލުކުރަން އުޅުނީ މަވާނެ އެން މެންއެކީގަޢުޅެގެން ގަވާދާހިލާފައްއުޅެންފުރުސަތުދީގެންނުވާނެ އެއީއެއްވެސްގައުމެއްގައޮންނަ އުސޫލެއްނޫން\nޖޫން 21, 2020 13:51\nއެއްދުވަސްކޮޅަކު ބުނާތީއެހިން މަހަށްދިއުން ބިދޭސީންނަށް މަނަލޭވެސް އެކަމު މިހާރު މިއޮތީ މަނާ މަންތިރިވެފަ\nޖޫން 21, 2020 17:11\nގއ.މާމެންދޫގެ މަސްދޯނި ފަހަރުގައި ގިނައީ ބިދޭސީން.. މިކަންތައް ބަލާނެ ކައުންސިލެއް ނެތް..\nޖޫން 21, 2020 17:12\nކޮލެމާހުއްޓޭ ހުޅުހުޅު ވައްޅެން ޖެހިޔާނެ ދައްކަނެ މުޅެ ވާހެކެ.. އިސްމާޢީލް ފައުޒީ އަކީ އިންތިހާއަށް ކަރަޕްޓް މީހެއް..\nޖޫން 21, 2020 20:41\nފުރަތަމަ މިފްކޯގަތިބި ބޭރުމީހުން ބޭރުކޮއްފަ ދިވެހިންނަށް ފުރުސަތު ދީފަ ކަލޭ އަނގަ ހުޅުވަބަލަ..


ރިލްވާން ގެއްލުނު މައްސަލަ މަޖިލީހުގެ ތިން ކޮމިޓީއަކަށް ހުށަހަޅައިފި | Help Find Ahmed Rilwan (@moyameehaa)\nރިލްވާން ގެއްލުނު މައްސަލަ މަޖިލީހުގެ ތިން ކޮމިޓީއަކަށް ހުށަހަޅައިފި\nމިނިވަން ނިއުސްގެ ނޫސްވެރިޔާ އަހްމަދު ރިލްވާން އަބްދުﷲ ގެއްލުނު މައްސަލަ ރައްޔިތުންގެ މަޖިލީހުގެ ތިން ކޮމިޓީއަކަށް މިއަދު އެމްޑީޕީން ހުށަހަޅައިފި އެވެ.\nއެމްޑީޕީގެ ފަރާތުން މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ މި މައްސަލަ ހުށަހެޅުއްވާފައި ވަނީ ސަލާމަތީ ހިދުމަތްތަކާބެހޭ ކޮމިޓީ (241 ކޮމިޓީ) އާއި ގައުމީ ސަލާމަތު ކޮމިޓީ އަދި ސަރުކާރު މަސްއޫލިއްޔަތު އަދާކުރާ މިންވަރު ބަލާ ކޮމިޓީ އަށެވެ. މިއީ އެއް މައްސަލައެއް، ތިން ކޮމިޓީއަކަށް އެއް ފަހަރާ ހުށަހެޅި ފުރަތަމަ ފަހަރެވެ.\nއުމުރުން 28 އަހަރުގެ ރިލްވާން މިމަހުގެ ހަތް ވަނަ ދުވަހުގެ ރެއިން ފެށިގެން ގެއްލުނު މައްސަލަ މަޖިލީހުގެ ތިން ކޮމިޓީއަށް ހުށަހެޅުއްވީ، އިމްތިޔާޒު ވިދާޅުވި ގޮތުގައި މި މައްސަލައިގެ ތަހްގީގު އެކަށީގެންވާ ގޮތެއްގައި ފުލުހުން ގެންދާ ކަމަށް ގަބޫލު ނުކުރެއްވޭތީ އެވެ. ރިލްވާން ގެއްލުނުތާ 10 ދުވަސްވެފައި ވާއިރު، އޭނާ ގެއްލުމާ ގުޅިފައިވާ ކަމަށް ތުހުމަތު ކުރެވޭ ކަންކަން ފުލުހުންނަށް ހޯދިފައި ނެތުމަކީ ކަންބޮޑުވާ ކަމެއް ކަމަށް ވެސް އިމްތިޔާޒު ވިދާޅުވި އެވެ.\n“އެހެންވެ އަޅުގަނޑުމެންގެ މަގުސަދަކީ މި މައްސަލައިގެ ތަހްގީގު މިހާރަށް ވުރެ ރަނގަޅަށް ގެންދިއުމަށް ބާރު އެޅުން،” ރިލްވާން ވިދާޅުވި އެވެ.\nހުޅުމާލޭގައި ދިރިއުޅޭ ރިލްވާން މި މަހުގެ ހަތް ވަނަ ދުވަހުގެ ރޭ ދަންވަރު 12:45 ހާއިރު، ހުޅުމާލޭ ފެރީ ޓާމިނަލަށް ވަން މަންޒަރު ސީސީޓީވީ ފުޓޭޖުން ފެނުނު ނަމަވެސް، ހުޅުމާލެއަށް ދިއުމަށް އޭނާ ފެރީއަށް އެރިކަން ނުވަތަ ހުޅުމާލެއަށް ފޭބިކަން ކަށަވަރު ނުކުރެވޭ ކަމަށް ފުލުހުން ވަނީ ބުނެފަ އެވެ.\nމަރުގެ އިންޒާރުތައް ވެސް ލިބިފައިވަނިކޮށް ގެއްލުނު، ސޯޝަލް މީޑިއާގައި “މޮޔަމީހާ” ގެ ނަމުން މަޝްހޫރުވެފައިވާ ރިލްވާނު ގެއްލުނުގެ މައްސަލައިގެ ތަހްގީގާ ގުޅޭ ގޮތުން ފުލުހުން ރޭ ބޭއްވި ފުރަތަމަ ޕްރެސް ކޮންފަރެންސްގައި ސީރިއަސް އެންޑް އޯގަނައިޒް ކްރައިމް ޑިޕާޓްމެންޓްގެ ހެޑް، ޗީފް އިންސްޕެކްޓަރު އަބްދުﷲ ޝަތީހު ވިދާޅުވި ގޮތުގައި ރިލްވާންގެ ފޯންގެ ސިގްނަލް އެންމެ ފަހުން ލިބުނީ ހަތް ވަނަ ދުވަހުގެ ރޭ މެންދަމު 2:30 ގައި ހެންވޭރުގެ ސަރަހައްދަކުންނެވެ. އަދި އެންމެ ފަހުން ފޯން ކޯލެއް ކޮށްފައިވަނީ އެ ރޭ 10:19 ގައި ކަމަށް ވެސް އޭނާ ވިދާޅުވި އެވެ. ނަމަވެސް އެ ކޯލްކޮށްފައި ވަނީ ކާކަށް ކަމެއް ފުލުހުން ނުބުނެ އެވެ.


Dharuma Vantha Raajjeyge Sihkhee Dhaairaa - Ah Bodu Ingilaabeh Genuvaane Nameh\nސަރުކާރުގެ އަމާޒަކީ، އަދި ޤައުމީ ތަރައްޤީ ވަޒަންކުރާ މިންގަނޑަކީ، ރައްޔިތުންގެ އުފަލާއި ހިތްހަމަޖެހުންކަން ގަބޫލުކޮށްގެން، ދިވެހި ޤައުމުގެ ތަރައްޤީއަށާއި ކުރިއެރުމަށް މަސައްކަތް ކުރުންކަމުގައި މިއަހަރުގެ (2018) ވަނަ އަހަރުގެ ރިޔާސީ ބަޔާނުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ވަނީ ވިދާޅުވެފައެވެ.\nއެގޮތުން ރައްޔިތުންގެ މަޖިލީހުގެ 2018 ވަނަ އަހަރުގެ ފުރަތަމަ ދައުރުގެ ފުރަތަމަ ޖަލްސާގައި އިއްވެވި ރިޔާސީ ބަޔާނުގައި، ވޭތުވެދިޔަ އަހަރު ސަރުކާރުން އެންމެ ބޮޑު އިސްކަމެއް ދިނީ، އިޤްތިޞާދީ ގޮތުންނާއި އިޖުތިމާޢީ ގޮތުން ޤައުމު ކުރިއަށް ގެންދިޔުމަށާއި، ރައްޔިތުންނަށް ބުރައާއި ތަކުލީފު އުފުލަންޖެހިފައިވާ ކަންކަމަށް ލުއި ހޯދައިދީ، ރައްޔިތުންގެ ފުދުންތެރިކަން އިތުރު ކުރުމަށްކަމުގައި އެމަނިކުފާނު ވަނީ ވިދާޅުވެފައެވެ.\nގައުމެއްގައި ދިރިއުޅޭ ރައްޔިތުންނަށް، އެއިރެއްގެ ސަރުކާރުން ފޯރުކޮށްދޭން ޖެހޭ އަސާސީ ޚިދުމަތްތަކުގެ ތެރޭގައި، ސާފު ބޯފެނާއި، ނަރުދަމާއާއި، އެކަށީގެންވާ ތައުލީމުގެ ފުރުސަތުތަކުގެ އިތުރުން ސިއްޚީ ނިޒާމު ހިމެނެއެވެ.\nއެހެންކަމުން ރައީސް ޔާމީންގެ ސަރުކާރުން މި ހުރިހާކަމެއްވެސް އެންމެ ފުރިހަމަ ގޮތުގައި ރައްޔިތުންނަށް ފޯރުކޮށްދިނުމަށްޓަކައި ގިނަގުނަ މަސައްކަތްތަކެއް ކުރަމުން އަންނައިރު، މީގެ ތެރެއިން ބައެއް ކަންކަމަކީ ދިވެހި ތާރީހުގައި ރަން އަކުރުން ފަވާލެވޭނޭ ކަންކަމެވެ.\nއެގޮތުން ދިވެހި ރައްޔިތުންގެ އުއްމީދުތަކާއި ގުޅިފައިވާ އައިޖީއެމް ހޮސްޕިޓަލްގެ އާ އިމާރާތުގެ ގޮތުގައި ތަރައްގީ ކުރަމުން އަންނަ “ދަރުމަވަންތަ ހޮސްޕިޓަލް” ވެގެން ދާނީ ސިއްޚީ ދާއިރާއަށް ބޮޑު އިންގިލާބެއް ގެނުވާނެ ފަދަ ތަނަކަށެވެ.\nރާއްޖެއިން ބޭރަށް ބޭސްފަރުވާއަށް ދިއުމަށް ދިވެހިން ބަރޯސާވާ މިންވަރު ކުޑަކުރުމަށާއި، ރާއްޖޭގައި ތިބެގެން، ބޭނުންވާ ފެންވަރު ރަނގަޅު ސިއްޙީ ޚިދުމަތްތައް ލިބޭނެގޮތް ފަހިކޮށްދިނުމަށްޓަކައި ސިއްޙީ ދާއިރާއަށް ކުރާ އެންމެ ބޮޑު އެއް އިންވެސްޓްމެންޓްގެ ގޮތުގައި ދަރުމަވަންތަ ހޮސްޕިޓަލްގެ މަސައްކަތަކީ މިހާތަނަށް ރާއްޖޭގައި ހިންގާ މިފަދަ އެންމެ ބޮޑު އެއް މަޝްރޫޢުއެވެ.\n2017 ވަނަ އަހަރުގެ ޖޫން މަހުގެ5ވަނަ ދުވަހު ރައީސް ޔާމީން މި އިމާރާތުގެ ބިންގާ އަޅުއްވައިދެއްވާފައި ވާއިރު، ވަރަށް ކުރު މުއްދަތެއްގެ ތެރޭގައި ހޮސްޕިޓަލްގެ ކޮންކްރީޓް މަސައްކަތް ވަނީ ނިންމާލާފައެވެ.\nސިންގަޕޫރުގެ ޗަންހުއާ ކުންފުންޏާ ހަވާލުކޮށްގެން މި ހޮސްޕިޓަލުގެ މަސައްކަތް ކުރިޔަށް ގެންދާއިރު، މި ކުންފުންޏާއެކީގައި ދަރުމަވަންތަ ހޮސްޕިޓަލް ގާއިމް ކުރުމުގެ އެއްބަސްވުމުގައި ސޮއި ކޮށްފައިވަނީ 2016 ވަނަ އަހަރުގެ ފެބްރުއަރީ މަހުގެ ތެރޭގައެވެ.\nއައިޖީއެމްއެޗް ކުރިމަތީގައި އޮންނަ ހުސްބިމުގައި ޑަޔަގޮނަސްޓިކް ސެންޓަރެއް ހިމެނޭ ގޮތަށް އާ އިމާރާތް ތަރައްގީ ކުރާއިރު، އެ ހޮސްޕިޓަލް ހުޅުވިގެން ދިއުމުން ބެޑް ކެޕޭސިޓީގެ އިތުރުން މިހާރު ކުރިމަތިވެފައިވާ ޖާގައިގެ ދަތިކަމާއި، ކިއުގަ މަޑުކޮށްގެން ތިބެންޖެހޭ ތިބުމަށް ނިމުމެއް އަންނާނެއެވެ.\nދަރުމަވަންތަ ހޮސްޕިޓަލްގެ ސަބަބުން އައިޖީއެމްއެޗްގެ ޙިދުމަތްތައް އެތައް ގުނައަކަށް ފުޅާވެގެން ދާނެކަމަށް ލަފާކުރެވޭއިރު އައިޖީއެމްއެޗުން މަޢުލޫމާތު ދޭގޮތުގައި ދަރުމަވަންތަ ހޮސްޕިޓަލްގެ މަސައްކަތް ނިންމައި ޚިދުމަތް ދޭންފެށުމުން އައިޖީއެމްއެޗްގެ ޙިދުމަތްތައް ތިން ގުއަނަށް އިތުރުވެގެންދާނެއެވެ.\nއެކިއެކި ބޮޑެތި ބަލިތަކަށް ތަހުލީލުކުރުމުގެ ޚިދުމަތާއި، ޕްރީމިއަމް ހެލްތް ސަރވިސްގެ ޙިދުމަތް ތަޢާރަފް ކުރުމާއި، ސިއްޙީ ދާއިރާއާއި ގުޅުންހުރި މުހިންމު ކޮންފަރެންސްތައް ބޭއްވޭނެ އިންތިޒާމް ދަރުމަވަންތަ ހޮސްޕިޓަލުގައި ހަމަޖެހިގެންދާނެކަމަށް އައިޖީއެމްއެޗުން މަޢުލޫމާތުދެއެވެ.\nރާއްޖޭގައި ގާއިމްކުރާ ފުރަތަމަ މެޑިކަލް ކޮލެޖުގެ ބައެއްވެސް ހިމެނޭގޮތަށް ތަރައްގީ ކުރާ ދަރުމަވަންތަ ހޮސްޕިޓަލްގެ މަޝްރޫއުގެ 80 އިންސައްތަ މިހާރު ނިމިފައި ވާއިރު، މިހޮސްޕިޓަލަށް 140 މިލިއަން ޑޮލަރު ނުވަތަ 2.1 ބިލިއަން ރުފިޔާ ހޭދަކުރެއެވެ.\nމި އަހަރުގެ ޖުލައި 26 ވަނަ ދުވަހު ދަރުމަވަންތަ ހޮސްޕިޓަލް ހުޅުވުމަށް ތައްޔާރުވަމުންދާއިރު، ސަރުކާރުގެ އެންމެ ބޮޑު އެއް މަޝްރޫއުގެ ގޮތުގައި ކުރިޔަށްގެންދާ 25 ބުރީގެ މި ހޮސްޕިޓަލަކީ ރާއްޖޭގެ ތާރީހުގައި ސިއްހީ ދާއިރާއަށް އިންގިލާބީ ބަދަލުތަކެއް ގެންނާނެ ބޮޑު ހޮސްޕިޓަލަކަށް ވެގެންދާނެއެވެ.\nއައްޑޫ ސިޓީ ހޮސްޕިޓަލް ތަރައްޤީ ކުރާނީ ޓަރޝަރީ ފެންވަރުގެ ކަށީގެ ފަރުވާއަށް ޚާއްޞަ ހޮސްޕިޓަލެއްގެ ގޮތުގައި – ޑރ. ޙަބީބް\nއައްޑޫ ސިޓީ ހޮސްޕިޓަލް ތަރައްޤީ ކުރާނީ ޓަރޝަރީ ފެންވަރުގެ ކަށީގެ ޚާއްޞަ ހޮސްޕިޓަލެއްގެ ގޮތުގައިކަމަށް ހެލްތު މިނިސްޓްރީގެ ސްޓޭޓް ...


ހުޅެވި ހަނދު (ހަށިގަނޑު ރީތިކޮށް ބެހެއްޓުން)3– Esfiya\nއެހެނިހެން December 17, 2014\nހުޅެވި ހަނދު (ހަށިގަނޑު ރީތިކޮށް ބެހެއްޓުން) 3\nތުންފަތް. ތުންފަތް ތެތްކޮށް ބަހައްޓަން ބޭނުންނަމަ ލުނބޯ ތަށްޓަކަށް ފެލާލާފަ ހަކުރު ނުވަތަ ބްރައުން ޝުގަރ އެއާ އެއްކޮށްލާފަ ތުންފަތުގަ ހާކާށެވެ. މިގޮތަށް ހަދާއިރު 30 ސިކުންތު ނުވަތަ މިނެޓެއްވަރު ވަންދެން ބަހައްޓާށެވެ.\nހަނދާން ކުރާށެވެ. ލުނބޮއަށް ބައެއް މީހުން އެލާރޖިކް ވާނެއެވެ. އެއްފަހަރު މިހެން ހެދުމަށްފަހު ތުންފަތް ކަހާ ހިރުވާނަމަ ދެން މިހެން ނަހަދާށެވެ. އަދި މިއަށް އެލާރޖިކް ނުވާ މީހުންވެސް އަށްވަށް ނިކުންނައިރު ތުންފަތުގައި ހުރި ލުނބޯގެ އަސަރު އެއްކޮށް ފިލުވަން ވާނެއެވެ.\nއެހެން ހަދަން ބޭނުންނޫންނަމަ ދަތް އުނގުޅާ ނިންމުމަށްފަހު ހުސް- ބުރުހުން ތުންފަތުގައި މަޑުމަޑުން ޖައްސާށެވެ. އޭރުން ތުންފަޓް ޓެޓްވާނެއެވެ. ލިޕްސްޓިކް ހާކާނަމަ ހޭކުމުގެ ކުރިން ލިޕްބާމެއް ހާކަށެވެ. އެހެން ހެދުމުން ލިޕްސްޓިކުން ހަމަށް ލިބޭ ގެއްލުން ކުޑަވާނެއެވެ.ދަޓް ހުދުކޮށް ބެހެއްޓުމުން ތުންފަތަށްވެސް ފިޔާތޮށިކަން ގެނުވައެވެ. މީގެ އިތުރުން ސިގިރެޓް ބުއިމަކީ ތުންފަޓް ކަޅުކުރުވާ ކަމެކެވެ.\nފެންވެރުމުގެ ކުރިން ވެސްލިން ބާމް ތުންފަތުގައި ހާކާށެވެ. އަދި ފެންވެރުމުގައިވެސް ތުންފަތް ނޮދޮންނާށެވެ. ފެންވަރާ ނިމުމަށްފަހު ކުޑައިރުކޮޅެއް ވަންދެން ބަހައްޓާލުމަށްފަހު ފިނިފެނުން ތެންމާފައިހުރި ކުޑަ ފޮތިކޮޅަކުން ތުންފަތް ފޮހެލާށެވެ.\nތުންފަތުގައި ދޫނުލާށެވެ. އަދި ދަތްވެސް ނާޅާށެވެ. ކުޅުން ތުންފަތް ތެތްކޮށްދިނުމުގެ ބަދަލުގައި ހިކިކުރުވައެވެ.\nނިދުމުގެ ކުރިން ބީޓްރޫޓް ޖޫސް ތުންފަތުގައި ހާކާލުމަށްފަހު އަނެއްދުވަހު ހެނދުނު ތެދުވެ ދޮވެލާށެވެ.\nބީޓްރޫޓް ޖޫސް ހަދާނެ ގޮތަކީ ބީޓްރޫޓް މިކްސަރުން ގިރާލާނީއެވެ.\nސައިސަމުސަލެއްގެ އޮލިވް އޮއިލް، ހަކުރު، މާމުއި އެއްކޮށްލާފަ ކުޑައިރުކޮޅެއް ވަންދެން ތުމުގަ ހާކާށެވެ.\nތުންފަތް ޓެޓް ވާނެއެއް ނޫން އިނގޭ ތުންފަތް ތެތްވާނެ.\nAthoo haadha molhey\nalhe Maash athoo molhu vaan jeheyne ehnu mi ulheny doctor akah vaashey.\nMaash, thihen bunefa maashaa allah kiyan jeheyne igey. nooney faharehge esfeena kiyaa vabaa jehidhaane. ( nujahsavaashi)\nfa then manike\nEhentha athoo. It’s my dream to becomeadoctor. Athoo alhe hamu ge doc akah tha vanee\nbtw good information igey. Good luck\nMasha Allah..athoo ves miulheny doc akah vaashey bunefa vaane Insha Allah bunan.. 🙂\nThnx4ur kind information athooo!! Athoo kn kahala doc akah vany?? I mean specialise vany kn dha ira akun hey?? Gud job athoo!! Masha allah, vvvv molhu!! Maee ge dua aky athoo aky molhu doc akah vun….ameen!! Thy anhen kuhjeh tha??\nv nice…athoo keep it up… and im sure u will beagreat doctor…ill pray for it 🙂\nammu dhoonyaa alhe athoo hadhaan nethuniyey. thanks igey hadhaan kohdhinee thee.\nmaee loabee athoo gynaecologist akah vaan kamah ekam phsicologistakah vaanves beynun. thanks igey dhuaa kohdhi neethee. thi comment ge fahu thankolhu kiyaafa hama hini anna goi vee. aa mee anhen kuhjeh. athoa eh noon athoo igey.\nMystery thanks igey. hurihaa kudhinves athoo ah heyo dhuaa kohdhehchey athoo ah ragalhu goi vumah adhi molhu doc akah vumah.\nFeatured ބިރުވެރި އެހެނިހެން March 31, 2019\nފެވިފާ ތިނަން ވެޔޭމިހިތުގާ 8


Dhuvaafarun positive vi meehun negative kamah furathama engunee "olhumakun"! – Iru\nދުވާފަރުން ޕޮޒިޓިވްވި މީހުން ނެގަޓިވް ކަމަށް ފުރަތަމަ އެންގުނީ އޮޅުމަކުން!\nރ. ދުވާފަރުން މިއަދު ތިން މީހަކު ކޮވިޑް-19 އަށް ޕޮޒިޓިވްވިއިރު، އެންމެ ފުރަތަމަ އެމީހުން ނެގެޓިވް ކަމަށް ރަށު ސިއްހީ މަރުކަރުން އެންގީ “އޮޅިގެން” ކަމަށް އާއިލާއިން ބުނެފި އެވެ.\nއެ އާއިލާގެ މީހަކު ބުނި ގޮތުގައި މާލެއިން ރަށުގައި ކަރަންޓީނުވުމަށް ދެމަފިރިން ދިޔައީ އެމީހުންގެ ދެދަރިންނާ އެކުގަ އެވެ. އަދި ދެމަފިރިންނާއި އެމީހުންގެ އަންހެން ދަރިފުޅު ބައްޔަށް ނެގެޓިވްކަމަށް މީގެ ހަވަރަކަށް ދުވަސް ކުރިން އެންގި ނަމަވެސް ފިރިހެން ދަރިފުޅުގެ ނަތީޖާ އޭރު ނުލިބެ އެވެ. ފަހުން އާއިލާއިން ގުޅައި އެކަމުގެ ކަންބޮޑުވުން ފާޅުކުރުމުން، މަރުކަޒުން ވަނީ އެ ފިރިހެން ކުއްޖާ ވެސް ބައްޔަށް ނެގެޓިވްކަން މީގެ ހަތަރު ވަރަކަށް ދުވަސްކުރިން އަންގާފަ އެވެ.\nއެކަމަކު މިއަދު ފިރިހެން ކުއްޖާގެ އިތުރު ސާމްޕަލެއް ނަގައި، އެކުއްޖާ ބައްޔަށް ޕޮޒިޓިވްވުމާއި އެކު ކަރަންޓީނުކުރި އެ ތިން މީހުންގެ ސާމްޕަލް ވެސް ނެގި ކަމަށާއި އެއިން ދެމަފިރިން ވެސް ބައްޔަށް ޕޮޒިޓިވްވެފައިވާކަން އެނގިގެންދިޔަ ކަމަށް އާއިލާއިން ބުނެ އެވެ.\nއާއިލާއިން އިތުރަށް ބުނި ގޮތުގައި، ގޭގައި ދަމާފައި ހުރި ޓޭޕްވެސް ނައްޓާލާއި، އެމީހުން ބޭރަށް ދިއުމުގެ ހުއްދަ ސިއްހީ މަރުކަޒުން ދިނުމުން، ކަރަންޓީންވި މީހުން ވެސް ވަނީ ބޭރަށް ނުކުމެފަ އެވެ. އެގޮތުން “ފިރިހެން ދަރިފުޅާ ބައްދަލުނުވާ މީހަކު ރަށުގައި ނުހުންނާނެ” ކަމަށް އެމީހުން ބުނެ އެވެ. އަދި ކުޑަ ފިރިހެން ކުއްޖާ އިއްޔެ ހުކުރު ނަމާދަށް ވެސް ދިޔަ ކަމަށާއި މިއަދު ފަތިސް ނަމާދަށް ވެސް ދިޔަ ކަމަށް އާއިލާއިން ބުނެ އެވެ.\nއޭގެ އިތުރުން އެ ގެއަކީ ވިޔަފާރިއެއް ވެސް ހިންގާ ގެެއެއްކަމުން ފިހާރައިން ވެސް އެތައް ބަޔަކާއި ދިމާވެފައިވާ ކަމަށް އާއިލާއިން ބުނެ އެވެ. އަދި އޮޅިގެން އެފަދަ އެންގުމެއް އެންގުމުން އާއިލާއިން ވަރަށް ބޮޑަށް ނުރުހުން ފާޅުކޮށްފައިވާއިރު، އެމީހުން ވަނީ އެގޭގައި ހައި ރިސްކް މީހުން ވެސް އުޅޭ ކަމަށް ބުނެފަ އެވެ.\nއާއިލާއިން ވަނީ ނަތީޖާ ނުލިބެނީސް އެމީހުން ބޭރަށް ނުކުތް ކަމަށްބުނެ ބައެއް ނޫސްތަކުގައި ރިޕޯޓްކޮށްފައިވާތީ އެކަމުގެ ކަންބޮޑުވުން ވެސް ފާޅުކޮށްފަ އެވެ. އެ ހުރިހާ ކަމެއް ވެސްވީ ރަށު ސިއްހީ މަރުކަޒުގެ އިހުމާލުން ކަމަށް އާއިލާއިން ތުހުމަތުކުރާއިރު އެކަން ސިއްހީ މަރުކަޒުން ވެސް މުޅިއަކުން ދޮގެއް ނުކުރެ އެވެ.\nމާލޭގެ ފިހާރައަކުން ވައްކަން ކުރަން އުޅުނު4މީހުން ހައްޔަރު ކޮށްފި\nމިކަމާއި ގުޅިގެން ހެލްތު އިމަޖަންސީ އޮޕަރޭޝަން ސެންޓަރު (އެޗްއީއޯސީ) ގެ ބަހެއް އަދި ނުލިބެ އެވެ.


ބަލިވެއިނުމުންވާ އުދަގޫތައް ކުޑަކުރުމަށް ޒިންކު ބޭނުންކުރާށެވެ. | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ބަލިވެއިނުމުންވާ އުދަގޫތައް ކުޑަކުރުމަށް ޒިންކު ބޭނުންކުރާށެވެ.\nމާބަނޑު މީހުންނަށް ޒިންކު ބޭނުންވަނީ ކީއްވެ؟\nހަށިގަނޑަށް ޒިންކު ބޭނުންވަނީ ޑީއެންއޭ އުފެއްދުމަށާއި މަރާމާތު ކުރުމަށާއި އޭގެ ވަޒީފާ ފުރިހަމައަށް އަދާ ކުރުމަށްޓަކައެވެ. ހަށިގަނޑުގެ ހުރިހާ ވިރާސީ މައުލޫމާތެއް ރައްކާ ކުރެވިފައި ހުންނަނީ ޑީއެންއޭގައެވެ. އަދި މިއީ ހަށިގަނޑުގެ ހުރިހާ ހަތާތަކެއް އުފެއްދުމަށް ބޭނުންވާ އެއްޗެކެވެ. ވުމާއިއެކު މާބަނޑު ދުވަސްވަރު ވަރަށް އަވަހަށް ބޮޑުވަމުން އަންނަ ދަރިފުޅުގެ ހަތާތައް އުފެދި ބޮޑުވުމަށް ޒިންކަކީ ކޮންމެހެންވެސް ބޭނުން މާއްދާއެކެވެ.\nޒިންކަކީ ހަށިގަނޑުގެ ދިފާއީ ނިޒާމު ވަރުގަދަ ކުރުމަށްވެސް ކޮންމެހެން ބޭނުންތެރި މިނެރަލް އެކެވެ. އަދި މިއީ ރަހަލުމާއި ވަސްދުވުމުގެ ހިއްސު ސަލާމަތުން ބެހެއްޓުމަށްވެސް ބޭނުންތެރި މާއްދާއެކެވެ. އަދި ހަށިގަނޑުން ހަލާކުވާ ތަންތަން ފަސޭހަވުމަށްވެސް ޒިންކު ބޭނުންވެއެވެ. ސިއްހަތުރަނގަޅު ދަރިފަންޏާއި ބިސް އުފެއްދުމަށްވެސް ޒިންކަކީ ވަރަށް ބޭނުންތެރި މާއްދާއެކެވެ.\nމާބަނޑު މީހުންނަށް ކިހާ ޒިންކެއް ބޭނުންވޭ؟\nމާބަނޑުމީހުންނަށް ދުވާލަކަށް ބޭނުންވަނީ 11 މިލިގުރާމް ޒިންކެވެ. އަދި ބަލިވެއިނުމުގެ ކުރިން9މިލިގުރާމު ބޭނުންވެއެވެ. ގާތުންދޭ ދުވަސްވަރު ދުވާލަކު 12 މިލިގުރާމް ބޭނުން ވެއެވެ. 18 އަހަރުން ދަށުގައި ބަލިވެއިންނަނަމަ ދުވާލަކު 13 މިލިގުރާމު ބޭނުންވެއެވެ. މިއުމުރުގައި ގާތުންދޭއިރު 14 މިލިގުރާމު ދުވާލަކަށް ބޭނުންވެއެވެ.\nކާނާގެ އިތުރުން ޒިންކު ބޭނުން ކުރަން ޖެހޭނެތަ؟\nކާކާނާގައި އެކަށީގެންވާ ވަރަށް ޒިންކު ނުހުންނަ ނަމަ ކާނާގެއިތުރުން ޒިންކު ބޭނުން ކުރަން ޖެހޭނެއެވެ. އާއްމުގޮތެއްގައި ގިނައިން މަސް ކާމީހުންނަށް އެކަށީގެންވާ ވަރަށް ޒިންކު ލިބޭނެއެވެ. ނަމަވެސް ޒިންކަކީ ހަޖަމް ކުރުމަށްފަހު ހަށިގަނޑަށް ނަގަން އުދަގޫ މާއްދާ އަކަށް ވުމުން ކާނާގެ އިތިރިން ޒިންކު ބޭނުން ކުރުން ބުއްދިވެރިއެވެ. ހާއްސަކޮށް ފަތްޕިލާވެލި ގިނައިން ކާ މީހުންނެވެ. ހަށިގަނޑަށް ބޭނުންވާ ވަރު ޒިންކު ކާނާއިން ހޯދުމަށްޓަކައި ކާ ކާނާގައި ދުވާލަކަށް 40 މިލިގުރާމަށް ވުރެ ގިނައިން ޒިންކު ހުރެގެން ނުވާނެއެވެ.\nޒިންކު ގިނައިން ލިބޭ ކާބޯތަކެއްޗަކީ ކޮބާ؟\nޒުވާރި ބިންބި ދޮނަޅަ ގެރިމަސް ފަދަ ކާނާއަކީ ޒިންކު ވަރަށް ގިނައިން ހުންނަ ބާވަތްތަކެކެވެ. މިއިން ކޮންމެ ބާވަތަކުންވެސް ދުވާލަކަށް ބޭނުންވާ ވަރު ލިބިދާނެއެވެ. ޒިންކު ގިނަ ބައެއް ކާނާ ތިރީގައި އެވަނީއެވެ.\n- ގެރިމަސް ( 100 ގުރާމު ގެރިމަހުގައި ގާތްގަޑަކަށް 5.4 މިލިގުރަމު ޒިންކު ހުންނާނެއެވެ.)\n- ބޭކެޑު ބީންސް ( ތައްޓެއްގައި ގާތްގަޑަކަށް 14.8 މިލިގުރާމު ހުންނާނެއެވެ.)\n- ޒުވާރި ބިންބި (100 ގުރާމުގައި ގާތްގަޑަކަށް 0.56މިލިގުރާމު ހުންނާނެއެވެ.)\nހަށިގަނޑުގައި ޒިންކު މަދުކަން އެނގޭނެ އަލާމާތްތަކަކީ ކޮބާ؟\nޒިންކު ހަށިގަނޑުން މަދުވުމން ފެންނަ އެންމެ އާއްމު އަލާމާތް ތަކަކީ އިސްތަށިފެއިބުމާއި ބަނޑު ދިޔާވުމާއި ކާހިތް ނުވުމެވެ. ޒިންކު މަދުވުމުން ހަށިގަނޑަށް ގެއްލުންވަނީ މަސްތުވާތަކެތި ބޭނުން ކުރާ މީހންނާއި ގޮހޮރުގެ ބަލިތައް ހުންނަ މީހުންނަށެވެ.


Foni kaamiyaabun German ah libunee bodu vehttumeh!\nފޮނި ކާމިޔާބުން ޖަރުމަނަށް ލިބުނީ ބޮޑު ވެއްޓުމެއް!\nފުޓްބޯޅައަކީ ފަސޭހަ ގޭމެކެވެ. ބާވިސް މީހުން ދަނޑަށް އަރައި 90 މިނެޓް ވަންދެން ބޯޅަ އަތުލަން ވާދަ ކުރާނެ އެވެ. އަދި އެންމެ ފަހުން ނިމިގެންދާއިރު ޖަރުމަން އަބަދުވެސްް މޮޅު ވާނެ އެވެ؛ މިއީ އިނގިރޭސި ގައުމީ ޓީމުގެ ކުރީގެ ސްޓައިކަރު ގެރީ ލިންކާގެ މަޝްހޫރު ވާހަކަ ކޮޅެކެވެ. ނަމަވެސް ބުދަ ދުވަހު ވެގެން ދިޔައީ އެހެނެއް ނޫނެވެ. ނިމިގެން ދިޔައިރު ޖަރުމަށް ބަލިވީ އެވެ. އެ ހިތްދަތި ނަތީޖާއާއެކު ގުރޫޕްގެ އެންމެ ފުލުގައި އޮވެގެން ޖަރުމަން މުބާރާތުން ކަޓައިގެން ދިޔައީ އެވެ.\nއެންމެ ފަހު ގެ ޗެމްޕިއަން މުބާރާތުން ކަޓައިގެން، ދިޔައީ އޭގެ ކުރިން މުބާރާތުގެ ޗެމްޕިއަނެއް މުބާރާތުން ކަޓައިގެން ނުދާހާ ހިތްދަތި ގޮތަކަށެވެ. މުބާރާތުން ކަޓައިފައި އޮތް ޓީމެއް އަތުން ޖަރުމަން ބަލި ވެގެން ދިޔައީ އެވެ. ބައެއް މީހުން ބުނާ ގޮތުން ދެކުނު ކޮރެއާ ވެސް ފުރައިގެން ދިޔައީ ޖަރުމަންވެސް ގޮވައިގެންނެވެ. ޖަރުމަނަށް ހެދުނު އެންމެ ބޮޑު ގޯހަކީ 2014 ވަނަ އަހަރު ހޯދި ރަން ކާމިޔާބުގެ ޓީމު އެންމެ ރަނގަޅަށް އޯވަހޯލް ކުރެވިފައި ނެތުމެވެ.\nދެކުނު އެފްރިކާގައި 2010 ވަނަ އަހަރު ބޭއްވި ވޯލްޑްކަޕުގެ ޗެމްޕިއަން ސްޕެއިން ހޯދުމަށް ފަހު، ސްޕެއިންގެ އޭރުގެ ކޯޗް ވިންސެންޓޭ ޑެލްބޮސްކޭ އަށް ހެދުނު ގޯސްތައް ޖަރުމަންގެ ކޯޗް ޔޯކިމް ލޯ (ޔޯގީލޯ) އަށް ބެލިފައި ނެތުމެވެ. އެންމެ ފަހުގެ ވޯލްޑްކަޕަށް ޑެލްބޮސްކޭ ދިޔައީ 2010 ވަނަ އަހަރުގެ ވޯލްޑްކަޕުގައި ހިމެނުނު ޓީމު ގޮވައިގެންނެވެ. ރެއާލް މެޑްރިޑްގެ މިޑްފީލްޑާ އިސްކޯ އާއި ހޯސޭ ކެލޭހޮން ފަަދަ ކުޅުންތެރިން ގައުމީ ޓީމަށް ފާއްކާ ވެފައި ވީނަމަވެސް އޭނާ ދިޔައީ އެ ކުޅުންތެރިން ދޫކޮށްލާފަ އެވެ. އޭގެ ކުރީގެ ވޯލްޑްކަޕުގައި އިޓަލީގެ މާސެލޯ ލިއްޕީއަށް ވެސް ވީ އެކަހަލަ ގޮތެކެވެ.\nވޯލްޑްކަޕު ހޯދައި ދިނުމަށް ފަހު ކޮންމެ ކޯޗެއްވެސް، އެ ކޯޗަކާއެކު ވޯލްޑްކަޕު ހޯދި ޓީމެއް ގެންގުޅެ އެވެ. މާސެލޯ ލިއްޕީ އާއި ޑެލްބޮސްކޭ ކަންތައް ކުރީ އެހެންނެވެ. ޔޯގީލޯ ބައެއް ބަދަލުތައް ގެނެ އެވެ. ނަމަވެސް، އެނާގެ އިތުބާރު އެންމެ ބޮޑަށް ދޫކޮށްލީ ކުރިން ވޯލްޑްކަޕުގައި ކާމިޔާބު ހޯދައިދިން ކުޅުންތެރިންނަށެވެ.\nމިފަހަރުގެ ވޯލްޑްކަޕަށް އޭނާ ދިޔައީ، 2014 ގެ ކާމިޔާބު ގައި ހިއްސާވި މަޝްހޫރު ނަންތައް އޭނާގެ ސްކޮޑުގައި ހިމަނައިގެންނެވެ. ނަމަވެސް އެ ކުޅުންތެރިން ތިބީ ފޯމު ގެއްލިފަ އެވެ. އެންމެ ފަހުގެ ދެ ވޯލްޑްކަޕުގައި ވެސް ފަސް ލަނޑު ޖެހި ތޯމަސް މުލާއަށް މިފަހަރު ކުރެވުނު އެއްވެސް ކަމެއް ނެތެވެ. ލަނޑެއް ނުޖެހުނު ތާންގައި އެކަށީގެންވާ މިންވަރަށް އިދިކޮޅު ގޯލަށް ހަމަލާއެއް ވެސް ފޮނުވާ ނުލެވުނެވެ. ގުރޫޕްގެ އެންމެ ފަހު މެޗުން އޭނާ އަށް ފުރުސަތު ދީފައިވެސް ނުވެ އެވެ.\nމެސުޓް އޮޒިލްއަށް ކުރީގެ ޖާދޫ ދައްކާ ނުލެވުނެވެ. ސްވިޑެންއާ ދެކޮޅަށް ކުޅުނު މެޗުގައި އޭނާ ހުރީ ބެންޗުގަ އެވެ. ސާމީ ކެދީރާ ފެނުނީ މާބޮޑަށް ދަށް ކޮށެވެ. ބޯޅައަށް ފައި ކޮށްޕާލައި ގެންވެސް ޓީމުގެ ޑިފެންސަށް ކުރިމަތިވާ ބޯޅަތައް ދިފާއު ކޮށްލަންވެސް އޭނާ އަށް ނޭންގުނެވެ. ކީޕަރު މެނައުލް ނޯޔާ އެނބުރި ކުޅުމަށް އައީ އަށް މަސް ދުވަހު އަނިޔާގައި ހުރުމަށް ފަހު އެވެ. ބާސެލޯނާގައި މޮޅަށް ކުޅުނު ކީޕަރު މާކް އެންޑްރޭ ޓާސްޓެގަން ހުންނަށް ޖެހުނީ ބެންޗުގައެވެ. ސްވިޑެން މެޗުގައި މޮޅަށް ކުޅެވުސް ޓޯނީ ކްރޫޒްއަށްވެސް އަސަލު ފެންވަރު ދައްކާ ނުލެވުނެވެ.\nޔޯގީލޯގެ ސްކޮޑަށް ބަދަލުތައް ގެނެ އެވެ. ނަމަވެސް އޭނާ ގެނައި ބަދަލުތައް އެއްވަރެއްގައި ނުގެންދެވުނެވެ. ކުރީގެ ތަޖުރިބާކާރު ކުޅުންތެރިންނާ އެއްވަރަށް، އާ ކުޅުންތެރިންނަށް އޭނާގެ ސްކޮޑުން ފުރުސަތު ދިން ނަމަ ތަފާތެއް ގެނެވުނީހެވެ. ނަމަވެސް އޭނާ އައީ އެންމެ މުހިންމު ކުޅުންތެރިޔާ ލިރޮއީ ސަނޭ ރަށުގައި ބަހައްޓާފަ އެވެ. މެންޗެސްޓާ ސިޓީގައި މޮޅަށް ކުޅުނު، ސަނޭ ސްކޮޑުން އުނި ކުރީ، ފައިނަލް ސްކޮޑު އިއުލާން ކުރުމުގެ އެންމެ ފަހު ދުވަހު އެވެ. ސަނޭ ސްކޮޑުން ބާކީ ކުރުމުން ލޯ އަށް ވަރަށް ބޮޑަށް ފާޑުކިޔުން އަމާޒުވި އެވެ.\nމުޖައްރިބު ޓީމެއް އޮތް، ބޭނުމެއް ނުކުރި\nވޯލްޑްކަޕުގެ އެއް އަހަރު ކުރިން ރަޝިއާގެ ފަސް ގަނޑުގައި، ޖަރުމަނުން ބައްރުތަކުގެ ފުޓްބޯޅަ މުބާރާތް، "ފީފާ ކޮންފެޑްރޭޝަން ކަޕު" ކާމިޔާބު ކުރި އެވެ. ބައްރުތަކުގެ ޗެމްޕިއަން ޓީމު ތަކާއެކު ޖަރުމަން ދިޔައީ އެންމެ ފަހުގެ ވޯލްޑްކަޕުގެ ޗެމްޕިއަން ޓީމުގެ ހައިސިއްޔަތުންނެވެ.\nއެ މުބާރާތުގެ ފައިނަލުގައި މެކްސިކޯ ބަލިކޮށް ޖަރުމަން ޗެމްޕިއަންކަން ހޯދި އެވެ. އެ މުބާރާތަށް ޖަރުމަން ދިޔައީ ވޯލްޑްކަޕު ކާމިޔާބު ކުރި ޓީމުގެ މުހިންމު ކުޅުންތެރިންނަށް ރެސްޓް ދިނުމަށް ފަހު އެވެ. ކެޕްޓަން މެނައުލް ނޯޔާ، ޖުރޯމް ބޯޓެން، މެޓްސް ހުމެލްސް، ކްރޫޒް، ކެދީރާ، މުލާ އަދި އޮޒިލް ނުހިމެނެ އެވެ. ހޫލިއަން ޑްރެކްސްލާގެ ކެޕްޓަން ކަމުގެ ދަށުން ޒުވާން ކުޅުންތެރިން ގިނައިން އޮތް ސްކޮޑަކުން ކޮންފެޑްރޭޝަން ކަޕު ކާމިޔާބު ކުރި އެވެ.\nވޯލްޑްކަޕުގެ ފުރަތަމަ މެޗުގައި ކުރިން މި ފާހަގަ ކުރި ހުރިހާ ކުޅުންތެރިންވެސް ކުޅުނެވެ. ކޮންފެޑްރޭޝަން ކަޕުގެ ކާމިޔާބު ހޯދާފައި އޮތް މުޖައްރިބު ޓީމެއް އޮއްވައި، ޔޯގީލޯ ވޯލްޑްކަޕަށް އައީ ކޮންފެޑްރޭޝަން ކަޕު ކާމިޔާބުގެ މުހިންމު ކުޅުންތެރިން ބަހައްޓާފައެވެ. އަމިއްލައަށް ކުރި ތަޖުރިބާގެ ބޭނުން އޭނާއަށް ނުހިފުނީ ސްކޮޑުން ފީ ހޮވައި ނުލެވުމުންނެވެ.\nގެރީ ލިންކާގެ ޓްވީޓް\nގެރީ ލިންކާ އޭނާގެ ބަސް ބަދަލު ކޮށްފި އެވެ. އޭނާ މިހާރު ކިޔައިދެނީ އެހެން ވާހަކައެކެވެ. ފުޓްބޯޅައަކީ ފަސޭހަ ގޭމެކެވެ. ބާވިސް މީހުން ދަނޑަށް އަރައި ބޯޅަ ހޯދަން ވާދަ ކުރަނީ އެވެ. ނަމަވެސް ނިމިގެންދާއިރު ޖަރުމަން އަބަދު މޮޅެއް ނުވެ އެވެ. މޮޅުވި ވާހަކަ އޮތީ މާޒީއާ އެކު ވެފަ އެވެ.\nވޯލްޑް ކަޕް 2018 ޖަރުމަން\nނާކާމިޔާބަށްފަހުވެސް ޔޯގީލޯ ޓީމުގައި މަޑުކޮށްފި\nކޮރެއާ އަތުން ބަލިވެ ޗެމްޕިއަން ޖަރުމަން ކަޓައިފި